
    Identity means not having to have a home. Awareness, for me, has something to do with not being at home. Awareness of anything.
Wim Wenders

     

    Abroad

Tickets are expensive. So are the hotels.

Names range from Rita to Juanita.

In walks a policeman, and what he tells

you is “You are persona non grata

in terra incognita.”
Joseph Brodsky

  
    BARIKADE

     

    Čuvajte se, mladi prijatelju, pisaca koji ne znaju šta su napisali, i zašto su to napisali…
Danilo Kiš

     

    Ako tekstovi prikupljeni u ovoj knjizi imaju neku zajedničku intenciju onda bi se ona mogla izraziti u slici barikade. Ne samo zato što otvoreno žele potaknuti na pobunu protiv stvarnosti o kojoj govore i što sasvim konkretno nastoje ometati tu stvarnost, prepriječiti put, gdje god je to moguće, svim oblicima društveno poželjne normalnosti. To bi još uvijek bilo premalo u društvu kao što je hrvatsko, društvu permanentne nacionalne revolucije u kojem je pobuna postala općenarodna stvari i utoliko još samo izraz masovnog konformizma, dok je jednostavna ljudska normalnost tek društveno nepodnošljivi eksces.

    Metafora barikade želi značiti više. Ona je uvijek bila oblik u kojem je na traumatski način izlazio na vidjelo neki unutardruštveni antagonizam. Na barikadama je, štoviše, rođen moderni čovjek i s barikada su proklamirane sve one vrijednosti koje njegovu životu i danas daju smisao i dostojanstvo. Na prvom mjestu – svijet demokracije. Njegova suprotnost je svijet granicâ u kojem se imanentni društveni antagonizmi mogu podnijeti tek kao nešto što dolazi izvana i s čim se društvo susreće samo na svojim vanjskim granicama. Postupak isključenja, projiciranja unutardruštvenog proturječja u izvanjsku prijetnju homogenoj zajednici ne može se međutim uskladiti s demokratskim iskustvom. Ono, naprotiv, pretpostavlja priznanje izvorne društvene heterogenosti, jednako kao što odbacuje iluziju realizirane društvene harmonije.

    Proturječje, drama unutarnjeg sukoba – to je sâm način na koji moderno društvo egzistira, a ne nešto tuđe što pod svaku cijenu valja odstraniti.

    Hrvatsko je društvo, društvo granicâ, a ne barikadâ. Strah od proturječja, od unutarnjeg razdora i sukoba koji dominira hrvatskom politikom i kulturom, izraz je povijesne nezrelosti i simptom konstitucijske slabosti hrvatskog društva. Fascinacija pitanjem vanjske granice, odnosno zaokruženja u jedinstvenu, etnički čistu, cjelinu, kompenzacija su ove slabosti, bijeg društva od vlastite istine.

    Barikade svjesno žele ostati u pluralu. Zato što su podignute na tezi da mnoštvo društvenih antagonizama danas više nije moguće svesti na jednu privilegiranu točku loma. Ne postoji više jedno jedino fundamentalno proturječje koje u sebi sažimlje sve društvene suprotnosti. Kao što više ne postoji ni jedinstveni politički prostor unutar kojeg je moguće postići razrješenje tih suprotnosti. Više se ne može podignuti jedna jedina barikada koja bi društvo podijelila u dva međusobno jasno suprotstavljena tabora. Zato se Barikade ne podižu prema nekom unaprijed zadanom ideološkom planu, a niti a priori priznaju već uspostavljene demarkacije: mi-oni u etničkom smislu, vlast-oporba, totalitaristi-demokrati, jugonostalgičari-nacionalisti, ljevičari-desničari, fini građani-Hercegovci, normalni-ludi, kulturni-primitivni, zapadnjaci-balkanci, politika-kultura, itd. Ove antagonizme, oko kojih se danas u Hrvatskoj tako naivno strukturira kvazi-politički diskurs, Barikade prokazuju u njihovoj konformističkoj funkciji, kao laž koju društvo proizvodi o samome sebi kako se ne bi moralo suočiti s vlastitom stvarnošću, s odgovornošću za tu stvarnost i nuždom korjenite promjene.

    Kao i prave barikade, tekstovi u ovoj knjizi ne pokušavaju prikriti spontanost u kojoj su nastali. Sastavljeni su od raznorodnog materijala koji se u danom trenutku i na danom mjestu našao pri ruci: filozofija jezika, popularni vic, psihoanaliza, fenomen masovne kulture, kritika ideologije, narodna poslovica, psovka, ratni zločin, Kant & Sidney Lumet, Lacan & Franjo Kuharić, Aralica & Hamlet, Dagobert Duck & J. B. Tito… Ono što im je zajedničko jest – praksa intelektualne urbane gerile.

     

    ČOVJEK NIJE DRVO

    Još nešto je zajedničko tekstovima u ovoj knjizi – svi do jednoga napisani su izvan Hrvatske. Nastali su u egzistencijalnoj situaciji odmaka od stvarnosti o kojoj govore. To nikako ne bi trebao biti njihov nedostatak. Stvarnost domovine, ratna, politička, a prije svega kulturna i intelektualna stvarnost, sveprisutna je u njima. Ono čega nema, žal je za tom napuštenom domovinom. Iz jednostavnog razloga: upravo je domovina, ta “sakralizacija banalnog”, kako je govorio Vilém Flusser, ono što valja napustiti da bi se zbiljski postalo čovjekom. I to najprije kao osjećaj, potom kao ideju i na koncu, zašto ne, i kao stvar samu. Ovi stupnjevi emigracije uvijek mogu postati i stupnjevi emancipacije.

    Otići? Da, otići! Ta tko pametan u nas nije pomislio ono što i Krleža ne tako davne četrdeset treće: “Već godinama se pitam zašto nisam otputovao iz ovog malog grada gdje mi je sve strano […] Tu sam inostranac kao da sam doputovao sa jedne druge planete, i tu se gnjavim jalovo već godinama”.

    Smisao ovih Krležinih riječi još je začahuren u sentimentalnoj gesti. One jesu kritika hrvatske stvarnosti, ali u formi gorkog intimnog razočaranja. Zato još uvijek pretpostavljaju intimno zainteresiranog adresata – nekoga tko će pogođen kritikom jednako sentimentalno reagirati: “Ostaj(te) ovdje!” Ali tu nije riječ o odlascima i povratcima. Oni su u jednakoj mjeri nemogući, jer to što je dovedeno u pitanje jest samo mjesto subjekta. Čovjek se nema kamo vratiti jer nema što ni napustiti. Krležin motiv odlaska, doveden do pojma, upućuje na permanentnu dislociranost modernog čovjeka, dislociranost u egzistencijalnom vidu, ali i u smislu njegova identiteta, dakle, dislociranost unutar simboličkog univerzuma u koji smješta svoj život. Za Krležu čovjek kao takav jest egzilant, a egzilantu se, kaže Flusser, može dogoditi i da otkrije “…da čovjek nije drvo. I da se možda ljudsko dostojanstvo sastoji upravo u tome da se nema nikakva korijenja”.

     

    ČOVJEK NIJE ČARAPA

    S koje su intelektualne pozicije napisani tekstovi Barikada i na koji se koncept “uloge intelektualca” oni oslanjaju?

    Ključno mjesto u Lasićevoj Kronologiji na kojem on konkretno određuje u čemu je Krležina “izdaja intelektualca” glasi: “…umjesto donkihotskog, volterijanskog, kantijanskog i Starčevićevog imperativa moralnosti, Krleža je (kažem: jednim dijelom svog rada) prihvatio hegelijanski princip uma i historijske (ili etičke) pragmatičnosti. Time je prestao biti ‘lud’ i postao je ‘razuman’. Izgubio je dimenziju biblijskog proroka, njegovu čistoću, tragičnost i veličinu. U povijesti hrvatskog naroda proročkih stigmatizacija i vizija bilo je vrlo malo. To je zapravo naša najveća praznina: nedostatak spiritualne i moralne beskompromisnosti i nepokolebljivosti”.

    Stanko Lasić ovime nije samo izrekao kritiku Krleže nego je i pozitivno odredio društveno poželjni model intelektualnosti. Riječ je o uzoru one “čistoće, tragičnosti i veličine”, kakve posjeduju “biblijski proroci”. I riječ je o konstataciji da je nedostatak takva intelektualnog uzora ona najveća praznina u povijesnom iskustvu hrvatskog naroda.

    Prorok međutim nije nikakav pojedinac od prirode ili boga nadaren nadljudskom moći spoznaje, vizionar onostrane spiritualnosti i božanske čistoće i moralnosti. Prorok, to je prije svega društvena uloga! Fantazma nekog mjesta, elitnog dakako, s kojeg se vidi potpuna istina društva i na kojem se ta – jedna, jedina – istina a priori posjeduje. S iskazom proroka, s proročanstvom dakle, nema rasprave, nema dijaloga, nema izmjene argumenata – ono se uzima na znanje, i to je sve. Konzument proročanstva, s druge strane, pasivni je objekt zbivanja koji sebe doživljuje kao igračku hirovite sudbine. Slika proroka za njega je protuteža kaosu koji živi, uzvišeni regulativ njegove kontingentne povijesne egzistencije. Rascjep među njima prividan je. Oni se međusobno nadopunjuju kao polovi iste cjeline – ideje društva koje je u stanju postići harmoniju svojih proturječja. Zato je Lasićev idealni intelektualac, onaj dakle “s dimenzijom biblijskog proroka”, smješten u kontekst povijesti (hrvatskog) naroda. On je definiran u funkciji “dobrobiti za narod”. Ali što intelekt ima s “dobrobiti za narod” i uopće s dobrobiti kao takvom? I zašto bi intelektualac trebao igrati konstruktivnu ulogu u povijesti nekog naroda? Kad razum radi za dobrobit naroda onda se već odrekao svoje slobode, dakle i samoga sebe. A moderni intelektualac, on se ionako rađa tek onda kad se oslobodio “funkcija” i kada je ideološku konstrukciju “naroda i njegove povijesti” konkretno doveo u pitanje.

    U Lasićevu modelu uzorite intelektualnosti dolazi do izražaja sindrom dobrohotne konstruktivnosti koji iznosi na vidjelo staru čežnju za privilegiranom društvenom ulogom intelektualca, za onom ulogom koju su u društvu igrali čudotvorci i šamani, proroci i svećenici – svi oni čija se zadaća sastojala u tome da prazninu oko koje se konstituira društvo ispunjuju provizorijem proročanstva, mitskih priča i religijskih slikâ svijeta. Taj zahtjev za konstruktivnošću odavno je prepoznat u svojoj kompenzacijskoj funkciji: “Od filozofije se zahtijeva, nakon što je religija izgubljena, da se baci na izgradnju i da zamijeni župnika.” (Hegel).

    Lasićev Krleža postao je društveni konformist (u smislu “hegelijanske pragmatičnosti”), zato što je prestao biti fanatik beskompromisne moralnosti s “dimenzijom biblijskog proroka”. Ali taj fanatik i sam je izraz konformističke potrebe društva koje se ne usuđuje suočiti s izazovima modernog vremena. U modernom društvu i modernoj (masovnoj) kulturi ne postoji više ono privilegirano mjesto na koje bi se mogla delegirati odgovornost za istinito, dobro i lijepo, ta odgovornost, naprotiv, jednako je raspodijeljena među pripadnicima toga društva. Od Krležina poslijeratnog konformizma veći je samo konformizam društva kojemu su potrebni prijeratni Krleže kao u zori proročke i vizionarske intelektualnosti i to još u službi naroda. Lasić, tek što je otvorio rascjep, odmah ga je i zatvorio. Možda i zbog površno čitanog Hegela. Koji u njegovoj brzopletoj interpretaciji simbolizira društveni konformizam, historijsku/etičku pragmatičnost. Ali što ako je Hegel mislilac nepomirenja suprotnosti? Mislilac koji nema razumijevanja za banalni antagonizam ‘ludog’ i ‘razumnog’ (Krleže), jer je za njega upravo razum taj koji je dovoljno lud da drži rascjep otvorenim, “da gleda u lice negativnom i ostaje pri njemu”, i jer je za Hegela istinski život duha moguć samo u “apsolutnoj rascijepanosti (Zerrissenheit)”.

    Čovjek nije ništa drugo nego taj rascjep u kojem živi svoj individualni i društveni život. I onoliko koliko je jadan strah pred tom istinom, toliko su žalosni i pokušaji da se ona prikrije i da se rascjep provizorno začepi. To je bilo jasno još i Hegelu iz Jenskih spisa: “Zakrpana čarapa bolja je od poderane. Ali to ne vrijedi za samosvijest”.

     

    ČOVJEK JE ŽENA

    Barikade ne zastupaju nikakvu konstruktivnu poziciju. Naprotiv, kritika hrvatske stvarnosti, kako je izložena u tekstovima ove knjige, otvoreno priznaje svoj destruktivni karakter. Kritika razara i pravo na to ne mora tražiti ni od koga. Jedan od Kracauerovih Minimalnih zahtjeva postavljenih intelektualcima iz 1931. bez ikakve ograde cilja na destruktivno ponašanje. Ne izgradnja, nego “razgradnja svih prirodnih sila”, to je za Kracauera postao intelekta kao instrumenta razaranja mitološkog u nama i oko nas. Stoga je upravo akt destruktivne kritike koji se oslanja na “neizmjernu moć negativnog kao energije mišljenja” (Hegel) i koji unosi razdor u prirodni tijek, odnosno lomi onu “drugu”, “stečenu” prirodu, – u ideološkim konstrukcijama skamenjene oblike društvena života – ono što intelektualca čini intelektualcem.

    Ali što ili tko bi mogao predstavljati uzor ovako shvaćenoj intelektualnosti? U čemu ili komu se simbolički zgusnuo taj akt negacije, akt loma s prirodnim i zatečenim, akt čiste destrukcije koji ipak nije slika čistog zla?

    Jacques Lacan radikalno izokreće uvriježeni stav o ženi kao pasivnom, a muškarcu kao aktivnom elementu. Dimenzija akta kako takvog, akta negacije, za Lacana je u svojoj biti ženska. Žena, a ne muškarac, je ta koja je sposobna za radikalan etički stav beskompromisnog inzistiranja. Oličenje tog akta i stava je lik Antigone. Njezin (samo)destruktivni akt suprotstavljanja državotvornoj volji Kreonta, akt u kojem ona prekoračuje granicu simboličke zajednice kojoj pripada, jest to što otvara rascjep i unosi razdor u prirodni tijek zbivanja. “Taj lom s prirodom je na strani žene, a prisilna aktivnost muškarca u krajnjoj konzekvenciji nije ništa drugo do zdvojan pokušaj da se traumatska rupa tog rascjepa iznova začepi” (Slavoj Žižek).

    Antigona dakle, a ne fantazma biblijskog proroka, jest pravi uzor moderne intelektualnosti. Sva ona “čistoća, tragičnost i veličina”, i sva ona “spiritualna i moralna beskompromisnost i nepokolebljivost” koje zaziva Lasić sadržani su u njezinom činu negacije. Sve one sublimne kvalitete idealne intelektualnosti koje je Lasićev neznani pojedinac kao pripadnik hrvatskog naroda projicirao u sliku biblijskog proroka jesu poreknuti dio njega samoga, u strahu zanijekani moment njegove konstitucijske ženskosti, kao hrabrosti negacije.

    Zašto uostalom ta ženskost, oslobođena i oslobađajuća, ne bi bila ona intelektualna pozicija na kojoj su podignute Barikade?

  
    PRIJE POČETKA: U KNINU 1990.

     

    Kao književni prevoditelj imao sam velikih problema s riječima. Neke od njih me u mome intelektualnom iskustvu prate kao nerješive zagonetke. Jedna takva je i njemačka riječ unheimlich. Prema njoj osjećam isto što je i Faust osjećao prema prirodi kada je uskliknuo: “Gdje da te zgrabim silna prirodo?”

    Da li u nekom našem rječniku? U njima će se za tu riječ naći izraza kao što su neprijatno, strašno, neugodno, jezivo, itd., ali to ipak nije to. Od pomoći nisu ni tzv. Sinonimi u drugim jezicima. Ni grčki, ni latinski, ni engleski ni francuski, pa čak ni arapski i hebrejski ne rješavaju zagonetku. Ostaju pri lošoj deskriptivnosti od koje se ne zna maknuti ni naš hrvatski.

    Dakle, idemo ispočetka. Unheimlich je očigledno negacija od heimlich, što isprva znači nešto domaće, prisno, poznato. Prema tome, unheimlich bi bio izraz za ono što u čovjeku izaziva strah upravo zato što mu je strano i nepoznato.

    Ali, još smo daleko od rješenja. O tom problemu Sigmund Freud je 1919. napisao esej. Naslov: Das Unheimliche. Ondje naširoko raspravlja o etimološkim nedoumicama koje prate tu riječ. U Sandersovu Rječniku njemačkog jezika navodi se tako jedan slučaj koji možemo prepričati u najkraćim crtama ovako: Govoreći o nekoj obitelji jedan čovjek kaže: S njima je kao s nekim zatrpanim bunarom ili isušenom barom. Čovjek ne može preko toga prijeći, a da ga pritom ne prati osjećaj kako će se iznova pojaviti voda. Sugerira se da ta obitelj nešto taji, nešto skriveno i nedopušteno. Taj osjećaj, prema navedenom Rječniku, moguće je ravnopravno opisati pojmovima heimlich i unheimlich. Dakle, jedna riječ i istodobno njezina negacija označuju jedno te isto stanje. Problem pojašnjava Schelling za koga riječju unheimlich nazivamo sve što je trebalo ostati skriveno, tajna, ali je izišlo na svjetlo dana. Tu zagonetnu riječ u svoju teoriju preuzeo je, dakako, i Freud. Za njega ona označjuje onu nelagodu i strah čovjeka koja nastaje kada se susretne s njemu tuđim i neprijateljskim silama, čije izvore međutim duboko osjeća u sebi. Das Unheimliche je ono što je jednom bilo blisko i posve prisno, ali je potisnuto, te se sada izazvano nekim dojmom vraća iz te potisnutosti u liku tajnovitog i stranog. To je osjećaj koji nas dovodi na trag Nietzscheova vječnog vraćanja istog, a u Freuda nam razotkriva filogenetski duboko usađene strahove kao što je onaj pred mrtvacima. Riječ je o prastarim animističkim uvjerenjima da je mrtvac postao neprijatelj živog čovjeka i da ga namjerava povesti sa sobom. Premda je civilizirani čovjek napustio takva vjerovanja, neki dojmovi su u stanju ponovno ih oživjeti i naizgled čak potvrditi. Onaj svima tako dobro poznat osjećaj koji nas, naročito u našim snovima, navodi da za neko mjesto ili neki pejsaž pomislimo: to mi je poznato, tu sam već bio, poznati déja vu efekt, jednako zaslužuje da bude opisan riječju unheimlich. Naposljetku, ista riječ odgovara i onom drhtaju duše kad se suoči s istinom ljubavi tako jasno izraženoj u njemačkoj uzrečici: “Liebe ist Heimweh” (Ljubav je čežnja za zavičajem, nostalgija). Ukratko, riječ unheimlich prati čovjeka na njegovu putovanju kao zagonetna slutnja neke univerzalne Itake, i jeziva i lijepa u isti čas, kao i sve ono što na sebi nosi nerazdvojive znake Erosa i Thanatosa. Ambivalentna je, jer iznosi na vidjelo ambivalentnost stvari same. Doživjeti se možda može, ali prevesti nikada.

    Eto, ta i takva riječ pala je u razgovoru koji sam s prijateljem Ernstom vodio na jednom putovanju. Bilo je to u noći, negdje otprilike na pola puta između Bosanskog Petrovca i Bihaća. Ernst je vozio kroz gustu zavjesu od kiše i mraka, a ja sam već iscrpio sve teme kojima sam do tada razbijao monotoniju vožnje. Nakon podulje šetnje, on sâm je počeo pričati o svojim doživljajima u Jugoslaviji, o krajevima kojima smo prošli, o tome da ga sve to na neki čudan način privlači, da se svakako, pod drugim okolnostima mora vratiti i da je sve to, krajevi i ljudi, zanimljivo, čak lijepo, ali nekako unheimlich. Tu sam se ja nasmijao, a on je rekao da zna k ako je to zagonetna riječ, ali da ne zna bolje kojom bi opisao svoj doživljaj. Ernst je novinar, urednik u vanjskopolitičkoj redakciji jednog uglednog bečkog magazina. Te noći, polovicom listopada, vraćali smo se iz Knina. On je bio na radnog zadatku, a ja u ulozi njegova prevoditelja. Nastavak puta do Zagreba uglavnom smo odšutjeli. On je, pretpostavljam, u glavi već slagao svoj tekst, a ja sam pretresao svoje reminiscencije pokušavajući dokučiti što ga je navelo da upotrebi onu riječ. Unaprijed priznajem da to nisam u stanju racionalno obrazložiti. Mogu tek navesti neka prisjećanja, opisati pokoju sliku, nadovezati na nju vlastite slobodne asocijacije i možda malo spekulirati. Dakle, prva stvar koja mi je tada pala na pamet, je jedna krčma na Oštrelju. Ondje u tom mjestu na pola puta između Drvara i Bosanskog Petrovca bili smo se nakratko zaustavili. U krčmi osvijetljenoj škrtim žućkastim svjetlom bilo je hladno i vlažno. Sedam do osam muškaraca razmjestilo se po nevelikoj prostoriji. Od nekolicine njih dopirao je prigušeni žamor, dok je većina samo sjedila i šutjela. Neobičnost situacije pojačavao je i poseban vonj tog prostora. Neka mješavina rekao bih smrada prljavih, zamašćenih ovčjih kožuha i onog zadaha koji neizvjetrivo struji kasarnskim hodnicima u kojima se noću vonj mokraće miješa s isparavanjima mokrih vojničkih čizama. U jednom trenutku zamijetio sam kako čovjeku za susjednim stolom viri iz džepa drška pištolja. Tiho sam to rekao Ernstu. Odgovorio je da on to ne vidi. Pištolj je međutim ubrzo bio na stolu. Čovjek, antipatični debeljko, igrao se njime. Pravio sam se da to ne primjećujem, iako sam znao da se predstava izvodi zbog nas. Pištolj se vratio u džep, ali je u drugoj ruci zazveckao svežanj ključeva. Iz duguljastog privjeska iskočio je mali nož skakavac. Žurno smo sažvakali naše sendviče i izišli van. U mrkloj, kišnoj i hladnoj bosanskoj noći čak se i monotoni zvuk miješalice za beton doimao nekako jezivo. I prvi puta toga dana u škiljavom svjetlu automobilske lampice na Ernstovom licu jasno se mogla zamijetiti sjena nesigurnosti.

    Ispočetka njegovu samouvjerenost ništa nije moglo pokolebati. Toga jutra na prilazu Gračacu pokazivao sam mu kamenje nakupljeno uz rub ceste. Tu su bile barikade. Ne, za njega su to samo odroni. Ta ipak je on profesionalac koji znade razlikovati rat od mira. Rat, to je Basra pod vatrom iranske artiljerije, to su marševi kroz prašume Kambodže, to su teško naoružani Armenci na granici s Azerbejdžanom. Ja, za razliku od njega, nisam nešto takvo doživio i mora da sam mu izgledao kao kakav prestrašeni paranoik.

    “Eto vidiš da sve to skupa nije ništa,” uvjeravao me kad smo prošli barikadu na ulazu u Knin. U međuvremenu, razgovarali smo s ljudima po gostionicama, a oni su bili ljubazni, spremni pomoći, a na politička pitanja odgovarali su posve razumno, upućeno, bez ikakve zagriženosti i agresivnosti. Tako je bilo i u Radio Kninu i u razgovoru s potpredsjednikom kninske općine Macurom. Sve je to ukratko podržavalo osnovni dojam kako je cijela situacija napuhana, kao su politički sukobi predimenzionirani i kako stvarna opasnost uopće ne postoji. Ali tada se pojavio Milan Babić. Nastupio je kao osviještena medijska zvijezda. Srdačno se pozdravio i praćen nekim gorostasom, vjerojatno njegovim tjelohraniteljem uveo nas dvojicu, novinara talijanskog Messagera, njegova prevoditelja i potpredsjednika Macuru, u jednu malu prostoriju u kojoj je otpočelo nešto što je trebalo ličiti na intervju. Pritom nije važno što je rečeno, nego kako je sve to izgledalo. Razgovor su svojim upadicama neprestano prekidali ogromni tjelohranitelj i Macura. Suflirali su Babiću što da kaže, ispravljali ga, domišljali efektne izraze i zajedno s njim proizvodili iritirajuću kakofoniju. Prevoditelj na talijanski, jedan onizak stariji čovjek, živo je gestikulirao pretvarajući Babićeve iskaze u čitave priče čiji bi se sadržaj ukratko mogao opisati kao Jugoslavija za početnike. Talijan se ispočetka trudio oko svojih pitanja i inzistirao na preciznim odgovorima, a potom se stao gubiti okrećući se čas prema jednom čas prema drugom sugovorniku, dok su mu ovi u jedan glas tumačili sve glasnije i glasnije svatko svoje i to na različitim jezicima. Njegova je zbunjenost na kraju poprimila crte očajanja. Bespomoćno je zašutio izgledajući kao čovjek koji ništa ne razumije, koji ne zna zašto je došao ovamo, a još manje umije upotrijebiti to što je čuo. Za to vrijeme Babić je naglašeno prepotentno nizao svoje izjave. Njegov nastup na trenutke se pretvarao u puko egzerciranje bahatosti. Ta bahatost djelovala je na njegovoj osobi upadljivo autentično, pristajala mu je čak toliko da se doimala poput kakvog prirodnog dara, talenta pomoću kojeg s lakoćom ostvaruje superiornost nad svojom okolinom. Taj dojam samo je pojačavalo njegovo dječačko lice, istinski ozareno samozadovoljstvom zbog potpune neupitnosti i nedvojbenosti kakvu poznaje samo blažena instinktivnost. U svojoj grotesknoj prirodnosti izgledao je kao čovjek koji je postao identičan sa svojom željom, kao otjelovljeni, hodajući day dream, kao fantazma koja govori. Taj intervju ili bolje, doživljaj s tog intervjua, učas su zbrisali sve pozitivne dojmove koje je Ernst sakupio za našeg posjeta Kninu. Njegova reakcija na Babića mogla se opisati samo kao srdžba. Ona je najjasnije došla do izražaja u epitetima, zapravo psovkama kojima je okrstio Babića. Dorfkaiser, balkanski Trottel, idiot itd. Ali već tada osjetio sam da se ta srdžba i te psovke ne odnose samo na Milana Babića, da pogađaju mnogo šire područje no što je ono Kninske krajine ili ono čak same politike kao takve. Sve razgovjetnije sam osjećao da se one u krajnjoj konzekvenciji odnose i na mene. Iza te srdžbe skrivala se naime mnogo šira odbojnost koja će u onoj krčmi na Oštrelju biti dopunjena osjećajem nesigurnosti, zapravo straha, da bi svoj jasni izraz našla naposljetku u upotrebi riječi unheimlich. To unheimlich odnosilo se na Balkan ili bolje, na pojam Balkana čije carstvo za prosječnog Europljanina počinje odmah već na sunčanoj strani Alpa. Ernst, Europljanin, navikao se kretati u svijetu kao u svojem svijetu, uređenom, dobro poznatom i dostatno osmišljenom. Sada se međutim našao suočen sa svijetom kojim vlada nepredvidivost, u kojem poredak stvari u trenu može izmaknuti kontroli, u kojem krhki sloj civiliziranosti svaki čas može regredirati na bestijalnost. Sa svijetom čudesno pomiješanih žanrova i izmirenih suprotnosti u kojem glupost potvrđuje svoj prestiž nad pameću, u kojem ruglo djeluje neodoljivo, a zlo se ogrće najnevinijim izrazima. Njegova reakcija na taj svijet i sama je međutim pripadala tom svijetu. On je unaprijed odustao od pokušaja da ga shvati svojim svjesnim mišljenjem. Iza njegove srdžbe skrivala se abdikacija njegova razuma. Odbojnost je odavala tajnu, nepriznatu privlačnost, a nesigurnost i strah najmanje su bili znaci bačenosti u nepoznato i tuđe. Naprotiv, svjedočili su o dubljem prepoznavanju iskonski bliskoga, razotkrivali su doživljaj ovoga balkanskog svijeta kao potisnutog dijela vlastitog europskog identiteta. Tada sam u citirao jednu misao Egona Erwina Kischa iz daleke 1913. godine: Sada ću je ponoviti, jer mislim da će dobro doći svakomu tko se nađe u gomili Balkanaca koja pijana od jeftine europolatrije zaziva Europu u onom istom ritualnom kodu u kojem urođenici u sušnim razdobljima zazivaju kišu. Ona glasi: “S potcjenjivanjem gleda se na Balkan s onog užasnijeg Balkana koji sebe naziva Europom”.

  
    OTPISANI

     

    Austrijanci su besramno bogati i sretni. To vjerojatno nikada ne dolazi do izražaja tako upadljivo kao sada u ovo predbožićno vrijeme. Kao da je sve što se može kretati izašlo na ulice. I mlado i staro i dvonožno i četveronožno, sve se to natiskuje pred raskošnim izlozima i nagurava na vratima trgovina i robnih kuća. Beč pulsira u ritmu potrošačke groznice i čini se da na svijetu nije ostao više nitko drugi osim kupaca i prodavača. Priprema se još jedno veliko žderanje, opijanje i darivanje. I premda je sve to sasvim neestetsko i pomalo nedostojno, ovako razotkriveno do kraja, do same tržišne golotinje, još uvijek pruža idiličnu sliku sreće i normalnosti. Stoga i budi zavist. Pogotovo za današnje hrvatsko oko, gladno ove trivijalne idile, gladno sitnih zadovoljstava, najjednostavnijeg pa i najprostačkijeg obilja. Možda nikada nije bilo ljudskije no danas, poželjeti ljudima u Hrvatskoj da budu ovako prizemno i stabilno sretni kao što su ovi Austrijanci. Možda i nema veće sreće od ove: biti taj sićušni ali solidni potrošač, dati se od razmaženog derleta odvući u trgovinu igračkama, kupovati, konzumirati, ponovo kupovati, ponovo konzumirati, znati samo za to i ni za što više, biti prosto i nisko sretan tup, priprost s odebljom lisnicom u džepu, i nemati pojma o povijesnim zadaćama, o sudbonosnim odlukama, tisućljetnim snovima. Upravo to bi se moglo poželjeti hrvatskom čovjeku danas pred Božić 1993.

    A početkom stoljeća, upravo tu negdje oko Božića, slavnog su austrijskog pisca Hermanna Bahra salijetala naročita priviđenja. Ovdje, nedaleko Beča, na Semmeringu, njemu se na bijelom snijegu ukazivalo more, pravo pravcato plavo more. Ako je i bio donekle lud taj čovjek, bio je lud za Dalmacijom i Jadranskim morem, on, pisac “Putovanja Dalmacijom”. Možda i današnje Austrijance pohode slična čeznutljiva raspoloženja i s njima želja: tmurnu kontinentalnu zimu zamijeniti za vedri morski horizont. No njihova današnja slika plavog mora slika je koraljnih atola, pješčanih plaža, tamnoputog hotelskog personala. U svakom slučaju, ako današnji Austrijanac još uopće čezne, on čezne uglavnom tropski, eventualno subtropski, dakle Karibik ili La Gomera. I, razumije se, ostvaruje svoje želje brzo, udobno i jeftino. Na Dalmaciju i naše more on više i ne misli. Ostali su oni zagubljeni u već antikvarnim turističkim vodičima ili na požutjelim fotografijama s obiteljskih ljetovanja sedamdesetih. Već dulje vrijeme za nas tamo dolje vlada ovdje sve slabije zanimanje. Čak je i rat usprkos svom autentičnom glamouru postao ovdašnjoj publici dosadan. Nakon što su, uglavnom u karitativnom smislu, učinili i više nego se od njih očekivalo, široke austrijske narodne mase posve su nas se zasitile. Dosta im je Hrvata i Srba, Bosne i Jugoslavije, beskonačnog rata, te im je već sasvim svejedno tko je tamo među onim budalama na Jugu kriv, a tko prav, tko je počeo prvi, a tko drugi. Svoju savjest su iskupili, a tko je očekivao od njih nešto više, taj je glup i prav mu budi.

    Više razumijevanja ne može se očekivati ni od obrazovanih. I dok nas oni prvi, spomenute široke narodne mase, ne vole jer ne znaju i ne žele znati ništa o nama, ovi pak, inteligenti, zaziru od nas jer znaju, izgleda, i previše. Nedavno, da budemo precizni, u utorak 7. prosinca, moglo ih se vidjeti po bečkim kavanama kako čitaju između ostaloga i Frankfurter Allgemeine Zeitung – novinu koja je istina odveć daleko od narodnih masa, ali i opasno preblizu onim mjestima na kojima padaju važne političke odluke i gdje se stvara ono što nazivamo javnim mnijenjem. U tom dakle broju FAZ-a dobili smo na dar – ne od Svetog Nikole, nego od Viktora Meiera, jednog od zacijelo najupućenijih i najuglednijih žurnalista kad je riječ o Hrvatskoj, odnosno prostorima bivše Jugoslavije – jedan članak pod gorkim naslovom “Hrvatska je uglavnom otpisana”. Ono strašno u ovom članku nije njegov sadržaj. Sve naime što je ovdje predbačeno hrvatskoj politici, poznato nam je i predobro: desno-autoritarno usmjerenje vladajuće stranke, pogrešne odluke Predsjednika od samog početka, najprije u politici prema Srbima u Hrvatskoj, a zatim u njegovu neprepoznavanju naravi i razmjera rata protiv Hrvatske, pa sve do najniže točke ove naopake politike, – odnosa prema Bosni i Muslimanima. Ovog puta međutim ovi sporni momenti Tuđmanove politike prvi put se pojavljuju i to u posve nedvojbenoj formi, kao naknadno verificirane postaje na putu Hrvatske u njenu vlastitu propast. Brodolom je ovdje gotova stvar. Nacionalna katastrofa nije nešto u što srljamo i što bi se još moglo izbjeći samo kada bismo učinili ovo ili ono. Ne, nacionalna katastrofa je nešto što se već dogodilo. Viktor Meier ne spekulira o nekoj novoj, efikasnijoj, terapiji kojom bi se još dalo pomoći teško bolesnom pacijentu, ali također ni ne mrcvari osuđenoga na smrt – on secira već ohlađen leš i podnosi kratki izvještaj o uzroku smrti. Stoga je njegov stil u ovom članku oslobođen bilo kakve sentimentalnosti, on je lapidaran, neumoljivo precizan i u svojoj ledenoj jasnoći stravično zloslutan. Evo par citata: “Izgleda da danas ni demokracija ni nacionalna budućnost Hrvatske nisu sigurni.”; “Sljedeći izbori, ako će se takvi još uopće održati, tek su za tri godine.”; “On (Predsjednik, op.p.) je u svojoj okolini trpio samo one koji su mu u svemu odobravali, neprestano je mijenjao svoje ministre i savjetnike, ostavljajući svojim glupavim izjavama loš dojam u inozemstvu.”; “Današnji sukob između Hrvata i Muslimana u Bosni i Hercegovini nije popratna posljedica srpske agresije, nego u bitnome proizvod Tuđmanove politike.”; “Hercegovci igraju veliku ulogu i među Tuđmanovim suradnicima u Zagrebu, a među njima i ministar obrane, Šušak, koji snosi veliku odgovornost za sadašnji katastrofalni razvoj.”; “Tuđmanova je tragedija u tome da je sada i stvarno došlo do takve podjele (Bosne, op.p.), ali ne u znaku ‘nagodbe’ sa Srbima, nego u znaku totalne srpske pobjede, kako protiv Muslimana, tako i protiv Hrvata, kao i u tome da je Zapad pod etiketom nekog “modusa vivendi” sve više sklon priznati srpska osvajanja i u samoj Hrvatskoj.”; “Posljedica Tuđmanove politike u Bosni je nacionalna katastrofa tamošnjeg Hrvatstva, sve teži strateški položaj Hrvatske prema Srbiji i teškoće za Hrvatsku na internacionalnoj sceni.”; “Hrvatska je sama i to u strateški nepovoljnom položaju naspram srpskoj sili koja danas u svako doba može većinu hrvatskih gradova izložiti izravnoj topničkoj vatri.”; “U pogledu postupaka Hrvata u Bosni stvorilo se u inozemstvu mišljenje da se Hrvati ne razlikuju mnogo od Srba i da, ako je Tuđman u Bosni za ‘podjelu’, onda bi to moglo biti rješenje i za Hrvatsku. Izgleda da je zapadna politika, Njemačka također, Tuđmanovu Hrvatsku politički uglavnom ‘otpisala’.” – Toliko Viktor Meier, novinar za kojeg bi se teško moglo reći da je ikada bio nesklon Hrvatskoj i Hrvatima.

    Da još jednom nešto pojasnimo: nas Hrvate nitko ovdje ne optužuje da smo fašisti. Nema ni riječi o tomu. Nama se, i to je ono najgore, uopće ništa ne predbacuje. U nas se, naprosto, konstatira glupost i na temelju toga proglašava nas se izgubljenim slučajem. Nije nam čak ni pružena šansa da budemo zli. Mi smo iz cijele priče izašli samo kao – budale. Je li zamislivo išta gore i sramotnije?

    I s kojim pravom bi se od ovdašnjeg bečkog inteligenta, nakon što je pročitao Meierov članak, moglo očekivati neko razumijevanje za Hrvate i hrvatsku politiku? Prema glupanu – taj Austrijanac rekao bi: Trottelu – on neće osjetiti čak ni samilost. Vjerojatno tek gađenje i želju da mu se već jednom maknemo s očiju, po mogućnosti zauvijek. Onaj gore spomenuti Hermann Bahr odbijao je priznati neku bitnu razliku između Srba i Hrvata. Držao ih je pripadnicima jedne te iste nacije, tek s različitim doživljajima. I doista, danas bismo mogli reći, najveća razlika među njima je u tome kako doživljuju vlastitu beskonačnu glupost – jedni kao srpsku pobjedu, drugi kao hrvatsko čudo.

    Advent je u Beču i posvuda se peku kolači. Pa ipak, i ovdje se osjetio miris baruta u zraku. Pisma-bombe grubo su povrijedile predbožićnu idilu i dale prostora ružnijim slutnjama. Zluradi kakvi jesmo – a što nam drugo preostaje – olako bismo mogli potražiti u tomu jasne znake sličnosti. Ali kakva bi to utjeha bila, moći naći sebi društvo samo ondje gdje je glupost na djelu?

  
    MUDRI PREDSJEDNIKOV SAVJETNIK MIROSLAV KRLEŽA

     

    Jednoga dana, nad ovom novom piramidom mrtvih hrvatskih domobrana, kad napokon shvatimo zašto je našem hrvatskom intelektualcu toliko mila i draga blizina moćnika, možda ćemo moći sebi i svojima zamisliti neku bolju budućnost. Danas je za takve vizije očigledno još prerano. Hrvatski pjesnik, hrvatski redatelj, pisac i novinar, glumac i profesor danas je još uvijek opsjednut željom da svoj krhki intelektualni habitus osloni o naizgled čvrsti tron svjetovne vlasti. I dok njegovoj skromnosti, samozatajnosti i stidljivosti nema kraja kad je riječ o svenazočnim svakidašnjim društvenim nepravdama, o najtrivijalnijem gaženju ljudskih prava koja se zbivaju pod njegovim nosom, koja on ne vidi i ne čuje i u vezi s kojima njemu uglavnom ništa ne pada na pamet, – u njegovom prisustvu možete neometano gaziti sve zakone pravne države i sve norme čovječnosti, možete dati oduška najperverznijoj samovolji, smijete se napljačkati i narazarati, pa čak i ubijati smijete, ništa od svega toga neće pomjeriti njegove kružiće – to isto tromo, tiho i nezamjetljivo društveno bićence naprasno oživi mobilizarate li ga za nacionalnu stvar ili, još bolje, posjednete li ga za stol oko kojeg se odlučuje o sudbini čitavih naroda. Sad najednom nema granica njegovoj hipersenzibilnosti, kad treba osluhnuti i najtananiji titraj nacionalne duše, sad je on odlučan i hrabar kad stotine tisuća ljudi treba podići s njihovih ognjišta i dalekovidniji od svih kad tom narodu treba pokazati neki put, jednako kao što je poput pravog stoika miran i sabran kad taj isti narod ugleda strovaljen u provaliji. Pojedinačne sudbine u pravilu ga više ne zanimaju, on barata visokim ciframa i misli u milenijskim perspektivama, on izgara na nacionalnom megaprojektu i razumljivo, ne da se ometati sitnicama, uostalom, tko još vodi računa o piljevini kad se obaraju čitave šume. Ali ovaj hrvatski Atlas koji je tako spremno natovario na svoja pleća univerzum nacije, sudbinu milijuna, nije nitko drugi do onaj isti neugledni, puzavi gnom kojemu je i ono malo najobičnije, najsvakidašnjije građanske odgovornosti bio odveć velik teret. I nema tu nikakva paradoksa. Da bi današnji hrvatski intelektualac dospio do ranga narodnog mudraca, nacionalnog intelektualnog mesije nije mu potrebno ništa drugo nego da prethodno nije ni pokušao postati građaninom, u onoj apstraktnoj jednakosti sa svim ostalim građanima države, bez obzira na profesiju i formalno obrazovanje. Višak nacionalne mudrosti ionako nije ništa drugo do kompenzacija manjka građanske odgovornosti. A kada ovaj slučaj kao simptom duboke frustriranosti hrvatske inteligencije poprimi sve značajke zakonite pojave, onda nam postaje jasan i onaj manično depresivni karakter hrvatskog intelektualnog života uopće, njegov svima nama tako dobro poznati dosadni ritam: …tupost – euforija – tupost… pa iznova, euforija… pa tupost… i tako u beskonačnost. Ti isti koji su jučer ukočeni u najdubljem patosu nacionalnog samožrtvovanja promatrali sveopće srljanje u propast, ne čineći ništa da se ono spriječi, danas, s najdubljeg dna provalije pišu infantilna pisamca vođama svjetskih sila obračunavajući s njima kao sa šmokljanima iz susjedstva. Najprije dakle samosažaljenje, potom tragikomična megalomanija, pa ponovo samosažaljenje, i tako ukrug.

    Ovo je kontekst unutar kojeg je nedavno najslavniji hrvatski intelektualni pokojnik, Miroslav Krleža, promoviran u Predsjednikova savjetnika. Pozivajući se na najslavnijeg krležologa, Stanka Lasića, učinio je to književni kritičar, također krležolog, Velimir Visković u Feralu i to ovim riječima: “Možda treba vjerovati Stanku Lasiću kad kaže da bi Krleža danas bio dragocjeni, mudri Tuđmanov savjetnik. […] Pomogao bi vjerojatno realizaciji hrvatske državnosti s manje konvulzija, manje žrtava.” Misaona kvaliteta ovog iskaza u obrnutom je razmjeru s njegovom važnošću. Ovakve hipoteze, izvan znanstvenog konteksta gdje kao radne pretpostavke u procesu spoznaje imaju svoju neizostavnu ulogu, ali gdje se također, barem načelno, mogu verificirati, nisu u ovom slučaju ništa drugo do obični intelektualni šrot, nusproizvod trećerazrednog neobaveznog ćaskanja. Čak ako tu izjavu u sadržajnom smislu uzmemo ozbiljno, malo ćemo se okoristiti. Predsjednikova eksplicirana ideja humanog preseljenja stanovništva, kao načina rješavanja hrvatsko-srpskog problema bila bi tada, pod hipotetičkim uplivom mudrog Miroslava Krleže valjda još humanije realizirana. Možda bi i Hrvatska bila nešto veća no danas, a Hrvati srednje Bosne na bi bili zbrisani baš do zadnjega. Ni mogućnost da svi naši Glavaši i Merčepi pod budnim Krležinim okom napokon iskažu svoj, danas iz-vrag-bi-ga-znao-kojeg-razloga tako nesretno potisnut, senzibilitet za pravnu državu i ljudska prava nije za potcijeniti. Ali opametimo se! Skroz je nevjerojatno da bi ovaj Lasić-Krležin hipotetični lifting mogao izbrisati grimasu nacionalne katastrofe s naših umornih lica. S druge, formalne strane, pokazuje se Lasićeva hipoteza o Krleži kao Tuđmanovu savjetniku u svoj svojoj prozirnosti tek kao nespretni i vulgarni striptiz. To Lasić govori o sebi, svlači se ideološki i politički, a Krleža je tu tek smokvin list, koji ne skriva, nego tek u pravom smislu prokazuje samu golotinju. Na gotovo komičan način to je izrekao u intervjuu i sam Visković podsjećajući nas na poznatu činjenicu da Lasić vrlo često projicira vlastitu osobnost u Krležin opus, odnosno konkretno: “Krleža je trebao napraviti ono što bi on (Lasić) učinio da je u njegovoj koži.” Dakle, skinemo li s Lasićeve hipoteze auru znanstvene metodologije koju projiciranje vlastite osobnosti u osobu, odnosno predmet istraživanja još i može imati, ali čemu ovdje odista nema mjesta, ostat će nam puka Lasićeva apologija dane hrvatske stvarnosti. Svojom fikcijom Krleže kao Tuđmanova savjetnika on je sebe legitimirao kao vjernog sljedbenika hrvatskog revolucionarnog državotvorstva kao jasno profiliranog ideološkog koncepta koji nije tek rezultat superiornog uvida u stvarnost, nego tu stvarnost, ovako jadnu kao što ona danas jest, tek proizvodi i podupire. Naročito vulgarno na ovom samorazgolićenju Lasićevu jest to što je ovaj najslavniji krležolog učinio sa samim Krležom – ponizio ga je na neku vrstu Ivana Aralice Josipa Broza, jednako kao što je i današnjeg najpoznatijeg predsjednikova intelektualnog savjetnika Aralicu pretvorio u Miroslava Krležu Franje Tuđmana. No posebno žalosno u čitavoj priči jest to da je Krleža promoviran u Tuđmanova savjetnika u trenutku kad je već gotovo svima jasno da Predsjednik uopće ne treba intelektualne savjetnike jer je on sam sebi dovoljan intelektualac, štoviše, da on i nije ništa drugo do tipični hrvatski intelektualac, dakle sada kada je jasno da se naš Predsjednik sve ovo vrijeme uopće i nije bavio politikom, nego je tek dovršavao svoj povjesničarski opus magnum djelom o nastanku hrvatske države u dvadesetom stoljeću, umačući ovoga puta pero u krv i suze vlastitog beskrajno obožavanog naroda. Ako bi kakav savjetnik ovdje ipak dobro došao, onda samo onaj iz kruga političara, po mogućnosti kakav tradicionalni realpolitičar, ali danas je, čini se, već i za takvoga prekasno.

    Koliko god bila misaono isprazna, Lasićeva zamisao o Krleži kao mudrom Tuđmanovu savjetniku postaje izuzetno važna sagledamo li je u kontekstu našeg odnosa prema intelektualnom nasljeđu, prema kulturnoj ostavštini koju su nam namirile prošle generacije. Zbog posebno važnog mjesta koje Krleža zauzima u tom kulturnom nasljeđu, zbog neospornog ugleda kakav je onaj Stanka Lasića kao općepriznato prvorazrednog hrvatskog intelektualca, zbog neosporne upućenosti kritičara Viskovića, ali i zbog neprikrivenosti kojom se vrši manipulacija tim nasljeđem, (u istom Viskovićevu intervjuu Feralu saznali smo da je Krležina misao ugrađena u programske temelje vladajuće stranke, a također i za zamisao profesora Viktora Žmegača o čišćenju Krleže od političkih implikacija u njegovu djelu) Lasićevo promoviranje pokojnog Krleže u Tuđmanova savjetnika postaje drski izazov cijeloj jednoj generaciji koja u kritičkom razračunavanju s tradicijom i s njenim samoproglašenim tumačima i čuvarima tek mora izboriti svoj vlastiti intelektualni identitet. To što je naizgled njen hendikep – samourušavanje svih zamislivih autoriteta, koje se sistematski odvija pred njenim očima, ujedno je i njena velika prednost. Nakon ove Lasićeve teze više nijedna nacionalna kulturna veličina ne zaslužuje neupitno poštovanje, kao što ni najmanja slabost ili glupost čak i najvećih uglednika ne smije imati pravo na milost. Kako su prvosvećenici nacionalne kulture ionako sami pogazili sve kulturne svetinje, ne ostaje nam ništa drugo nego da proglasimo, s punom sviješću o konzekvencama, nastup radikalne praznine. Pritom nije riječ o neselektivnom nihilizmu. Riječ je naprosto o odlučnom odbacivanju jednog načina razmišljanja, jednog tipa samoreprodukcije hrvatske intelektualne frustracije koja je tako otvoreno kulminirala u Lasićevoj jadnoj hipotezi. Riječ je naprosto o odbijanju same dileme – biti ili ne biti predsjednikovim savjetnikom – o radikalnoj negaciji duha i karaktera koji reproducira takve dileme. Tko kaže da je ta dvojba naša sudbina, tko se to uopće usuđuje reći da svoje intelektualne uzore moramo tražiti među predsjedničkim kamerdinerima i dvorskim liferantima, među tim šljivarima ljudskog morala i duha? Kao da nismo u stanju sebi naći bolje uzore?

    U bečkom časopisu Transit nekadašnji slavni poljski disident Adam Michnik u tekstu pod naslovom “U sjeni Sokrata” piše o nacionalnom identitetu u modernom društvu i zaključuje o današnjoj ulozi intelektualca ovo: “Držati se istine i ujedno slijediti zahtjev da se sve oko sebe analizira i da se svaka ideja moćnika ovog svijeta podvrgne kušnji – takav stav za intelektualce znači: prihvaćaš to da ćeš postati objekt pogrda; moraš računati s tim da će ljudi o tebi širiti zlobne glasine – kako prezireš vlastitu zemlju i izdaješ nacionalne vrijednosti. Drugim riječima: tko u ovom svijetu koji se tako brzo mijenja želi kao intelektualac ostati vjeran istini i skeptičan naspram vladajućih kao i naspram masovnih instinkata, on mora biti svjestan mogućnosti da će ga osuditi zbog klevete. Kao i Sokrata.”

    Dakle, izbor postoji. Potrebno je samo, usuditi se.

  
    NJEGOVA NAJAUTENTIČNIJA AUTENTIČNOST

     

    Sjećate li se “trulog Zapada”? Mlađim generacijama ovaj je pojam poznat samo u njegovoj ironičnoj porabi. Sve što je dolazilo s tog “trulog Zapada” bilo je bolje od onoga što se moglo naći u nas. Ukratko, izvor sve naše fascinacije bio je na Zapadu. Nazivajući ga ipak trulim, sprdali smo se s vladajućom ideologijom ili pak onim što je od nje tada još preostalo – u to je doba naime utakmica između komunističkog istoka i kapitalističkog zapada bila već odlučena. No, prije tog doba postojalo je i jedno drugo do kojeg seže sjećanje starijih, doba naime kad se o trulom Zapadu govorilo smrtno ozbiljno. Zapad, to jest zapadni kapitalizam bio je truo jer je predstavljao jedno sasvim nesavršeno društvo, društvo iznutra izjedeno nepomirljivim suprotnostima, dekadentno i bez povijesne perspektive, za razliku od našeg tadašnjeg socijalizma, društva budućnosti, društva unutarnje harmonije i garantirane stabilnosti.

    Da ćemo jednog dana sintagmu “truli Zapad” ponovo rabiti izvan svakog ironičnog konteksta, dakle sasvim seriozno, mogao je očekivati svatko tko je par posljednjih godina kritički pratio naš put u bolju prošlost. No, da će se novi/stari promicatelj priče o trulom Zapada javiti s tako ugledne pozicije kao što je ona predsjednika Matice hrvatske, s tako isturene tribine kakva je naslovna stranica Vijenca, Matičina glasnika, i u liku moralno tako besprijekorne osobe kao što je Vlado Gotovac, to je moglo iznenaditi čak i solidne realiste. Balast bezrazložnog optimizma prvo je čega se mora osloboditi onaj tko želi kritički promišljati hrvatsku intelektualnost.

    “Prokazivanje zavjere samozadovoljstva”, tako je naime naslovljen Gotovčev tekst, naizgled je polemika autora s nečim što on drži Zapadom, nervozna i prepatetična optužba na račun zapadne nezainteresiranosti za našu hrvatsku sudbinu, jedan od onih jogunastih ispada kojima nevoljeni i zanemareni nadoknađuju svoju stvarnu nemoć i konkretni neuspjeh. Ipak, ovom hrvatskom razočaranju Zapadom, inače omiljenoj temi nacionalnih mislilaca, Gotovac je ovoga puta dao neki sistem. I to veoma ambiciozan. Dodijelio je napokon Hrvatskoj njeno navlastito mjesto i jasno definiranu ulogu u svjetskoj povijesti. S jedne strane epohalni slom komunističkog totalitarizma, s druge pak slom jugoslavenstva odredili su, prema Gotovcu, osobit položaj Hrvatske danas u svijetu. A taj svijet, zapravo Zapad, reagirao je na pojavu Hrvatske zbunjeno, u svakom slučaju nespremno i nije prepoznao njenu jedinstvenost. Štoviše, hrvatski je slučaj postao onima sa Zapada pravi izazov kojemu oni nisu dorasli i koji nikako ne razumiju. “Nastoje bilo čime ušutkati taj nepoznati govor – na primjer tvrdnjom da je to samo patetika provincije, neumjerena beznačajnost, nesmotreno, zapravo neodgovorno lutanje ozbiljnim trenutkom povijesti…” Zapad, u Gotovčevoj interpretaciji, nikako ne može prihvatiti Hrvatsku jer ne pristaje ni na kakvu novost, jer se površno drži tek onog poznatog u tradiciji i ziheraški odbija prihvatiti neizvjesnost mijena s Istoka. Slučaj Hrvatske je međutim nešto posebno, on “prokazuje tu zavjeru samozadovoljstva, tu mentalnu dovršenost povijesti, koja je moguća jedino kao kretanje s izborom, sa ciljem, kao idealizam novog koji je uvijek pustolovina.”

    Hrvatska dakle, za Gotovca, objavljuje svijetu neku povijesnu novost. Tromi, dekadentni, u svom povijesnom razvoju dovršeni Zapad, ne prepoznaje tu novost. Stoji bespomoćno pred njom kao pred Sfinginom zagonetkom. Da li međutim, tu novost koja ponovo pokreće na Zapadu zaustavljen povijesni razvoj prepoznaje sam Gotovac? Ne, nigdje u tekstu nije nam rečeno što je zapravo taj svjetski novum made in Croatia, u čemu se sastoji ta hrvatska osobitost koju nema nitko drugi na svijetu i pred izazovom koje evo ustuknuo je sav moćni Zapad. Gotovac sam ne imenuje tu veliku svjetskopovijesnu novinu Hrvatske i ničime ne upućuje na neki njen mogući konkretni sadržaj. To je naime tako, zato što on, Vlado Gotovac, to tako osjeća i o tomu svjedoči dubinom svoje vjere i autentičnošću svoga iskustva. “Autor je govornik iskustva i njegov redaktor,” reći će Gotovac o samome sebi, “što pretpostavlja najveću autentičnost.” Dakle, premda nam nije rečeno što je to hrvatski slučaj donio novoga na svjetskopovijesnu scenu, valja nam vjerovati da je to tako jer nam to jamči Vlado Gotovac. Da je pak njegovo svjedočanstvo pouzdano, jamči nam njegovo iskustvo, a da je to iskustvo autentično, jamči nam ponovo sam Gotovac. Tautološki karakter ove “argumentacije” otkriva semantičku prazninu pričice o svjetskopovijesnoj ekskluzivnosti hrvatskoga slučaja. Riječ je o “istini” koja ne potrebuje nikakva dokazivanja ni zbiljske potvrde, čija se evidencija uspostavlja isključivo vjerovanjem u nju. Adresat Gotovčeva teksta napokon uopće i nije onaj imaginarni zastupnik ignorantskog zapadnog stava prema Hrvatskoj. Naprotiv, tekst koji se unaprijed odriče svakog racionalnog diskursa, svakog napora logične argumentacije, tekst u potpunosti sročen u monološkom tonu objave, nije ništa drugo do patetična propovijed koju Vlado Gotovac s presvetog oltara domovine upućuje sasvim odabranoj publici – zajednici onih koji vjeruju u nacionalnu stvar i to apriorno, dakle bezuvjetno i bez ostatka. Sva Gotovčeva samoproglašena autentičnost počiva na vjeri da kroz usta nacionalnog mudraca progovara sama nacionalna stvar u njenoj samo nama dostupnoj ekskluzivnosti (cosa nostra). Istina Gotovčeva, istina njegovih misli i nije ništa drugo nego povratni efekt te vjere same. Pokretački motiv ovog teksta uostalom i nije potreba da se u mračnu hrvatsku stvarnost unese nešto svjetla. Svu svoju svrhu ovaj Gotovčev tekst nalazi tek u halucinatornom ispunjenju želje vjerničke publike. Namjesto konkretnog sučeljavanja s kritikom koju Zapad upućuje Hrvatskoj, sa svim onim prigovorima zbog kršenja ljudskih prava, onemogućavanja slobode tiska, politike prema susjednim državama, namjesto odgovorne kontraargumentacije, nudi se uživanje u prkosnoj pozi samoproglašene superiornosti – kao iluzorna kompenzacija stvarne hrvatske bijede i hrvatskog besmisla. A da je upravo strah od priznanja tog besmisla, priznanja koje bi bilo ravno proglašenju bankrota kompletnog nacionalnog poduhvata, onaj pravi pokretački motiv Gotovčeva propovijedanja pokazuju najbolje ove njegove riječi: “Ne mogu, nikako ne mogu pristati na to, da je užas hrvatskog slučaja uzaludna krvava provincijska epizoda, besmisleni eksces na rubu sna zadovoljnog svijeta blagostanja. Ja osjećam, vjerujem i nalazim više od toga u ovoj nesreći mog naroda: između Vukovara i Dubrovnika Bog je nešto zamislio.” Ali da to što nam se dogodilo još uvijek nije spomenuta uzaludna krvava provincijska epizoda potrebna je potvrda jača od samoprizvane autentičnosti Gotovčeva osjećaja i snage njegove vjere. Uostalom, treba li iskrenijeg priznanja debakla od tvrdnje da nas još samo Bog može spasiti samoskrivljenog besmisla.

    Vratimo se ipak dekadentnom Zapadu. Njegov kobni manjak u odnosu na Hrvatsku i na svjetsku povijest uopće Gotovac vidi u njegovu pragmatizmu. Zapad u stvari i ne nudi ništa više od dinamike “gigantskog pragmatizma gospodarsko-tehnoloških mijena”, Zapad je upravo zbog tog svog pragmatizma slijep za hrvatsku osobitost jer “pragmatična pojedinost je svjetski bezlična, unutarnje besciljna – njezin slučaj svodi se na iskopčavanje i ukopčavanje u dinamici funkcionalnih relacija.” Ali što je uostalom taj pragmatizam o kojem govori Gotovac, ako ne jedna od osnovnih značajki modernog kapitalizma, globalnog sistema proizvodnje koji je upravo sama bit Zapada i bez kojeg nije zamisliva ni jedna zapadna osobitost uključujući i demokraciju. Jer upravo je kapital to što uzrokuje moderne gospodarsko-tehnološke mijene, upravo je on to što je svjetski bezlično kao što je beskonačno umnažanje profita po sebi besciljno. Osporavati zapadni pragmatizam ne znači ništa drugo nego dovoditi u pitanje samu bit kapitalizma. I nikakvom se sladunjavom patetikom ne da prikriti ovaj temeljni nesporazum. Gotovac vidi osobitost Hrvatske, njen tako glasno zazivani novum u odnosu na ostatak svijeta, njen iskustveni višak, upravo u odmaku od suvremenog kapitalizma Zapada. On bi htio kapitalizam bez kapitalizma, neko društvo, ili bolje, zajednicu, pošteđenu onih antagonizama koje sobom nužno nosi suvremeno kapitalističko društvo. On snatri o Hrvatskoj kao zajednici autentičnih individua, u svojoj pojedinačnosti neposredno, organski spojenih sa svijetom – pa onda u komičnom napadu narcizma takvo iskustvo, kao najveću autentičnost, pripisuje samome sebi. Naprotiv, užasava se pragmatičnog svijeta Zapada, njegova otuđenog građanskog društva u kojem su odnosi između individua, kao i odnosi individua prema državi određeni potpuno prazno i formalno, u do kraja provedenoj apstrakciji od Gotovcu toliko milih konkretnosti i osobitosti, pa tako i od one njemu očigledno najvažnije, etničke pripadnosti naime.

    Ovaj Gotovčev nesporazum sa Zapadom upućuje na dublji poremećaj u kompleksu onoga što on naziva hrvatskim slučajem. On nas tjera da postavimo ključno pitanje: što je zapravo bio osnovni motiv hrvatske državotvornosti? Čini se naime da žudnja za demokracijom to nije bila. Štoviše, ambicija da se probije okvir zadan zapadnim kapitalizmom, da se preskoči horizont povijesno ostvarenog ima svoje izvorište nesumnjivo u revolucionarno-utopijskim porivima. A time otvoreno iznosi na vidjelo prije kontinuitet, no prekid s jugoslavenskim komunizmom. Nismo li naime jednom već bili bjelosvjetska posebnost, nismo li jednom već živjeli u sistemu kakvog nitko na svijetu nije imao, uvjeravajući sebe i druge u apsolutni novum naše pojave? Bilo je to u vrijeme kad smo bježali od zlog Istoka istodobno se ne približavajući trulom Zapadu. Eto kako se jugonostalgija može otkriti na, za naivne, sasvim neočekivanim mjestima.

    S druge strane, Gotovčevo prokazivanje dekadentnog Zapada i istodobno prizivanje hrvatske ekskluzivnosti u svjetskopovijesnim razmjerima mora nužno uzrokovati temeljito prevrednovanje nekih od najvažnijih pojmova unutar hrvatske nacionalne ideologije.- pojmova Istoka i Zapada. Tko Gotovca uzme ozbiljno, morat će nanovo povlačiti granicu između Istoka i Zapada, granicu oko koje se oduvijek kristalizirao hrvatski identitet. I to, da ne bude zabune, zapadnije no što smo je običavali zamišljati. Ne slijedi li to Gotovčeva misao odveć revno trend hrvatske državne politike, mogao bi se zapitati kakav zlobnik. Doista, Gotovčev neprikriveni afinitet za ideju odabranog naroda koji u svojoj ekskluzivnosti ima ispuniti neku svjetskopovijesnu misiju – jedinstveni i neodoljivi poljubac hrvatskog princa jedini je, prema Gotovcu, u stanju probuditi na Zapadu zadrijemalu povijest – ali ujedno i nebeskog naroda, naroda čiju tragičnu ovozemaljsku izgubljenost naknadno osmišljava milostivi Bog, nedvosmisleno upućuje na veoma opasne srodnosti. Bilo kako bilo, s Gotovčevim “Prokazivanjem zavjere samozadovoljstva” još smo korak dalje od ideje zapadne demokracije ali zato dva koraka bliže onom mentalnom sklopu unutar kojeg divljaju sumanutosti raznih Milića od Mačvi.

  
    ARALICA SHRVAN EMOCIJAMA

     

    Velike prirodne katastrofe ali i ljudske tragedije često ostavljaju za sobom jednu osobitu vrstu spomenika – svjedočanstva o samom trenutku propasti, o momentu u kojem se zaustavio život, u kojem je, kako se to kaže, stalo vrijeme. Bilo da je riječ o samrtnom grču praživotinje okamenjenom u fosilu ili pak o onim kazaljkama na satu zaustavljenim u trenutku sverazornog potresa, takav dokument uvijek iznova djeluje fascinantno jer predstavlja neku vrstu sažetka tragedije, njen simbolički prikaz, takoreći njen govor, onaj znak u kojem nam se tragična sudbina obraća vječno aktualnom prijetećom opomenom.

    Kada ćemo jednog dana tražiti sličan dokument o tragediji koja je u ovim vremenima rata i rasula snašla hrvatsku intelektualnost, dakle neku vrstu svjedočanstva o trenutku u kojem se zaustavila hrvatska pamet, kakva god da je bila, i koliko god da je bilo, ne bismo smjeli zaboraviti jedan kratak tekst objavljen prije otprilike godinu dana u Slobodnoj Dalmaciji. Uokvireno na sredini stranice, pod naslovom “Aralica shrvan emocijama”, stajalo je ovo:

    
      U danima ovoga rata, stjecajem okolnosti i ljubaznošću gospodina predsjednika, došao sam u njegovu blizinu. U trenucima kada je Zadar proživljavao teške, tragične dane imao sam kontakte i s njim i s vodećim ljudima iz naše sredine. Često sam bio pitan da li smo zaboravljeni, da li predsjednik misli na nas, kada će ovo završiti, je li s nama kraj?
    

    
      I u tim trenucima prirodne, ljudske klonulosti uvijek sam govorio da, što se moga uvida tiče u predsjednikovo mišljenje, njemu je prioritetna misao Zadar. Pred petnaestak dana za jednim ručkom u šali mi je rekao: “Hoćete li ići na otvorenje Masleničkog mosta?” Ja sam odgovorio: “Ako mi to ostvarite, dajem vam sve ručkove!” Pred kojih tjedan dana, jedne kasne večeri, pri završetku ugodnog razgovora, a s njim je razgovor doista uvijek ugodan, ponovno mi je rekao: “Hoćete li sa mnom na Maslenički most?” Rekao sam: “Imate li političko pokriće?” “Imam ga,” odgovorio je. “Onda idem! Nema mi ništa radosnije nego ovaj…” (Vidljivo shrvan emocijama, Aralica nije mogao dalje nastaviti svoju priču u Skupštini općine Zadar)
    

    Sve potrebno za jednu grotesku čini se da je ovdje: monolog neinteligentne dvorske lude prerušene u intelektualca-savjetnika, grandezza Pirove pobjede u pozadini, zagonetna tajnovitost tople muške intime iz koje namiguju povijesne odluke i ono najbitnije što scenu čini kako izuzetnom tako ujedno i tipičnom – emocija sama, eruptivna i neobuzdana poput divlje prirode, čista i iskrena kao ona Gotovčeva najautentičnija autentičnost, oceanski duboka i nepregledna, jedna emocija tako silna da se naprosto prelijeva preko svih postojećih rubova potapajući sve pod sobom i rastapajući sve pre sobom, dakle i svaku misao a naposljetku i sam jezik.

    Činjenica da ovaj dokument u kojem želimo vidjeti sažet simbolički prikaz tragičnog skončanja hrvatske pameti ostavlja prije svega komičan dojam ne bi nas trebala unaprijed zbuniti. Komičnost, kako smo naučili u Hegela, jest ovo: pokazati čovjeka ili stvar kako se u svome šepurenju raspadaju u samima sebi. Čovjek koji se u ovom našem slučaju raspao jest hrvatski intelektualac kao takav, ovdje tek slučajno zatečen u liku Ivana Aralice, a komponente na koje se raspao jesu: prazno mjesto intelekta i kao nadomjestak ovoj ispraznosti gestualna punina hipertrofiranog osjećaja. Stvar pak koja se u Araličinoj priči raspala jest implicitno sveprisutna nacionalna stvar, a njeni sastavni dijelovi na koje se raspala jesu: laž uzvišenog povijesnog trenutka i istina posve prizemnih društvenih odnosa koji tu laž podupiru. Iza herojskog lika mudraca duboko zamišljenog nad otvorenim kartama nacionalne sudbine jasno se ukazuje naličje bespomoćnog cmizdravca, okovanog odnosima ovisnosti o autoritetu koji u euforičnom zanosu ne samo da više ne prikriva svoju servilnost, nego u stilu patološkog egzibicionizma lascivno ističe svoju nasladu u pokoravanju. Da pritom stradava i sam govor, kao što se zbiva u Araličinom slučaju, stvar je nužnosti koja proizilazi iz same logike jezika. Nije Aralica zašutio, nije on prekinuo svoj monolog zato što su ga, jadnog, shrvale silne emocije, nego se sam jezik ugasio, dokinuo samoga sebe, kad je u Araličinoj porabi prestao izražavati bilo što drugo osim neposredne okolnosti autoritarnog odnosa. A taj odnos, odnos je zaljubljenosti u vođu, to jest u ono što on kao Ja-ideal otjelovljuje – neprikosnovenu nacionalnu stvar. Takav odnos u svojoj psihodinamičkoj regresiji jest po sebi stanje infantilne bespomoćnosti. A ono više ne treba jezik, jer nijemo strahopoštovanje izražava stanje ovisnosti bolje od bilo koje riječi. Araličin manifestni stupor u svom je latentnom smislu tek prikaz samog akta podavanja. Značajne komponente homoseksualnog libida prethodno konotirane u inscenacijama ekskluzivne muške intimnosti napokon, u napadu nemoći, nalaze svoje zamjensko zadovoljenje. Strašni društveni tabu ponovo je lukavo izigran. Nježna prisnost, najdublje međusobno uživljavanje, toplina najintimnijih zajedničkih trenutaka, sve to i još mnogo štošta nigdje ne djeluje tako nevino kao kad se iživljuje u samoprijegornom radu na navlastito muškoj, nacionalnoj stvari. Koju, uostalom, u velikoj mjeri tek i omogućuje.

    A ona silna emocija koja u liku najdublje ljudske tronutosti vabi na suosjećanje, tek je simptom patologije autoritarnog društva u kojem ima sasvim određenu funkciju. Sugerirajući naime da postoji neka emocionalna meta-pozicija, neko predracionalno stanje zajedništva u kojem je moguća nekakva neposredna predjezična komunikacija, ovaj nabrekli osjećaj vrši ujedno ulogu društvene cenzure. On zaokružuje neko područje unutar kojeg ne važe zakoni mišljenja i koje je apriorno izuzeto od svake racionalne društvene kritike. Čovjek dakle u ovom konkretnom slučaju ili osjeća kao Aralica, te se zajedno s njim nijemo prepušta strahopoštovanju pred predsjedničkom veličinom i udivljenju njegovim povijesnim odlukama i pobjedama, ili pak ne dijeli taj osjećaj, traži racionalno obrazloženje, postavlja pitanja o svrsishodnosti političkih odluka i akcija, ukratko, ponaša se kao zreli, autonomni član društva, odgovoran za vlastite postupke, ali i za društvo u cjelini. U ovom potonjem slučaju pojedinac će se međutim izložiti opasnosti od ekskomunikacije. Jer područje velikog osjećaja konstitutivno je za identitet. Prema tom iracionalnom modelu ustrojeno je i samo hrvatstvo. Ono nije ništa drugo nego jedna takva stvar osjećanja, ili bolje, stvar sudjelovanja u zajedničkom osjećanju. Svakomu se u svakom trenutku može međutim dogoditi da ne bude na pravom mjestu i u pravom trenutku shrvan pravim osjećajem i da na temelju jednog takvog propusta ispadne iz zajednice pravih ljudi te postane krivi čovjek na krivom mjestu.

    U tom smislu slučaj najdubljeg ganuća predsjednikova savjetnika s punim se pravom može proglasiti paradigmatičnim i to prije za intelektualnu, nego za političku scenu Hrvatske. Pristajanje na iracionalnost u društvenoj komunikaciji, štoviše, njeno bestidno egzerciranje na javnoj sceni, nije uopće poseban grijeh Ivana Aralice, ni njegova ekskluzivna glupost. To je opće mjesto hrvatske intelektualnosti, njen sveprisutni sindrom koji se uvijek iznova može pronaći i kod najsuptilnijih njenih predstavnika, i u njenim najprofinjenijim manifestacijama. Taj silni oceanski osjećaj koji polaže pravo na sve, a ne daje ništa, to veliko hrvatsko srce koje je uvijek spremno svojim lupetanjem zagušiti svaku riječ, a s njom i svaku misao, najveći je žandar hrvatskog duha – najbolji čuvar okamenjene autoritarnosti hrvatske kulture. On nadgleda sve njene inicijacijske rituale, pravovremeno odstranjuje sve što sluti na samostalnost i slobodu, nacionalnim veličinama koje sam po vlastitom diskrecionom pravu ustoličuje osigurava vječitu nedodirljivost i brine se da, veselja radi, na nacionalni Parnas uvijek zasjedne pokoja kapitalna budala. Da nema tog silnog osjećaja strašni bi propuh odavno otpuhao iz hrvatske kulture mnoge papirnate velikane i rastjerao kužni zadah hrvatskog jala, gluposti i samoskrivljene nesreće.

    Da je taj veliki osjećaj sveprisutan, štoviše, da vjerojatno nikada nije tako kobno kao danas pritisnuo naše smrtničke sudbine, samo u svrhu te jednostavne ali važne spoznaje zaslužuje maslenički stupor Ivana Aralice odliku izuzetnog povijesnog dokumenta. Ne dakako Aralice radi. Jer njega je shrvalo tek nama za primjer i nama za pouku.

  
    AGRAMERI LETE U NEBO

     

    “A u pizdu materinu,” mrmljao je poluglasno čovjek u tramvaju poprativši svaki puta psovku dubokim uzdahom. Nakon izvjesnog vremena suputnicima to dozlogrdi te jedan od njih priupita neznanca: “Dobro koji vam je đavo čovječe, što psujete neprestano?” – “Kćer mi se sutra udaje za Hercegovca” – Na to će cijeli tramvaj s dubokim uzdahom: “A u pizdu materinu.”

    Ovo je tek jedan od mnogih viceva i anegdota o Hercegovcima koji se danas masovno kolportiraju Zagrebom. U njima je ovaj tip Hrvata, i to Hrvata u jakom, štoviše, u najjačem smislu, predmet nemilosrdne poruge. To ruženje međutim, ruženje je sa sistemom. Osobine zbog kojih je Hercegovac izvrgnut ruglu brižljivo su odabrane i nepogrešivo se sklapaju u fantom sliku apsolutnog negativca. Na meti je najprije uljez. Hercegovac je to od rođenja. Već tada mu naime pod jastuk stavljaju plan grada Zagreba, tog ekskluzivnog cilja svih njegovih budućih životnih težnji, mjesta koje on, da bi ispunio svoje životno poslanje ima osvojiti i kojim mora u potpunosti zavladati. Ali on, taj uljez ostaje u očima velegrađana nepopravljivi primitivac, nedoučeni provincijalac koji na tamna odijela s kravatom navlači bijele čarapice pretvarajući sebe u pripadnika plemena white socks , kako ga prekrštava metropolski sleng. Svojoj odioznosti ne zna, ovaj slaboumnik, doskočiti drugačije no da u džepu drži magnet – kako bi usprkos svemu bio privlačan, barem tako nam pripovijeda vic. No, daleko od toga da je naš Hercegovac tek bezazlena provincijalna budala. Naprotiv, u vicevima se često poantira njegova brutalnost. Što je prvo što će učiniti Hercegovac nakon prometne nesreće koju je prouzročio svojim BMWeom? Zaklopit će mobitel.

    Postoji međutim još nešto što je i pored ovog portreta brutalnog, primitivnog i blesavog uljeza iz Hercegovine svim tim vicevima zajedničko. To je mehanizam njihove tvorbe, šovinistička logika koja ih sve zajedno proizvodi. Svi se ti vicevi i anegdote odvijaju naime po istom fantazmatskom scenariju. Iz korpusa hrvatskog građanstva istiskuje se jedna grupa ljudi na koju se projiciraju društvene negativnosti i koja ovako demonizirana postaje simbolički simptom-uzročnik sveukupne društvene nesreće. Zato je naivan svatko tko vjeruje da vicevi o Hercegovcima govore nešto realno o samim Hercegovcima. Odnosno, s njihovim stvarnim osobinama imaju oni taman onoliko zajedničkoga koliko je i onaj prljavi, egoistični, grabežljivi zelenaš iz antisemitskih viceva imao zajedničkog sa stvarnim Židovima. U tom smislu, koliko god to paradoksalno zvuči, može se reći da su danas u ovim vicevima upravo Hercegovci žrtve hrvatskog antisemitizma, žrtve upravo onog političkog projekta na čijem ostvarenju su stekli svoju besmrtnu prvoboračku slavu, projekta etnički čiste hrvatske državnosti. Jer Hercegovac se danas odbacuje upravo po onom istom rasističkom ključu koji ga je svojedobno doveo na tron te hrvatske državnosti. On, koji je bio ispred svih na junačkom domovinskom zadatku protjerivanja srpskih došljaka, uljeza, tih opančara i šiljoglavaca, on koji je najdublje zasijecao kad je trebalo sa zdravog, europskog, katoličkog, tisućljetnog hrvatstva odstraniti strano tijelo balkanskog primitivizma oličeno u srpskoj manjini u Hrvatskoj, našao se u ulozi svoje žrtve. Njegova tragedija, koju je u realnom smislu dovršio bosanskohercegovački rat svih protiv sviju, simbolički je ipak kulminirala onim nedvosmislenim prijedlogom za razmjenu koji se svojedobno mogao pročitati s nekog hrvatskog zida: vratite nam naše Srbe, evo vam natrag vaši Hercegovci. Na mjesto isključenog Srbina, oko čije se demonizacije svojedobno iskristalizirao hrvatski identitet, stupio je Hercegovac, i to kao nositelj istih odioznih osobina. Stoga ovdje nije riječ tek o ironiji sudbine, kao što ni u vicevima o Hercegovcima nije riječ o samim Hercegovcima. Riječ je o logici same stvari, o unutarnjoj nužnosti pokrenutih društvenih procesa. Ništa bolje ne svjedoči o tomu od onog na početku citiranog vica.

    Ondje naizgled glavni lik u tim vicevima, sam Hercegovac, zapravo uopće i ne izlazi na scenu. Nimalo slučajno. Jer u svim tim vicevima i anegdotama Hercegovac i nije ništa drugo do jedna pomoćna konstrukcija, neka vrsta provizorne skele podignute oko stvarne građevine. Sva sirovost, primitivizam, grubijanstvo Hercegovca, sva njegova provincijalna glupost i nezgrapnost, opskurnost ovog uljeza, služi samo jednoj svrsi – proizvođenju iluzije da je pozicija s koje se pripovijeda vic mjesto neupitne profinjenosti, velegradske prosvjećenosti, samosvjesne građanske moralnosti, visoke kulture i urbanih manira.

    Na primjeru gore navedenog vica pokazuje se kako je lako raspršiti ovu iluziju. Dovoljno je samo postaviti pitanje: je li ona fina zagrebačka cura čiju udaju za Hercegovca oplakuje javno, zajedno s čitavim tramvajem sugrađana njen otac, je li dakle ta cura uopće zaslužila išta bolje od onog sirovog provincijalnog primitivca? I što je ona drugo nego i sama jedan proizvod one iste hrvatske malograđanske ideologije koja je na vlast dovela tog omraženog Hercegovca; ideologije koja je njoj unaprijed namijenila sasvim određenu sudbinu: da slini po raspelu, rađa Hrvate i bude kuš. A ako joj kojim slučajem uspije probiti se na javnu scenu, onda će na njoj odigrati već unaprijed pripremljene uloge. Ili će nastupiti kao glasnogovornik muških želja, od onih političkih do onih intimnih, ili će kao dekorativni privjesak muške moći odšutjeti kompletni nastup. Ili dakle, da se poslužimo paralelom iz životinjskog carstva, kao kreštavi papagaj, ili kao paradna kobila. A kad bi se ta naša cura i uzjogunila, znamo što bi je čekalo. Nisu malo šminke utrošile zagrebačke dame na prekrivanje masnih šljiva pod očima.

    I što bi htio onaj otac iz vica. Bolje partije od Hercegovca svojoj kćeri ionako neće naći. Ali ne psuje on zbog gorke sudbine svoje kćeri, nego zbog vlastita poniženja i nemoći.

    Vic se poigrava slikama koje su duboko ukorijenjene u našem iskustvu svijeta. On otvoreno zaziva fantazije gotovo mitske težine. Jednoj grupi ljudi strani uljez otima ono najvrednije čime ona raspolaže – predmet najvećeg uživanja i ujedno zalog reproduktivne sposobnosti grupe, oboje predstavljeno u djevici čiju otimačinu grupa nemoćno promatra. Vic je dakle scena najvećeg mogućeg poniženja grupe, poniženja koje u našem slučaju primitivni Hercegovac nanosi uljuđenom zagrebačkom građanstvu. Reakcija te grupe na ovo poniženje jest prije svega bespomoćna fascinacija, a sam vic mazohistički je prikaz njene vlastite kastracije. Upravo je taj jadni zagrebački malograđanski mlakonja onaj koji u ovoj priči najviše uživa – u poniženju koje mu nanosi vitalni i potentni hercegovački grubijan.

    Ali, već smo pokazali da je predmet otimačine u svojoj biti oduvijek već bio predodređen za tu svrhu, da su ona fina zagrebačka cura i sirovi hercegovački provincijalac upravo idealan par. No jednako je jasno i to, da otac i njegovo tramvajsko društvance oplakuju gubitak nečega što nikada nisu posjedovali – samosvijest građanske individualnosti koja se slobodno realizira na intimnom, socijalnom i političkom planu i koja je u svojoj navlastitoj urbanosti jedina prava suprotnost provincijalnom balkanskom primitivizmu predočenom u Hercegovcu iz vica. Kćerima te građanske samosvijesti, dakle zakonitim kćerima građanske, a time i ženske emancipacije ovog našeg stoljeća, ženama oslobođenim stega patrijarhalnog morala i obveza spram nacije odnosno države, tim više međutim svjesnim socijalnog i političkog značaja svoga spola, tim se ženama nešto takvo kao što je Hercegovac iz vica nikako ne može dogoditi. One s njim mogu voditi samo rat, nikada ljubav.

    S finom zagrebačkom curom stvar stoji sasvim drugačije. Ona Hercegovca odabire jer je oduvijek živjela s njim, jer je on, odnosno ono što on reprezentira, dio njenog najintimnijeg životnog iskustva. Sav onaj primitivizam, nasilnost, zatucanost, grabežljivost, sve ono dakle što je u vicevima projicirano u uljeza iz Hercegovine, nije ništa drugo do naličje njene zagrebačke obiteljske idile, šlajerom hipokrizije prekrivena ugnjetačka stvarnost njena kršćanskog morala, sirovi svakidašnji sadržaj fiktivne finoće njenog velegradskog odgoja. Zato je Hercegovac samo u vicu došljak. U svojoj biti i u našoj stvarnosti on je oduvijek bio rođeni, premda nepriznati Zagrepčanin. Nije Hercegovac dakle nikakav musavi rabijatni deran iz provincije, on je originalni fačuk naše metropole. Njegovo je rodno mjesto, da upotrijebimo teške Matoševe riječi o Zagrebu i Zagrepčanima, “očajna nemoć polugrada, polukulture, poludruštva, koje se u nekim svojim pojavama zove polusvijet” Sva zla pripisana u vicevima njemu i smještena podrijetlom u daleku Hercegovinu, autentična su zla glavnoga grada. Ovu istinu uostalom ništa tako dobro ne iznosi na vidjelo kao sam citirani vic. Upravo su Zagrepčani ti koji u njemu psuju ko kočijaši.

    Vicevi o Hercegovcima proizvod su hrvatskog malograđanina. Oni predstavljaju njegov neuspjeli pokušaj da se izdigne iznad društvenih, kulturnih i političkih prilika koje ga uvijek iznova sakate i ponižavaju. Oni su izraz njegove nemoći da ovlada silama koje je sam prizvao i sam doveo na vlast da bi odmah potom postao njihova jeftina igračka, predmet njihova iživljavanja. U njima on živi svoj fiktivni bolji život, dopuštajući, u dubokom samosažaljenju, da mu se otima i ono što nikada nije uspio izgraditi u sebi – njegov građanski identitet. U njima ovaj sitni zlobni šovinist, ovaj oportunist iz strasti, ovaj vječiti nesretnik i polutan na trenutak umišlja sebi da je nešto drugo, da bi upravo u toj fantaziji potvrdio svoju nesposobnost da to drugo, bolje, stvarno i postane.

    Zato, kada ih čujete kako se Hercegovcima smiju, znajte, sebi se smiju.

  
    DJELATNICI VS. NAJAMNI RADNICI

     

    Prije nego se naizgled sretno okončan štrajk srednjoškolskih nastavnika izgubi u slijedu novih zbivanja, valjalo bi podsjetiti na nekoliko značajki ovog događaja koje zaslužuju posebnu pozornost. Da u ovom štrajku ima nešto što je više od samog štrajka, osjetili su gotovo svi, ako ni zbog čega drugoga, onda zbog silne medijske halabuke koja ga je pratila. Sigurno je, međutim, da pokušaj jedne, u hrvatskom društvu socijalno nipošto najugroženije skupine ljudi da popravi svoj teški položaj zakonski dopuštenim sredstvom, štrajkom, sam po sebi nije dovoljan za senzaciju. Puka činjenica da su to nastavnici, a ne na primjer strojovođe ili neki drugi, također nije odlučujući moment. Senzacionalnost štrajka jednoznačno potječe od načina na koji je društvo reagiralo na ovaj izazov. Razdražljivost države i njenih medijskih glasnogovornika, njena nervozna, gotovo panična reakcija, lakoća kojom se posegnulo za prijetnjama i teškim optužbama, ukazuju da je dirnuto u živac koji koordinira daleko važnije društvene funkcije nego što je ravnoteža proračuna. Štrajk naime, recimo to odmah, nije primarno ugrozio proračun, nego upravo ideologijsku konstrukciju na kojoj počiva današnje hrvatsko društvo. Stoga je agresivna reakcija i te kako primjerena značaju realno ugrožene stvari.

    Primjer koji najbolje potvrđuje rečeno odnos je predsjednika Vlade Valentića prema ovom štrajku. Otpor zahtjevima srednjoškolskih nastavnika on je pružio na dva fronta. S jedne strane Valentić eksplicitno brani državni proračun, a s time stabilnost nacionalne valute, odnosno, također i, kako kaže, “stabilnost ove države u trenutku u kojem se nalazimo”, dakle on naizgled brani interes cjeline pred sebičnim partikularnim zahtjevom. Da bi uspješno obavio ovu realnu obrambenu zadaću, on se služi jakim frazama i na drugom, paralelnom frontu niže teške optužbe od kojih najopasnije zvuči ona u kojoj se kaže da “pojedini predstavnici sindikata ne žele postići rješenje, već potiču kaos i anarhiju”. Naše razumijevanje ovakvih poruka uglavnom je opterećeno kobnom naivnošću. Mi smo naime skloni vjerovati da se govor o obrani proračuna odnosi na nešto stvarno i konkretno, dok je priča o silama anarhije i kaosa tek puki lingvistički fenomen – svjesna mistifikacija u funkciji efikasnije obrane. Drugim riječima, predsjednik Vlade misli ozbiljno kad obrazlaže nužnost obrane proračuna, naprotiv on ne misli više ozbiljno kad srednjoškolske nastavnike, taj krhki i nježni sloj državnih namještenika proglašava anarhistima i kaotičarima, i to anarhije i kaosa radi. Dakle, on je kad se grudima baca pred proračun pragmatični realpolitičar, a kad prijeteći anatemizira, mistifikator, politički iluzionist, ukratko, ideolog.

    A što ako je obrnuto? Ako je dakle stabilnost proračuna jedna ideološka pričica par excellence, a zla difamacija nastavnika, naprotiv, potez realpolitičara sa stvarnim značenjem i konkretnim posljedicama. U tom slučaju proračun nije nikakva hrpa novca koju Dagobert Duck (čika Baja) hrvatske gospodarske politike na opće dobro ljubomorno čuva i štiti od nerazumnih rasipnika, nego tek rezultanta stvarnih odnosa moći među interesnim grupama, realno izražena u određenoj količini razmjenjivog društvenog dobra, u načelu uvijek podložnog promjenama, konkretno, preraspodjeli. A srednjoškolski nastavnici bili bi tako jedna grupa među grupama koja raspoloživim sredstvima, sindikalnom organiziranjem i, ako zatreba, štrajkom, u pravilu dakle normalnom procedurom, legalnim pritiskom, želi postići preraspodjelu proračuna u svoju korist, a na štetu nekoga ili nečega drugoga (na primjer preskupe državne reprezentacije, ili možebitnog tajnog financiranja bosanskohercegovačke avanture). Ali ne, sindikalni zastupnici srednjoškolskih nastavnika stvaraju kaos i anarhiju. Njima nije do rješenja problema zbog kojeg navodno štrajkaju, dakle do poboljšanja materijalnog i socijalnog statusa svoje grupe, nego do rušenja države. Oni dakle uopće i ne nasrću na proračun, nego na društvo u cjelini, na poredak sam, oni su sila destrukcije i rasula i kao takvi najopasniji neprijatelji hrvatske države.

    Da ova teška optužba ima stvarnu težinu dokazuje njeno najraširenije obrazloženje u medijima. Štrajk nastavnika je opasan jer iznutra podriva jedinstvo domovine u odsutnom trenutku uspostave njene državnosti. Sljedeći korak u zaključivanju unaprijed je programiran. Tko u vrijeme napada vanjskog neprijatelja iznutra ugrožava stabilnost države, radi za tog neprijatelja, štoviše identičan je s tim neprijateljem izvana. Srednjoškolski nastavnici dakle više ne rade za hrvatsku državu, nego su, htjeli to oni ili ne, u službi četničkih koljača. Ovaj opis nije iluzija nego je nužna konzekvencija logike funkcioniranja hrvatskog društva shvaćenog kao organska zajednica. Riječ je tu o onom ideološkom konstruktu koji je svojevremeno stvorio hrvatsku državu, ali koji sada u njoj više ne ostavlja nikakav prostor za imanentni socijalni konflikt, koji uopće ne raspolaže pojmovima kojima bi izrazio društveno nužan sukob različitih interesnih grupa oko raspodjele društvenog proizvoda. Sve što unutar društva dolazi u konflikt raspada se na ono naše i na ono neprijateljsko (izvanjsko). Nešto takvo kao realno socijalno nezadovoljstvo ne može postojati dok god funkcionira mehanizam nužnog žrtvovanja za domovinu. Konkretni oblici ovog društveno poželjnog žrtvovanja beskonačno su raznoliki. Kao što je poznato, za domovinu se može umrijeti, gladovati, potucati se uokolo bez igdje ičega i igdje ikog svog, ali, i to je ono što naizgled izaziva zbrku, za domovinu je poželjno bogatiti se, lagodno, čak parazitski uživati, kao i s druge strane, pljačkati i ubijati… Sve to i još nebrojeno mnogo drugih domoljubnih radnji dade se podvesti pod žrtvovanje za domovinu. Ali pod jednim uvjetom. Da takva, u stvarnosti bilo koja, radnja bude s neke instancije smatrana domougodnom, odnosno da bude priznata kao korisna žrtva za domovinu. S te instancije unosi se u realnu zbrku idealni red. Ta instancija jest ono pravo mjesto društvene moći u Hrvatskoj danas. Biti moćan ovdje znači imati to diskreciono pravo prosudbe o mjeri hrvatstva kod pojedinaca i grupa, pravo da se s onu stranu bilo kakve racionalne verifikacije odlučuje o tomu, kada se, tko, što, i u kojoj mjeri, žrtvuje za Hrvatsku, i u skladu s tim, da li jest ili nije član zajednice.

    To je dakle točka s koje govori Valentić, to je, a ne proračun, onaj stabilni poredak koji on brani od izazivača kaosa i anarhije. A kaos i anarhija nastupaju kad se pojedinac ili grupa drznu da sami odrede granice svog žrtvovanja za domovinu. Te granice su pak beskonačno rastezljive. I doista, ako jedni mogu ginuti za domovinu, drugi su spremni jesti korijenje za nju, što bi onda, kao u našem slučaju, htjeli srednjoškolski nastavnici? Ovo pitanje – a to pokazuje koliko je silna koncentracija moći u arbitrarnoj instanciji – moguće je postaviti čak i iz subjektivne pozicije izobilja. Nije li to tajna zašto bestidni grabež vrhovnika, besprimjeran u svojoj oholosti, iako posvuda već razglašen nije ni načeo tvrdokornu indolentnost puka.

    Ovdje napokon leži objašnjenje zašto je reakcija vlasti na štrajk nastavnika bila tako agresivna. Ne zato jer su nastavnici zaprijetili ravnoteži proračuna, nego zato što su doveli u pitanje arbitrarnost političke elite u Hrvatskoj, jer su se drznuli sami postaviti granice svom žrtvovanju i jer su čineći to naposljetku došli u opasnu blizinu onog tabua oko kojeg se osovila hrvatska državotvorna ideologija, tabua u koji se dira pitanjem: da li je sve to skupa imalo smisla, je li ta hrvatska država uopće vrijedna svih onih za nju položenih žrtava? Tko makar i na trenutak pristane uz logiku kojom su se rukovodili nastavnici stupajući u štrajk, morat će prije ili kasnije naletjeti i na to pitanje. U tom, i samo u tom smislu, kratkotrajni je štrajk srednjoškolskih nastavnika prvi pravi politički sukob u hrvatskoj državi koji nadmašuje sve što je do sada pokušala napraviti takozvana opozicija koja je ostala talac hrvatstva kao golog sredstva manipulacije u rukama arogantnih vlastodržaca.

    Ali zato je i proces javnog ulaska nastavnika u štrajk bio za njih ujedno i proces gubljenja hrvatskog državljanstva. Medijski pretvoreni u izdajnike spregnute s vanjskim neprijateljem oni su simbolički ostali bez domovnice. U tom svjetlu valja sagledati posjet sindikalne delegacije kardinalu Kuhariću. Nije tu primarno riječ ni o kakvoj molbi za posredovanjem između sukobljenih strana, države i njenih najamnika, nastavnika. Hrvatstvo nastavnika nevjerojatno brzo potrošeno u štrajku jednako je tako brzo obnovljeno u prisustvu Kardinala. Riječ je jednostavno o ponovnom krštenju, upravo u onom smislu u kojem se na temelju katoličke krštenice stječe hrvatsko državljanstvo. Oni koji su agresivnom propagandom jednostavno, u liku ugrozitelja hrvatske države, simbolički izgurani iz zajednice Hrvata ponovo su se obilaznim putom ispod kardinalskih skuta uvukli natrag. Ovaj obilazni put koji je u političkom, ali i kulturnom i svakom drugom obliku života u Hrvatskoj postao gola nužda možda je najbolje došao do izražaja u izjavama Vesne Kanižaj, lidera nastavničkog sindikata. U njima ona do neukusa egzercira svoju hrvatsku podobnost – nije dovoljna samo vlastita danas sasvim benevolentna politička legitimacija (“…moje simpatije inače pripadaju Stjepanu Radiću”), nego je bilo nužno podrobno iznijeti i podrijetlo roditelja, političku prošlost oca, pa čak i hipotezu o tomu kojoj bi se političkoj opciji pokojni otac danas, da je živ, priklonio. Upravo u ovom obilaznom putu, u svemu onomu što jedan sindikalist (zajedno sa svojim pokojnim precima) mora naknadno postati da bi smio ostati nezadovoljnim posloprimcem, mjeri se nesloboda čitavog društva. Ova obilaznica na kojoj se beskonačno kruži u dosadnom ritmu ritualnog legitimiranja predstavlja danas stvarni razmak između građanina Republike Hrvatske i demokracije.

    Ali upravo ta racionalno posve suvišna ali ipak neizostavna ritualna prisila, da se uvijek iznova dokazuje pripadnost hrvatstvu, prisila oko koje se osovila hrvatska država i koja danas još uvijek čini od nje nešto više od države same – fantazmu hrvatskog identiteta – realno nije ništa drugo do sredstvo gole manipulacije i služi samo jednomu – proširenju i učvršćenju dominacije jedne političke i ideološke elite nad svim sferama društvenog života i utoliko je jedan od simptoma nadolazećeg, novog totalitarizma.

    Ako je štrajk srednjoškolskih nastavnika bio za vlast otpočetka više od samog štrajka – nasrtaj na ideološki fundament hrvatske države – onda se on za štrajkače same okončao kao nešto manje od samog štrajka, manje od sasvim legitimnog konflikta posloprimca s poslodavcem. Posjet kardinalu Kuhariću označio je naime pristanak na propisanu igru, pad natrag u nedoraslost i ovisnost o nekom autoritetu koji uvijek na koncu, umjesto pojedinaca i interesnih grupa samih, ima izvršiti neku pravednu raspodjelu. Ono što je započelo kao štrajk najamnih radnika okončalo se kao eksces hirovitih djelatnika. I kao što je djelatnik ideologem koji u pokušaju da nominalistički raskine sa socijalističkom prošlošću, rezultira realnim kontinuitetom s njom – samoupravljač nije skončao svoj iluzorni život u najamnom radniku, nego se iščahurio u djelatnika obnavljajući isti odnos ovisnosti o neprikosnovenoj i nedokučivoj političkoj moći – tako i štrajk nije bio posve normalan, zakonski uređen način regulacije društvenog života nego politički eksces, anomalija/devijacija na inače zdravom, beskonfliktnom organizmu hrvatskog društva danas.

  
    POPU POP, A BOBU BOB

     

    Ima nešto dirljivo naivno u pokušajima takozvanih analitičara dnevnopolitičkih zbivanja, najčešće novinara, da nam na temelju aktualnog materijala pruže odgovor na pitanje što se to s nama zbiva, što nam se je zapravo dogodilo i što nas još čeka. Oni zavidnom žustrinom i nepokolebljivom upornošću neprekidno raščerupavaju klupka i razmrsuju čvorove mreže u koju smo se zapleli, potežući uvijek iznova neku nit o kojoj navodno sve visi. Danas je to raskol u vladajućoj partiji, jučer su to bile kadrovske premještaljke u vrhovništvu, a sutra će to već biti licitiranje oko novog lidera oporbe. Ovo prežvakavanje pjene dana ne mora biti ni dosadno ni neukusno, ali ono naprosto nije u stanju utažiti glad za spoznajom. Logika dnevnopolitičkog komentara ovisi o jednom čudnom pravilu. Onoliko koliko je uronimo u aktualnu stvarnost, toliko istisnemo iluzije iz nje. I to ne bilo koje iluzije, nego upravo one na kojoj počiva čitava ta stvarnost i koja, da bi analiza uopće funkcionirala, mora ostati nedirnuta. Tom logikom stoga možda još i možemo prepoznati lik naše nesreće, ali ne možemo izmjeriti dubinu našeg pada, ni dohvatiti dno ponora na kojem se nalazimo.

    Drugačije međutim stoji stvar s radom novinara i publicista kao što je primjerice Darko Hudelist. Njegov kut gledanja, za jedan je, ali odlučan korak odmaknut od svakidašnjeg zbivanja i to taman onoliko koliko je nužno da se ono sagleda u dimenziji vremena, dakle u nastanku, u trajanju i prolaznosti tog zbivanja, ali opet ni predaleko, svakako ne do točke neke metapozicije, s koje se čak i ono najsudbonosnije po nas rasplinjuje u izmaglici vječnosti. Ukratko, pravo mjesto za jedan pogled iskosa. Pored toga posjeduje Hudelist autentični afinitet za dokumentarno, za citat, kao i onaj osobiti talent za neopterećeno uživljavanje u ljude i situacije koji mu omogućuje da iz košmara stvarnosti izmami i one najneočekivanije istine. Decentno ironičan, nenametljiv u tumačenju, Hudelist zna lukavo s istinama. On ih hvata na mamac njihova samoljublja, i pripušta onamo kamo one same najradije izlaze – na vašar ljudske taštine.

    Sva vrijednost Hudelistova postupka nedavno je iznova demonstrirana u Feralovu feljtonu “Pet godina raspada”. Riječ je o prezentaciji dokumentarne građe iz razdoblja najžešćih sukoba u jugoslavenskom komunističkom vrhu koji su prethodili raspadu zemlje, ratu i današnjem kaosu. Ono međutim što nas ovdje najviše zanima, jest slučaj jednog od glavnih protagonista priče o rasulu, tadašnjeg predsjednika Predsjedništva CK SKJ, Stipe Šuvara. Znatan dio feljtona posvećen je naime upravo njemu. U podužem intervjuu sa Šuvarom Hudelist preispituje odlučujuća politička zbivanja iz 1989, ali ujedno daje i portret ovog nekada važnog jugoslavenskog političara, a danas, kako izgleda, ponovo aktivnog hrvatskog ljevičara.

    Premda feljton zdravo senzacionalistički najavljuje konačno razotkrivanje neke tajne, iznošenje dakle nečeg potpuno novog i nepoznatog, njegova vrijednost ne leži u tome. On na mjestimice dosadan način tek potvrđuje ono što smo otprije znali i što nam se tih godina otkrilo u izravnim televizijskim prijenosima – unutar potpuno okoštale birokratske ljušture razvio se tada pred našim očima sukob ljudi od krvi i mesa, protagonista jedne političke, ali i ljudske drame, o čijem ishodu je ovisila naša sudbina. Tada su se po prvi put iz one tajnovite tmine, iz koje su se do tada na naše glave sručivale sudbonosne odluke čiji nastanak je ostajao za nas najvećom tajnom, napokon pojavili konkretni donositelji i zastupnici tih odluka i ideja, zapravo, svi oni Miloševići i Kučani, Čkrebići i Stojčevići, Tupurkovskiji i Šuvari, razgoličeni u svojoj ljudskoj pohlepi i strahu, gluposti i đavolskoj lucidnosti, beskrupuloznosti i naivnosti, ukratko u svojoj ljudskoj golotinji. Ali nije više ta golotinja ono što bi još jednom moglo fascinirati. Ono pred čim ovaj put zastaje dah jest nečuvena bestidnost kojom se ta golotinja iznosi na vidjelo. A to možemo zahvaliti upravo Stipi Šuvaru. On je u intervjuu s Hudelistom izvršio neku vrstu posthumnog harakirija. Jednom već politički dotučen, on se još jednom uspravio da bi zario sebi mač do balčaka i prosuo pred nama svoja crijeva. Onaj naime kojega Šuvar prepričavajući nam priču svog poraza i pada baš nimalo ne štedi, jest upravo on sam.

    U ovoj post festum danoj interpretaciji sada već gotovo davnih zbivanja Stipe Šuvar sebi i svojoj političkoj generaciji neće pridati nikakav subjektivitet i važnost. “Mi,” reći će otvoreno, ” bili smo […] zakasnjeli prirepci Titove generacije,” otkrivajući usput da su bivša država i njena partija funkcionirali isključivo mehanizmom karizmatskog autoriteta vodećih političara, dakle Tita, Kardelja i nekolicine ostalih. Čitava konstrukcija propale Jugoslavije, ako je točno ovo što je rekao Šuvar, njena federativnost, njen samoupravni socijalizam, pa čak i partijski demokratski centralizam, sve su to bile tek kulise namještene za predstavu autoritarnih vođa, da bi, nakon njihova silaska sa scene nužno postale suvišne.

    U svom samoprikazu Šuvar sam nudi sliku o sebi kao o krivom čovjeku na krivom mjestu. Njegova naivnost u onim odlučujućim trenucima sažaljenja je vrijedna. On otvoreno priznaje kako je vjerovao Miloševiću i očekivao od njega da se obračuna sa srpskim nacionalizmom. I dok u svom odnosu prema Armiji Šuvar otkriva sve razmjere svoje prestrašenosti i samoponižavajuće snishodljivosti, dakle potpune i neupitne nemoći, na drugoj strani on valjda u napadu neke sasvim infantilne megalomanije kuje planove za uklanjanje Miloševića, ali i Kučana. On manirom raritetnog debelokožca niže pred nama najparadoksalnija proturječja kao posve harmonične momente jedne logične priče. I dok sebe već vidi u ulozi Predsjednika Predsjedništva SFRJ, s gomilom zavidnika na putu kao jedinom preprekom, on se unaprijed miri s tim da mu kao budućem glavnom zapovjedniku moćne Armije ova, kao po nekoj samorazumljivosti, ostaje izvan svake kontrole, priznaje ju dakle posve neprobelmatično kao silu izvan društva koju on ni najmanje ne namjerava sputavati u njenoj samovolji.

    Taj isti čovjek koji u jednom trenutku gotovo djetinje razdragano priča o tome kako se spremao preuzeti ulogu velikog državnika, ni ne trepnuvši pretvara svoju priču u sramnu ispovijest sitnog, k tome još neuspješnog spletkara. I nema u toj priči više nikakvih principa, ni moralnih, ni marksističkih, kao što se nigdje ni ne naslućuje neka zabrinutost za posljedice koje bi iz takvog političkog košmara mogle proizići. Čak ni sasvim prosječni osjećaj za realnost, a da ne govorimo o nekoj uvjerljivijoj pragmatici ovdje ne dolaze do izražaja. Radnja se odvija u prostoru potpuno ispražnjenom od svega bitnoga, od svega što bi moglo odlučiti ishod ove isforsirane političke drame. U središtu je Stipe Šuvar koji grozničavo miješa i ispremeće nekakve karte koje odavno više nemaju nikakva pokrića. Ipak, vrhunac pripovijesti je u onom melodramatskom zapletu oko komično proslavljenog “popu pop, a bobu bob”. Šuvar je naime otišao sa scene, a da mu nije uspjelo čak ni to – nazvati stvari njihovim imenom. Njegova sudbina se sažimlje u onih par riječi koje slobodno mogu stajati kao epitaf na njegovu političkom grobu: “I ja sam ustuknuo. Pristao sam da napravim novu, “uškopljenu” verziju.”

    No nije ovdje uopće važan jedan Stipe Šuvar, taj, kako je samog sebe ocijenio, politički prirepak i uškopljenik. Važna je slika koju nam u ovoj priči daje o sebi bivša država Jugoslavija, kratko prije svoje propasti. Jedina točka o koju se tadašnja država po logici svoje konstitucije mogla uprijeti, jest bio taj CK jedine državne partije. No upravo je ta instancija bila ispražnjena od svake moći i nije bila ništa drugo nego mjesto potrošenog autoriteta i karizme, sasušena ljuska stare slave, čiju su krv i meso njeni tvorci odavno odnijeli sa sobom u grob. Granice Šuvarova svijeta pak do kraja su ostale granice ovog praznog univerzuma. Njegova drama je drama posljednjeg aparatčika bivše Jugoslavije, nesretnika koji je zadnji shvatio da u ruci drži žezlo od papira. A to što je sudbina preko dvadeset milijuna ljudi ovisila ni o čemu drugome osim o hirovima grupice sitnih spletkara koji su se dohvatili za gušu zbog nepostojećeg naslijeđa, najpoučniji je dio tragedije. On prijeteći opominje da narod čija sudbina na koncu ovisi samo o karakternim osobinama njegovih vođa u pravilu i nemaju nikakve šanse. Jer oni, narodi bivše Jugoslavije, i nisu imali ništa drugo osim ove grupice spletkara. Nisu imali ni parlamenta, ni zakona, ni odgovorne javnosti, ni općepriznatih načela građanskog ponašanja, ukratko, oni uopće nisu imali države. A Jugoslavija, ona se raspala, jer je bila država bez građana.

    Rekosmo međutim da je od ove golotinje same stvari fascinantnija Šuvarova bestidnost kojom ju iznosi na vidjelo. Ima naime neke morbidne snage u toj bestidnosti, neke osobite žilavosti koja ne može potjecati ni od čega drugoga do li od nagona samoodržanja. Stoga taj egzibicionistički vitalizam toliko podsjeća na neku prirodnu silu, na neku elementarnu prirodnu pojavu. U svojoj društvenoj porabi on je upravo ona snaga koja ljude ovog našeg podneblja uvijek onda podupre i uspravi kad bi prema svim zakonima savjesti i logici osjećaja ljudske odgovornosti morali definitivno ustuknuti i pokleknuti pred stravičnim posljedicama koje je za sobom ostavila njihova glupost i neznanje. Balkan međutim ne poznaje kajanja. Zato je njegov idiotizam neiskorjenjiv. Poput neke endemske bolesti na smrt kojoj nitko ne poznaje lijeka.

    Samo u tom smislu moći ćemo govoriti o neuništivom Stipi Šuvaru. Ali o njegovu povratku u politiku nećemo moći ništa reći. Jer Stipe Šuvar nije nikamo otišao da bi se sada mogao vratiti. On je tek malko pričekao, tek toliko da se karizme istroše i autoriteti načmu, da ponovo zavlada ona stara, dobro poznata praznina – s masom obezglavljenih, bijednih i ozlojeđenih ljudi s jedne, i grupicom sumanutih spletkara s druge strane – praznina u kojoj se čovjek ponovo nema za što pravo uhvatiti, ni za kakav zakon, ni za kakvu građansku normu, ni za savjest, ni za odgovornost; praznina u kojoj niti je on građanin niti to što ima jest neka država; praznina naposljetku u kojoj je on ostao ono što je oduvijek na ovim prostorima bio – igračka hirovite sudbine.

  
    KUNA I JAZAVAC

    
      hrvatska basna
    

     

    Basnolik nam je postao život u Republici Hrvatskoj. Čini se naime da je sudbina čitavog naroda našla svoj prikaz u sudbini dviju životinja, jedne kune i jednog jazavca.

    Ali ispričajmo najprije kuninu priču. Njen glamurozni povratak među Hrvate nije ostao bez osporavanja. Javili su se naime neki koji u uvođenju kune kao hrvatskog novca vide izravno poistovjećenje Hrvatske s ustaškim režimom. Ovi kritičari poriču uglavnom bilo kakvu relevantnu pretpovijest kune kao hrvatske monete i jednoznačno je vezuju uz Pavelićevu endehaziju te time njeno značenje svode isključivo na značenje jednog fašističkog simbola.

    Postoje i promicatelji, odnosno u ovom slučaju branitelji kune. Oni nasuprot kritičarima ističu navodnu ukorijenjenost kune u hrvatsku tradiciju i poantiraju neku vrstu njene izvorne nevinosti: činjenica da se ustaški režim poslužio kunom kao tradicionalnim hrvatskim platežnim sredstvom nije dovoljna da bi kompromitirala kunu kao takvu, odnosno tradiciju samu.

    Spor između kunopromicatelja i kunokritičara koncentrirao se tako na pitanje, da li kuna kao ime novca nosi ili ne nosi na sebi fašističko značenje. Tako postavljeno pitanje može međutim u publici pobuditi iluziju da je na njega moguće jednoznačno odgovoriti, odnosno da rezultat spora može biti neka općevažeća objektivna istina. U tom smislu polemika zadobija kvaziznanstveni karakter. Podsjeća na onaj poznati spor između takozvanih deskriptivista i antideskriptivista. U središtu spora je pitanje kako se imena odnose prema stvarima. Oni prvi drže da je značenje neke riječi određeno svežnjom svojstava (cluster of properties) koja neko ime dovode u odnos s nekom stvari. U našem slučaju kuna bi tako bila riječ čije značenje određuju svojstva kao: životinja čije krzno svojedobno služi u hrvatskim zemljama kao univerzalno sredstvo razmjene, lik s novca koji je svojedobno bio u upotrebi među Hrvatima, tradicionalno sredstvo plaćanja u Hrvata, moneta u NDH, nevina žrtva udbaškog srbo-jugo-unitarističko-četničko-komunističkog totalitarizma, hrvatski novac par excellence, simbol hrvatske državne i monetarne samostalnosti itd. Ovdje svojstvo kune kao monete u jednom fašističkom režimu jest tek jedno od svojstava koja određuju njeno značenje i nema nikakvog razloga da to svojstvo uzmemo kao jedino ili kao predominantno. Štoviše, vjeruju kunobranitelji, to bi bilo nasilje nad stvarnošću, akt politički motiviran, otvoreni izraz neprijateljstva prema hrvatskom narodu i njegovoj samostalnoj državi.

    Kunokritičari, naprotiv, zaigrali bi u ovom hipotetičkom filozofskom sporu ulogu antideskriptivista. Njihova je teza da se riječ referira na neki objekt posredstvom akta prvotnog krštenja (primal baptism). Kunu je kao hrvatski novac okrstio Ante Pavelić te ona ostaje “ustaška novčana jedinica” (Ivo Banac) u svim mogućim svjetovima i u svim kontrafaktičkim situacijama. Nekakvo naknadno konstruiranje predustaške tradicije kune pseudoznanstveno je nadmudrivanje i ne može zasjeniti ono bitno – poistovjećenje današnje hrvatske vlasti s ustaškim režimom, a što je s obzirom na bilo koji pragmatični hrvatski interes u najmanju ruku kontraproduktivno, nanosi Hrvatskoj samo štetu te je stoga akt neprijateljski prema hrvatskom narodu i njegovoj samostalnoj državi.

    Ovaj prividno znanstveni karakter spora oko kune ima samo jednu svrhu – da posluži kao imitacija demokracije, da osnaži iluziju kako se odluke u nas donose na osnovi nekakvih argumenata i nekakve logike. Prije dakle nego se zainteresirana publika dohvati dobačene joj kosti za glodanje te posegne za dodatnom argumentacijom, prije nego se dakle udubi u proučavanje radova Johna Stuarta Milla i Gottloba Fregea, Searla i Kripkea, valja joj objasniti da je ono najvažnije u ovom sporu, činjenica da je njegov ishod odlučen prije nego li je spor i započeo. Dakle, da je značenjska mreža u koju se ulovila kuna određena drugim momentima, a nikako znanstvenim ili logičkim argumentima.

    Naime, ključ za razrješenje zagonetke o značenju kune drži jazavac. Isti je naime sve donedavno velikodušno dopuštao jedinom zagrebačkom satiričkom kazalištu da bez naknade koristi njegovo ime kao svoje. A onda je iznenada morao nestati. Bespomoćna jadikovka Fadila Hadžića zaziva nedvojbene asocijacije na slučaj kune. Poslušajmo: “…ne vidim razloga da jednu životinju koja postoji vjerojatno dvadeset tisuća godina sada nasilno ukidamo, izbacujemo iz zoologije, iz života, činimo nepodobnom. Ako proglašavamo životinje nepodobnima, onda govorimo o mraku i zapravo nemamo nikakvo pravo govoriti o demokraciji.” Svi znamo što je bilo kobno za jazavca. Zli Srbin Petar Kočić u čijem se djelu spominje ova životinja. I nikakva izvorna nevinost jazavca kao životinje, nikakva podudarnost s (životinjskim) imenima drugih satiričkih listova i kazališta u svijetu nije ga mogla spasiti. Svojstvo – biti u naslovu djela jednog zlog Srbina – zbrisalo je sva druga jazavčeva svojstva i definitivno odredilo njegov četnički identitet. Ona ista logika koju su kunopromicatelji s indignacijom odbacili, jazavca je došla glave. Što dolikuje kuni, ne dolikuje jazavcu. Ni među životinjama dakle u novoj hrvatskoj državi ni pravice.

    Slučaj jazavca prava je istina spora oko kune. On čini svaku diskusiju oko kune, svaku argumentaciju za i protiv potpuno irelevantnom i prokazuje svaki racionalni napor oko te argumentacije uzaludnim, odnosno njen razultat posve neobavezujućim. Slučaj jazavca iznosi na vidjelo ono najvažnije – da je označiteljska praksa u današnjoj Hrvatskoj u potpunosti pod vlašću ničim obuzdane političke samovolje, što drugim riječima znači, da je kompletni hrvatski simbolički univerzum danas do kraja ideologiziran.

    Zaključimo! Sama po sebi kuna niti jest niti nije ustaški simbol. Ustaštvo je njeno svojstvo jednako koliko je i četništvo svojstvo jazavca. Kuna je dakle ustašica onoliko koliko je i jazavac četnik. Samo, u našem današnjem hrvatskom društvu, kao što smo čuli i vidjeli, jazavac jest četnik. Onda je i kuna […] Da, upravo tako, tek u relaciji spram jazavca, tek u razlici/opoziciji spram njega i njegove sudbine zadobija kuna onaj kužni zadah totalitarne prakse koji u nozdrvama zatim vonja na poznati ustaški smrad. Ono ustaško na kuni nije nešto što ona iz prošlosti donosi u današnju stvarnost, nego je današnja stvarnost ono što kuni priskrbljuje ustašku konotaciju. Nije dakle promocija kune u novu hrvatsku monetu sama po sebi ono što današnje hrvatsko društvo i hrvatsku državu poistovjećuje s ustaškom državom i fašizmom uopće. Upravo obrnuto, stvarnost današnjeg hrvatskog društva jest ono što od kune čini element identifikacije s ustaštvom. Prazno mjesto Trga žrtava fašizma, ustaške uniforme i znakovlje na ulicama, najsramotnije šovinističke ustaške parole u javnosti, zbrisan i posljednji znak hrvatskog antifašizma, ali prije svega, despotska samovolja vlastodržaca, njihova nečuvena grabežljivost, bezakonje, svi oni nekažnjeni pljačkaši i ubojice u samim vrhovima vlasti – to i i slično krsti kunu ustaškom, a ne nekakav pokojni Ante Pavelić. Jednako tako mi ne možemo reći da akademik Dalibor Brozović, najrevniji promicatelj kune u Hrvatskoj navodeći sve moguće argumente u njenu korist zastupa zapravo ustaštvo. Ali mi zato znamo da akademik Brozović to ustaštvo priziva onda kada ne brani jazavca, onda kada bez riječi protesta pušta jazavca da strada kao četnik. Onime o čemu govori, Brozović ne uspijeva osloboditi kunu ustaštva, zato jer tu istu kunu sam čini ustaškom upravo onime o čemu šuti. Time Akademik vlastitoj argumentaciji u korist kune oduzima svaku vjerodostojnost i skida s nje auru znanstvene kompetencije. Nije Brozović nikakav zastupnik deskriptivističke teorije značenja, nije on nikakav hrvatski Searl, on je tek intelektualni serviser neodgovorne političke samovolje.

    Argumentacija kunopromicatelja sadrži inače jedan veoma indikativan motiv. Da bi oslobodili kunu ustaške konotacije oni je rekonstruiraju u idealnom prostoru nekog meta-značenja, prostoru očišćenom od sveg političkog i ideološkog, dakle, i sveg povijesnog. Tako će Brozović opetovano naglašavati “iznimnu apolitičnost” kune kao novca, a Stjepan Čuić će čak ustvrditi kako je naraštajima odraslim poslije 1945. naziv valute irelevantan, jer se “…spram nje odnose izvan ideološkog i političkog konteksta.”. Ovaj pokušaj da se neki pojam rekonstruira izvan svake ideološke i političke konotacije, kao što bi trebalo biti poznato, ideološki je postupak par excellence. Taj postupak kojim se povijest naturalizira, ujedno je i postupak mitologizacije. Mit, pisao je Roland Barthes, “ne poriče stvari, naprotiv, njegova je funkcija da govori o njima; on ih jednostavno pročišćuje, čini ih nevinima, daje im prirodno i vječno opravdanje, daje im jasnoću koja nije jasnoća objašnjenja, nego jasnoća činjenične tvrdnje”. Pisac i akademik u ulozi kunopromicatelja postaju tako ideolozi i mitotvorci. U svom ideološki ovako pročišćenom, oprirođenom vidu, u svojoj apsolutnoj nevinosti i vječnoj sveprisutnosti jedina funkcija koju kuna još može imati jest to da bude element u mitu o stvaranju hrvatske države. Tek unutar toga mita ona je apriorno oslobođena svake negativne konotacije. Ovdje ona ima moć da uzvišena u svojoj izvanvremenskoj supstancijalnosti hini nevinost spram bilo koje svoje konkretizacije, spram bilo kojeg ozbiljenja, pa tako i moć da jednostavno apstrahira od sveg zla ustaške države, jednako kao što nam se i ideja hrvatske državnosti natura u ovom mitu kao nešto apriorno nevino i čisto, nešto što vječno perzistira u beskonačnoj razlici spram svake svoje realizacije. Utoliko se svi prigovori koji naglašavaju pragmatični, konkretni moment problema s uvođenjem kune – to da bi ovakvo ime valute moglo štetiti gospodarskim interesima Hrvatske, dakle da je u tom smislu kontraproduktivno, – odbijaju o golotinju kunine istine: ona nije uvedena zato da bi konkretnim, živućim Hrvatima bilo bolje, nego zato da u mitskim slikama podupre njihov imaginarni identitet.

    Sada se pokazuju sve pogubne posljedice čišćenja Hrvatske od svih znakova antifašizma. Jedno društvo je u histeričnoj potrebi da uspostavi apsolutnu razliku spram svoje nedavne prošlosti porušilo sve simboličke mostove za sobom, uništilo je svaki element koji je omogućavao simboličku identifikaciju s prošlošću, zauzimanje diskurzivnog odnosa prema njoj i kontinuitet identiteta u nužnim promjenama. Stvoren je golemi zjev, crna simbolička rupa koja nije nadsvođena novim simboličkim univerzumom, nego je provizorno zasuta mitskim slikama imaginarnog identiteta, slikama poraza i pobjede, poniženja i osvete. Rezultat nije zrela svijest o tomu odakle dolazimo, što jesmo i što se to s nama zbiva, nije dakle simbolički poopćiv, komunikativni izraz nacionalnog identiteta, nego autistička gvalja izmrcvarene duše stješnjene u sado-mazo grču između samoproždirućeg straha i omnipotentnog gnjeva.

    Tako je Hrvatima od II svjetskog rata u njihovom povijesnom identitetu ostala tek gola trauma poraza. Kuna je fantazijska kompenzacija tog poraza, mitska slika uskrsnuća onog vječnog, ničim okaljanog, apsolutno nevinog, neuništivog hrvatstva. Ali mit, a pogotovo nacionalni mit, ne može pretvoriti poraz u pobjedu. Može međutim poraz ponoviti. Najbolji primjer za to je Bleiburg – tragedija koja se Hrvatima dogodila dva puta. Prvi puta kao stvarno stradanje tisuća konkretnih ljudi, najčešće nevinih žrtava divlje osvete pobjednika, i drugi put, kad je od te stvarne tragedije stvoren mit, stvoreno hrvatsko Kosovo. Spiritus movens te mitomanije, kojemu je uspjelo posrbiti hrvatsku kulturu i politiku, čitavu hrvatsku stvarnost, temeljitije no što bi to Srbi ikada mogli učiniti, jest ustaški ressentiment – onaj pravi promotor kune u novi hrvatski novac.

    S malo mašte moguće je zamisliti hipotetički susret dviju životinja: kune koja se iz mraka uspinje k blještavo osvijetljenoj pozornici i jazavca koji istim putom silazi u mrak neke svoje Jazovke. Pretpostavimo da su im se pogledi sreli. E pa ti pogledi nijemo su naravoučenije basne koju živimo u tužnoj Republici Hrvatskoj.

  
    BOGU CAREVO, CARU BOŽJE!

     

    Metafora o štakorima koji napuštaju brod koji tone ne mora svugdje i svagda automatski prizvati osjećaj moralne odioznosti. Pogotovo ne primjerice u društvu kakvo je hrvatsko, društvu realizirane amoralnosti, koje ni u rijetkim pokušajima da stvori neku sliku o sebi, osvijesti svoje faktičko stanje, reflektira dakle svoju povijesnu situaciju, ne vidi potpuni nestanak morala iz svoje svakidašnjice kao neki svoj posebni problem.

    Štakori dakle koji danas bježe s admiralskog broda hrvatske revolucionarne državotvornosti nisu nešto moralno odvratno. Štoviše, politički komentatori, a s njima i politički pasivna publika, tupi hrvatski puk prije sklon neobaveznom kvazipolitičkom konfabuliranju nego odgovornom angažmanu, smjesta prepoznaju u ovim štakorskim bjegovima važne, čak sudbonosne političke opcije koje će već sutra promijeniti realnost. Trulo moralno smeće u nas se smjesta reciklira u novu političku ambalažu.

    No, prije nego nas dežurni politolozi školski poduče o podvojenosti politike i morala, valja reći sljedeće: nije riječ o tomu da je našem društvu nužno potrebna neka instancija moralne regulacije, nego o činjenici da nje naprosto nema, da u Hrvatskoj dakle ne postoji ništa i nitko tko bi simbolički predstavljao savjest društva. Upravo ta gola činjenica doima se kobnom, ali ujedno i izvanredno poučnom.

    Problem najbolje dolazi do izražaja na primjeru institucije koja se mnogima nameće kao odlikovano mjesto društvene moralnosti i savjesti – na primjeru hrvatske Crkve.

    Oni rijetki kojima pamćenje nije potrošeno sjetit će se jedne fotografije s velikog pučkog slavlja upriličenog nakon konstituiranja demokratskog hrvatskog Sabora, onda kada su se svjetovna i crkvena vlast, svaka spuštajući se sa svoga brežuljka, jedna dakle s Griča, a druga s Kaptola, srele na Jelačić placu i simbolički se sjedinile u jednu jedinstvenu sliku hrvatske sreće. Naprijed stoji Franjo Kuharić, sklopljenih ruku, zagledan u nebesa, s izrazom blažena zadovoljstva, a oko njega – djetinje razdragani, Predsjednik s obitelji, Nevenkom, Ankicom, Dejanom…

    Ostavimo na trenutak po strani pitanje što je dovelo Kardinala na ovaj obiteljski portret, je li to kratka politička pamet, nagla pomama za svjetovnim radostima ili pak svjesni izraz političkog svjetonazora, jasno ideološko opredjeljenje, neskriveno iskazivanje političke naklonosti. Jedno je sigurno. Nikakva nužda nije natjerala Kardinala da se da ovjekovječiti na predsjednikovoj obiteljskoj fotografiji.

    A tada je već pametnomu ono bitno trebalo biti jasno. Ona politička opcija koju je tada u svojoj osobi personificirao Franjo Tuđman i prije samih izbora sadržavala je sve one temeljne crte zbog kojih je danas, nakon ovolike tragedije odbacujemo. Bila je to politika hipertrofiranih želja, neodgovornih obećanja, nesuvislog odnosa prema prošlosti, politika iluzornog pomirenja neizdrživih suprotnosti i politika beskrupulozne manipulacije poviješću, činjenicama i naposljetku ljudima. Zar se obećanje onih milijardi dolara, one granice na Drini i barjaka na Romaniji moglo realizirati drugačije nego kao front na Kupi i krvave gaća na štapu u vlastitom dvorištu? Zar one preteške riječi izgovorene u bijesu i osvetničkom ludilu nisu već tada odjekivale onom istom tutnjavom kojom su nam se kasnije na glave sručile granate? Zar se od onih koji su bez ikakve odgovornosti rabili riječi očekivala obazrivost prema konkretnim ljudima i njihovim sudbinama? Kad su to uostalom zapjenjeni huškači pronosili svijetom mir i dobro?

    Odgovor možda zna Kardinal. On je tada silazeći niz Kaptol ususret svojem svjetovnom gospodaru morao biti svjestan konzekvencija svoga čina. Morao je znati da on svojim prisustvom ne samo uveličava državnu svetkovinu nego se i slizuje s jednim tada u najmanju ruku krajnje problematičnim političarom, a to znači, ostavlja u javnosti dojam da podržava njega kao osobu i politiku koju on prezentira. Kardinal je morao znati da njegovo tadašnje poziranje s Tuđmanom predstavlja sasvim nedvosmislen politički čin.

    Ne zaboravimo, Franjo Tuđman tada nije bio ništa manje bivši komunistički general nego je to danas, njegova Bespuća nisu bila ništa manje sporna nego su to danas kad se zbog njih javno posuo pepelom, njegova nebulozna lupetanja zbog kojih su njega, a time i sve nas tada čak proglasili antisemitima nisu bila ništa bezazlenija ni odgovornija od ovih koje slušamo danas, a njegov autoritarni stil, infantilna tvrdoglavost, razmetljivost i ona tragikomična sklonost kičerskoj pompoznosti sramotili su nas i ponižavali u dovoljnoj mjeri još i tada. Povrh svega međutim, i to u sasvim konkretnom političkom smislu, stati tada uz Franju Tuđmana značilo je podržati kobnu iluziju da je agresivnom srpstvu moguće suprotstaviti se njegovim vlastitim sredstvima: raspirivanjem šovinističke mržnje, huškanjem na obračun i zazivanjem konačnog rješenja problema svekolike nacionalne povijesti u zaokruženju jednonacionalne države. Poduprijeti u ono vrijeme svojim osobnim autoritetom jednog Franju Tuđmana, odnosno njegovu političku opciju, što je učinio tada Kardinal Kuharić, a s njim i cijela institucija, Crkva, značilo je onom srpskom političkom i kulturnom monstrumu kakav je Milošević parirati pokušajem stvaranja njegova hrvatskog pandana. Tuđmanu je, usprkos bitno skromnijim kako osobnim tako i nacionalnim resursima, ipak uspjelo odigrati ovu ulogu. Hrvatska, čitav hrvatski narod, zasjeli su s Tuđmanom i njegovom politikom čvrsto u orbitu srpske želje. Jer, što je tada projektu velike Srbije bilo preče od proglašenja hrvatske samostalnosti? Velika srpska interpelacija, najveći ovostoljetni pothvat srpske politike i još više kulture – prizivanje/proizvođenje neprijatelja, svih onih iredentista, separatista, ustaša, balija, itd. – napokon je počela donositi plodove. Na taj način Srbima je uvijek iznova uspijevalo improvizirati neko dno bezdana u koji su strovalili sebe i sve ostale. Njihova želja je u sveopćem sunovratu uvijek iznova proizvodila svoj vlastiti predmet. Od toga je međutim samo jedna sudbina još gora – Dati se uhvatiti u dinamiku tuđe želje! A upravo je to ono što se dogodilo Hrvatima. S pobjedom revolucionarnog hrvatskog državotvorstva i Franje Tuđmana koji ga je reprezentirao, uz masovnu kolaboraciju ostalih nacionalističkih i nenacionalističkih političkih opcija, Crkve, poštene i nepoštene inteligencije, upotpunjen je hrvatski paradoks – u ekstazi apsolutnog samoodređenja, u najvećem naponu apsolutne subjektivnosti dosegnute u znamenitoj tvrdnji “između nas i Boga više ništa” hrvatstvo se konačno ostvarilo kao zadovoljenje srpske želje, kao puka reaktivnost. Originalni hrvatski kategorički imperativ – postupaj uvijek tako da svaki tvoj autonomni čin bude ujedno ispunjenje tuđe želje – pokrenuo je opaku logiku. Morao se dogoditi ne samo Vukovar, kao hrvatska tragedija i srpska sramota, nego i Mostar, kao hrvatska sramota i srpska radost i veselje. Jer hrvatski zločin nad Mostarom u srpskoj fantaziji eliminira grijeh srpskog zločina nad Vukovarom. Kao što uostalom Bleiburg u hrvatskoj fantaziji čini Jasenovac nedogođenim. Konačni cilj je postignut. Grijeha nema ni na jednoj strani i nitko ni za što ne odgovara. I tu leži zapravo sav paradoksalni užas balkanskih naroda, a na prvom mjestu Srba i Hrvata. Oni naime kojima je samostalnost najviši ideal postojanja, realno se uopće ne usuđuju ostati nasamo sa sobom – nasamo sa svojim glupostima, sa svojim neoprostivim grijesima, ukratko, nasamo sa svojom savješću. Za to nitko na Balkanu nema dovoljno kuraže.

    Ipak, vratimo se pitanju što je to nagnalo Kardinala da svojom blizinom posveti Tuđmana i njegovu politiku i da najnježnije privine hrvatsku Crkvu uz hrvatsku državu? Franjo Tuđman postao je idol Crkve (čitamo da mu koludrice još i danas pišu sentimentalne pjesme) ne usprkos tomu što je svojedobno bio komunistički general, dakle promicatelj ateizma, nego upravo zbog te činjenice. Zahvaljujući toj svojoj karakteristici, obratu iz progonitelja vjere u njena promicatelja mogao je sebe ponuditi masi kao univerzalni objekt identifikacije. Narod se masovno poistovjećivao s Tuđmanom konvertitom, ne s Tuđmanom junakom borbe za hrvatsku državu. Priča o narodu koji ni o čemu drugomu nije sanjao do li o svojoj samostalnoj državi naknadno je stvorena fikcija sa sasvim realnom ideološkom funkcijom. Od svih onih silnih titoista bez čije masovne podrške nikakav režim, pa ni komunistički, dakle ateistički, ne bi mogao vladati manje više neupitno čitavih četrdeset i pet godina, preko noći valjalo je stvoriti najodanije Hrvate, katolike koji od pamtivijeka do danas imaju samo jedan cilj pred sobom – ostvarenje hrvatske države i vjeru u Boga. Ako je taj obrat bez ostatka uspio jednom generalu, onda je morao uspjeti i svim nebrojenim kaplarima, vojnicima i uzgrednim suputnicima bivšeg režima.

    Ali glavnu ulogu u velikom hrvatskom obratu odigrala je jedna psihotehnika poznata pod imenom derealizacije. Sav stvarni sadržaj kompleksa zvanog hrvatsko jugoslavenstvo, čitava jedna faza kolektivne povijesti i to ona za kolektivni identitet najodlučnija, zajedno s konkretnim iskustvom koje su generacije stjecale mukotrpnim suočavanjem s realnim povijesnim okolnostim, sve to pretvoreno je u običnu fantazmu, onezbiljeno na razini pogrešne sanjarije. Bijeg u derealizaciju omogućio je masama najbezbolniju promjenu identiteta. Pokoravanje novim gospodarima nije doživljeno kao nesretna nužda, nego kao ostvarenje davnašnje želje. Napokon, jedini dokaz da je ostvarenje hrvatske države konačni izlazak na svjetlo dana leži samo u fantazmi o jugoslavenskoj prošlosti kao mračnom tunelu. Ali mi znamo kada apsolutno svjetlo zamjenjuje apsolutni mrak. Onda naime, kada se iz sivoga prelazi u sivo. Derealizacija kao mehanizam obrane koji u poricanju prošlosti omogućuje pojedincima i kolektivima da najkomotnije izađu na kraj s traumama te prošlosti, da prištede sebi prije svega neugodni susret s vlastitom savješću ima i svoju cijenu. Tko naime svoju prošlost poriče, nikada je se neće moći osloboditi i bit će prisiljen uvijek iznova ponavljati je.

    Tajna svojedobnog uspjeha Franje Tuđmana nije bila dakle u njegovim superiornim intelektualnim i moralnim kvalitetama, a ni u nekakvom političkom programu koji je predstavljao. On je masama ponudio nešto daleko primamljivije – mogućnost da kratkim postupkom u potpunosti promijene svoj identitet, da preko noći postanu nešto apsolutno drugo od onoga što su bili jučer. A to je ujedno i tajna svih onih nebrojenih svečanosti koje su uz nečuvenu pompu organizirane posvuda i u svakoj prigodi. To su bili prije svega masovni obredi inicijacije i pokrštavanja, rituali očišćenja Hrvata od komunizma i jugoslavenstva, ukratko, novo rođenje nacije iz duha samozaborava. Utoliko i Hrvatska danas nije država, nego stvar pseudoreligijskog kulta, ne s predsjednikom, nego s prvosvećenikom na čelu. Zato je domovina na Medvedgradu dobila oltar, a ne primjerice neki spomenik palima za njenu slobodu.

    Nespretni pokušaj Kardinala da se potiho odšulja sa scene na kojoj se svojedobno gurao u prvi red, njegova upadljiva suzdržanost pred oltarom domovine, otkriva u toj nagloj političkoj decentnosti onaj dobro poznati strah od susreta s vlastitom savješću. Hrvatska Crkva ponovo je lakoumno proigrala sav moralni kapital koji je marljivo skupljala za vrijeme komunizma. Ima li razloga onda pridružiti se oduševljenju političkih komentatora koji su puni strahopoštovanja prema moćnom prebjegu prekomendirali Crkvu u tabor oporbe i zluradom zadovoljstvu javnosti koju sve više veseli osamljenost sve mrskijeg Predsjednika?

  
    PROROK U HRAMU NACIONALNOG DUHA

     

    Matica hrvatska danas je ponovo politički slučaj. Reizbor Vlade Gotovca za njena predsjednika javnost je nepogrešivo protumačila. Riječ je o trijumfu opozicije nad vladajućom strankom, o pobjedi ujedinjenih protivnika predsjednika Tuđmana. I dok je politička poruka ovog izbornog dramoleta u Matici posve nedvojbena, samorazumijevanje samih aktera ukazuje na problematični paradoks. Čini se naime da su i pobjednici i poraženi svoje uloge shvatili na isti način. Oni koji su uskratili podršku Gotovcu učinili su to zato da bi spriječili uplitanje politike, u ovom slučaju Gotovčevih liberala, u rad jedne kulturne ustanove. Ali iz istog razloga oni drugi su dali svoj glas Gotovcu, naime, kako bi onemogućili uplitanje države, a to znači predsjednikove stranke, u rad Matice kao, jel’, od politike nezavisne kulturne ustanove.

    Ovaj paradoks, da naizgled isti motiv izaziva sasvim suprotne postupke postoji, kako smo rekli, samo u slici koju protagonisti stvaraju o sebi samima. I dok publika zna o čemu je riječ, o oprobavanju snaga u političkoj borbi, sami akteri padaju žrtvom vlastite zablude – da su u Matici hrvatskoj zbog kulture, a ne zbog politike. Griješe! U Matici nisu ni zbog jednog ni zbog drugog. U današnjoj hrvatskoj državi, u okolnostima, političkim i kulturnim u kojima živi današnje hrvatsko društvo, institucija kao što je Matica hrvatska nikako ne može biti ni kulturna ni politička ustanova. Jedino što ona po svojoj unutarnjoj logici još može biti jest – politički slučaj, odnosno, što je naličje istoga, intelektualni skandal.

    Grof Janko Drašković kao prvi predsjednik Matice, tada još ilirske, davne je 1842. jasno obrazložio razlog njena uspostavljanja: “Najpoglavitija svrha društva našega jest: nauku i književstvo u našem narodnom jeziku rasprostranjivati i priliku mladeži našoj dati, da se domorodno izobrazi”. Program narodnog prosvjećenja još je tada imao dvije jednako važne strane. Realno, Matica nije ništa drugo nego jedna izdavačka kuća, simbolički međutim ona je glavni nositelj hrvatskog narodnog preporoda. I jedna i druga komplementarna strana matičine djelatnosti imaju nešto zajedničko: zbivaju se u neprijateljskom okruženju tuđe države, kao kulturna opozicija vlasti koja je stoga uvijek i politička opozicija i to u subverzivnom smislu. Matica je otad uvijek nešto više od kulturnog društva, ona je, štoviše, zamjena za ono što Hrvati nemaju, naime nacionalnu državu čiju ulogu Matica pod danim okolnostima u najvećoj mogućoj mjeri preuzima.

    Razumljivo da je uspostava hrvatske države dovela zagovornike Matice hrvatske pred dilemu. Postavljalo se tada pitanje, je li Matica još uopće potrebna Hrvatskoj, jer da sad napokon imamo svoju državu i svoja ministarstva za promicanje jezika, kulture, itd. Ovo pitanje ostalo je bez jednostavnog, ali radikalnog odgovora. Ne slučajno, jer jedini mogući odgovor na to pitanje povlačio je za sobom ne samo oproštaj s jednom kulturnom ustanovom koja je svoju povijesnu ulogu jednom zauvijek odigrala, nego i sljedeće, daleko ozbiljnije pitanje: o društvenoj ulozi hrvatskih intelektualaca danas, a ponajprije o mjestu koje oni zauzimaju unutar demokratske države i moderne kulture. Odgovoriti na to pitanje značilo je suočiti se sa svojom društvenom istinom, prihvatiti izazov transformacije, iskoračiti iz starog svijeta ovisnosti i u njoj zagarantirane sigurnosti u novi svijet neizvjesne upućenosti na sebe samoga, ukratko, značilo je to punim plućima udahnuti eter moderniteta.

    Hrvatska intelektualna elita nije imala ni snage ni hrabrosti izabrati budućnost. Radije je ostala ondje gdje ju je smjestio grof Janko Drašković. No dok je grof bio normalno dijete svoga vremena, njegovi današnji nasljedovatelji jadna su nedonoščad našeg doba. I više je nego otužno promatrati ih kako od obnoviteljske skupštine devedesete pa do danas uzaludno pokušavaju dati Matici neki smisao. Ne zaboravimo, ovo propitivanje Matičina smisla zbiva se po prvi puta u političkom okruženju koje je naklonjeno nacionalnoj kulturi, u uvjetima ostvarene nacionalne države. Osnovno pitanje koje muči obnovitelje, jest: što bi Matica, pored svih hrvatskih fakulteta, svih znanstvenih instituta, slobodnih hrvatskih strukovnih udruženja i hrvatskih ministarstava mogla biti osim jedne izdavačke kuće. Predizborna kampanja za Predsjednika MH iznova je iznijela na vidjelo svu nesuvislost odgovora danih na ovo pitanje.

    Jedan od kandidata za predsjednika, Mate Maras, u prvi plan je izgurao svoju apolitičnost. On vidi MH samo i jedino kao kulturnu ustanovu, a njenu političku ulogu eksplicitno proglašava zauvijek okončanom. Najdublji smisao Matice za Marasa je “osvijestiti hrvatsko nacionalno biće, promicati, osvješćivati hrvatski kulturni identitet”. Matica mora konkurirati naslijeđenim narodnim sveučilištima i domovima kulture koji se bave “kulturom internacionalnog tipa, za koju se teško može reći kamo pripada”. Maras navodi i jedan primjer ove odnarođene kulturne aktivnosti: prikazivanje filmova. Da bi se ovome zlu doskočilo, predlaže Maras osnivanje domova MH koji bi bili neka vrsta zajedničkog krova svim društvima koja se bave kulturom. “Ako, recimo, postoji neki tamburaški orkestar, neka postane kolektivni član MH,” reći će Maras. Ni sitnu dječicu po školama nije zaboravio: “da se zna da ima jedna Matica koja skrbi za sve uzraste.” MH mora osim toga postati i veliko okupljalište: “…to je ono čega su Hrvati bili lišeni. Čim su ljudi zajedno počinje tzv. interakcija, ljudi se gledaju, razmjenjuju misli, igraju šah, čitaju novine…”. Marasova maštarija o budućnosti MH kulminira ultimativnim zahtjevom: “Matica mora postati svojevrstan nacionalni hram, atmosfera u Matici i oko nje mora ponovo postati uzvišena.”

    Ovako dakle izgleda apolitična verzija Matice: genijalni spoj funkcija seoske škole, seoske krčme i seoske crkve. Čujemo dječju graju, tamburaški orkestar i vidimo matičare kako se gledaju, razmjenjuju misli, igraju šah, čitaju novine, dakako, sve to daleko od trivijalnosti svakidašnjice, jer zaboga, nalazimo se u hramu hrvatskog nacionalnog duha, dakle sve to još i uzvišeno da uzvišenije ne može biti. Posve u skladu sa svojom vizijom Maras je sebe preporučio, i to doslovno, kao svećenika te i takve MH.

    Kandidat pobjednik, Vlado Gotovac, također se na trenutak našao pred dilemom ima li Matica još uvijek nekakva smisla u ostvarenoj hrvatskoj državi. Istu je smjesta otklonio. Dok je nekada zadaća Matice bila održati nacionalnu svijest na nivou želje za stvaranjem nacionalne države, sada “su nam zadaci umjesto toga održati svijest da je hrvatski narod organski jedinstven, da ga prožimaju iste vrijednosti, isti standardi vrijednosti i odnos prema njima”. Matica je, kaže Gotovac eksplicitno, jedan organizam kroz koji cirkuliraju različiti sadržaji. MH će se baviti i našom kulturnom tradicijom na novi način, naime bez “ideoloških kriterija, […] isključivo sa stajališta kulture i estetike” procjenjivat će se u MH književne vrijednosti. Međutim, daleko od toga da Gotovac Maticu vidi apolitičnom. On je neprestano naglašavao pravo Matice da zauzima stajališta spram političkih pitanja, jer da su ta pitanja sudbinska po hrvatsku naciju.

    Eto to bi bile donekle relevantne ponude osmišljavanja uloge MH u današnjoj Hrvatskoj. Obje su skandalozne. Prva, Marasova apolitična, kao vrhunac intelektualnog kiča i druga, Gotovčeva, organsko politična, kao samo šuplje dno hrvatske državno-nacionalne ideologije. Obje su i gotovo prostački drske. Guraju se na sam vrh nacionalne kulture, ne propitujući ni jedan zbiljski problem te kulture: ni mjesto i ulogu intelektualca u modernoj masovnoj kulturi, ni narav institucija koje ovaj stvara. Oni preziru svoju publiku arogancijom onih koji su pokušali intelektualno sazrijeti u društvu koje, bilo u svom socijalističkom bilo u svom nacionalističkom vidu, nije upoznalo atmosferu otvorene društvene i kulturne kritike.

    Zato nam oni priopćuju odozgo svoje infantilne maštarije i ideološke frazetine, bez obveze racionalnog obrazloženja, bez nužde konzistentnog argumentiranja. Oni posjeduju gotove istine, a ne misli podložne analizi. Utoliko su oni sasvim tipične pojave hrvatske kulture kao kulture duhovnjaka, a ne kulture intelektualaca. Zbog toga današnje matičare jednako drsko valja podučiti nekim temeljnim činjenicama.

    Zajedno s građanskim revolucijama evropska se kultura oslobađa feudalnog mecenatstva. Izdavaštvo na osnovi kapitala pretvara dvorskog umjetnika u monadu koja do priznanja svoje estetske vrijednosti dolazi na tržištu umjetnina. Ovaj proces raspada prolazi kroz samu individuu umjetnika. U svom društvenom vidu on biva kao građanin naspram države izjednačen sa svim ostalim građanima. Kad je u pitanju politika, onda u načelu glas i najvećeg pjesnika ne vrijedi ništa više od glasa bilo kojeg analfabete. Ovo poniženje kompenzira umjetnik zadobijanjem najveće moguće slobode umjetničkog stvaranja – na poklon, s pravom isključivog uživanja, dobija on beskonačno polje autonomne umjetničke prakse. Na vanjskim granicama tog polja prestaje svako pravo bilo koje društvene vrijednosti. Moderni evropski umjetnik nema više nikakvih obveza, ni spram istine, ni spram dobra, ni spram društvene pravde ni spram javnoga morala. On smije izdati sve, pa čak i samoga đavla ako je prethodno sklopio ugovor s njim. Naravno, samo kao umjetnik, samo u jednome dijelu svoga bića. U onom drugom, on je građanin među jednakim građanima i poput svih njih podložan državnim zakonima i normama društvenog života. Na ovom planu on ne može imati nikakva posebna prava koja bi proizlazila iz ovdje sporedne činjenice njegova umjetničkog identiteta koji se ostvaruje na onom drugom planu. Što to znači u našim hrvatskim prilikama? Jednostavno ovo: iz činjenice da je netko hrvatski književnik ne proizlazi automatski to da je on društveni reprezentant neke autentične hrvatske nacionalne ideje, nekog nacionalnog interesa. A upravo to nije jasno današnjim matičarima.

    Ovi mandarini hrvatske kulture još uvijek doživljavaju sebe kao čuvare nacionalnog identiteta, jedine istinske tumače hrvatskog nacionalnog interesa. Na parodičan način ova zabluda dolazi do izražaja u Gotovca. Još za proslave Matičine 150 godišnjice osvrćući se na prigovore o politiziranosti Matice on izjavljuje: “Sama kritika određenih posljedica vlasti za mene nije znak opozicije, ako se ne kritizira sa stranačkog stajališta, nego sa stajališta nacionalnih političkih interesa”. Ovime pokazuje Gotovac ne samo da ne zna ništa o društvenoj ulozi i mjestu intelektualca u modernom društvu, nego da je u temeljnom nesporazumu i sa samom biti demokratskog društva. Višestranačje naime i postoji samo zato što nema te instancije koja bi apriorno posjedovala istinu nekog društvenog interesa. A općedruštveni interes nije ništa drugo nego rezultanta demokratske borbe partikularnih interesa u jednome društvu. Ideja da postoji jedna institucija koja takav interes zna uvijek i u svim okolnostima, bez obzira na konkretni ishod borbe partikularnih interesa u društvu, nalazi svoj konkretni povijesni pandan samo na jednom mjestu – proročištu u Delfima. U antičkom svijetu Delfi su bili središte duhovne elite i svojim su proročanstvima predstavljali korektiv dezintegrativnim procesima koji su pratili atičku demokraciju. Misli li doista Mate Maras na nešto drugo kada, ovo doslovno, naziva Vladu Gotovca prorokom, Maticu hrvatsku hramom, a sebe njenim svećenikom?

    U modernom evropskom društvu i njegovoj kulturi nema mjesta institucijama koje bi htjele zadržati predmoderni status intelektualnog supervizora društvenih i političkih zbivanja. “Mjesto intelektualca u društvu pomaklo se odozgo prema dolje, od čvrstih slojeva i ekskluzivnih klasa prema promjenjivim i inkluzivnim, ali u svakom slučaju principijelno otvorenim grupama; prije svega međutim iz središta koje sačinjava mali broje odabranih na vrhu socijalne hijerarhije, prema ekscentričnoj periferiji masovne kulture”. Ovo su riječi kojima je Hauke Brunkhorst ispratio njemačke mandarine na vječni počinak u ropotarnici povijesti.

    Znati umrijeti na vrijeme, ponekad je najveće umijeće življenja, umijeće kojim hrvatski mandarini zasigurno ne raspolažu. Intelektualna i politička lakrdija, u koju se pretvorio izbor predsjednika Matice hrvatske okončana je njihovom Pirovom pobjedom. Iluzija da MH može biti još nešto osim obične izdavačke kuće spašena je u posljednji tren još većom iluzijom o političkoj pobjedi nad agresivnim hrvatskim samodržavljem. U sukobu međutim nije bila kultura s politikom, ni demokracija s diktaturom. U sukobu su bile dvije najmoćnije frakcije hrvatske državotvorne ideologije, autentični populisti koji, kao što je to svojedobno pokazao Borislav Mikulić, “ne osjećaju razdor između književno-intelektualnog ideala nacije i konkretnog oblika hrvatske državnosti”, i tradicionalni intelektualni elitisti koje “sukob vlastitog ideala nacionalne države i njezina historijskog ostvarenja dovodi u histerični konflikt s političkom okolinom i samima sobom”. Ponovni izbor bogobojaznog ničeanca Vlade Gotovca za predsjednika Matice hrvatske osveta je ponižene i uvrijeđene elite kojoj politički i ratnički egzekutori njenih vlastitih državotvornih ideala nisu potvrdili njen elitni status. U mnogim euforičnim komentarima Gotovčeva je pobjeda protumačena i kao prkosni odgovor autentične hrvatske inteligencije na onu medvedgradsku kulminaciju kiča Tuđmanova političkog bonapartizma. Razloga za veselje nije međutim bilo. Jer odgovoreno je tek intelektualnim kičom kulturnog termidora.

  
    DOBRI PLAVI DJEČACI

     

    “I am an artist and I am not guilty”, brani se hrvatski književnik Borivoj Radaković, koristeći stihove, kako kaže, stare dobre punkerice Patti Smith, od rigidnog napada Večernjakova rodoljubnog zanovijetala Milana Ivkošića.

    Najprije, za što ga je optužilo? U postavljanju na scenu Jazavca/Kerempuha Radakovićeve komedije “Dobro došli u plavi pakao”, Ivkošić je otkrio nastavak stare, dobro nam poznate zavjere Srba protiv Hrvatske. U kontekstu najnovijih izjava Milana Đukića, predsjednika Srpske narodne stranke – nije, kaže, spreman pucati u svoga brata – opiranja upravitelja kazališta Duška Ljuštine promjeni imena Jazavac u Kerempuh, pri čemu taj Duško Ljuština, kako nam otkriva Ivkošić vuče podrijetlo od oca Srbina, dopušteno je u istom kazalištu uprizorenje djela “jednog drugog Srbina, sina srpskog oficira”, Borivoja Radakovića. Taj sad Borivoj Radaković koji je počeo svoju karijeru u zloglasnom časopisu za kulturu “Oko”, kad je taj časopis vodio Goran Babić, koji danas hrabri srpske agresore, a onda je kao urednik “Oka” činio ono što danas čine četnici u Hrvatskoj, dakle taj sin srpskog oficira Borivoj Radaković, taj JNA-estet i zvezdaš, piše jedan kazališni tekst u obranu imena “Dinamo” i podržava navijače i javnost u protivljenju predsjedniku Tuđmanu. Štoviše, brani nekakve zagrebačke vrijednosti pred nasrtajem agresivnih provincijalaca, čemu nasjedaju ne samo Bad Blue Boysi, nego se njome daju ganuti do suza i neki pisci, režiseri, stari Dinamovi igrači, treneri, ukratko javnost zagrebačka, hrvatska, mediji, svi plješću toj predstavi i čak joj dodjeljuju nagrade.

    Ivkošić se međutim ne da zavesti ni zbuniti. “Kultura i sport su područja u kojima se ne puca mecima, ali se puca iz drugog oružja”, kaže i napinje luk. Strijela je odapeta.

    Radaković misli pak da on nije ona prava meta, da Ivkošićeva strijela hita ka pogrešnom cilju. “Ne, to nisam ja!”, pokušava se braniti. Tako on nije onaj zli Srbin jer je sve te srpske zločince, četnike/koljače, srpske političare javno poslao u pičku materinu; jer s onim Goranom Babićem godinama nije razgovarao, dok je zbog istoga trpio najružnija ideološka maltretiranja; jer je u “Oku” dao otkaz još 1988., a uostalom, i svi drugi, pa i danas najveći Hrvati, uključujući samog Ivkošića, objavljivali su u tom istom “Oku”; jer je veoma mnogo pisao protiv JNA i prokazao istu kao huntu; jer je njegov otac, taj srpski oficir, od 1968. bio u mirovini i jer je on, Radaković, jedan antimarcijalist, antimilitarist i pacifist koji je išao u osnovnu školu “Kruge II” na Trnju, a zatim još i u gimnaziju i na fakultet, sve to u Zagrebu i na zagrebačkom asfaltu, a uz rock and roll, plesnjake i sve ostalo; jer se, iako pacifist koji je javno poručio kako se neće odazvati ni na čiji poziv i ni pod čiji stijeg, prijavio par mjeseci kasnije u dobrovoljačku jedinicu Društva hrvatskih književnika; jer Đukića ne poznaje, a Miloševića ne voli; jer nije zvezdaš, nego je samo simpatizirao davno jednog igrača istog kluba i jer je zaljubljenik u plavu boju te zajedno s Bad Blue Boysima glasno pjeva “Dinamo, ja volim”; i jer je naposljetku taj Ivkošić jedan tobožnji kulturnjak, a zapravo samozvani policajac i nadripolitičar, dok je on, Radaković, napisao književno djelo, a književna djela ne ruše države, daleko bilo, nego se pišu iz plemenitijih pobuda, kao što je Radakovićevo nadahnuće – “čestito nastojanje zagrebačkih mladića na svom identitetu i dignitetu”.

    I to bi bilo to. Ovdje Milan Ivkošić u ulozi hrvatskog Herakla koji se usred Zagreba dohvatio sa stoglavom srpskom hidrom, a ondje Borivoj Radaković, koji tvrdi da je sve to jedna zabuna, da on nije ta otrovna srpska hidra i uopće da nije nikakva divljač za odstrel nego jedno malo pitomo janje, nevino kao što nevin može biti samo kakav pisac – “ja sam umjetnik i nisam kriv”.

    Ova kvazipolemika ostaje nažalost komedija zabune i onda kad u njoj prepoznajemo činjeničnu tragičnost: krvožednog lovca, progonjenu divljač i našu današnju hrvatsku kulturu kao revir političke i ideološke hajke u kojoj se svatko, ali doslovno svatko može naći pod režimom slobodnog odstrela. Jednom odapete, strijele ovdje pogađaju. Tko im se pokuša izmaknuti, svoju, i našu zajedničku tragediju samo će učiniti smiješnom.

    Zabuna je međutim, sadržajno negdje drugdje. U naizgled sitnom detelju. Bad Blue Boysi su za Ivkošića “djeca”, “navijačka nedužnost”, “nedužna mladež”, a u Radakovićevoj obrani oni postaju “čestiti zagrebački mladići”. Nije li to čudno? I proturječno! Ne bi li ti mladići i ta djeca trebali biti ono za što se sami smatraju, naime zli, bad, a ne good Blue Boys?

    Idemo redom. Bad Blue Boysi najprije su zli u fantaziji koju imaju o samima sebi, dakle u vlastitoj imaginaciji. Oni sebe doista vide kao zločestu djecu s margine društva, kao element više ili manje ritualiziranog neprijateljstva prema tom društvu. Image opozicionarstva i disidentstva, koji sami njeguju, bitna je točka u njihovu identitetu.

    U onom smislu u kojem država razumije sebe kao instanciju reda i organizacije, dakle u fantaziji svojih predstavnika, od političara do sportskih novinara državne televizije, Bad Blue Boysi su faktor društvenog nereda. Kaos, anarhija, nasilje, neodvojivi su od njihove biti. Kao domaća verzija internacionalnog nogometnog huliganstva, Bad Blue Boysi su društvena devijacija koju valja ispraviti, ako je nužno i represivnim mjerama. Država ih dakle vidi također kao zle.

    Naposljetku, Bad Blu Boysi su ono što kaže njihovo ime, dakle zli, i za one njima jednake, predstavnike drugih, konkurentskih navijačkih plemena, a samo oličenje zla oni su bili i vjerojatno ostali upravo u očima zvezdaša.

    Dakle, njihova država i njihovi navijački konkurenti vide Bad Blue Boyse onako kako ovi vide sami sebe, naime kao zle. Za koga su onda oni dobri, u čijem se to pogledu ovi opaki huligani pretvaraju u nedužnu dječicu velegradskog asfalta?

    Bad Blue Boysi su nedužna mladež samo u očima huligana beskonačno većeg i jačeg no što su oni sami. Oni su dobri plavi dječaci samo sa stajališta zla neusporedivo većeg no što je njihovo. Zli plavi dečko zagrebački, taj sitni prigradski štemer, kampanjski bukač i prigodni siledžija milo je dijete upravo za današnju hrvatsku državu koja pravno štiti i zapošljava djecoubojice, koja uokolo, po susjednim državama vodi svoje male, neuspješne, ali zato i te kako krvave ratove, koja vuče za nos stotine tisuća ljudi, žrtava njene vlastite lakomislenosti i nekompetentnosti, koja se na račun trećih pokušava nagoditi s prvoklasnim zločincima koji su nju samu ponizili, orobili i unakazili. Ako postoji neka razlika između onog građanina koji je u polumraku kakve trnjanske uličice za skupe pare otkupio od lokalnog huligana komad obične cigle i hrvatskog naroda koji je platio svoj medvedgradski monument ili redovito plaća svoju državnu televiziju, onda je ta razlika tek kvantitativna. Uopće, što je kršenje javnog reda i mira naspram osnivanja nove države?

    Sada je valjda jasno s kojeg se to motrišta Bad Blue Boysi ukazuju Ivkošiću kao nedužna dječica. Njegova pozicija jest pozicija državnog huligana, huliganstva podignutog na razinu državne politike koju on Ivkošić zastupa sudjelujući u jednom izuzetno važnom segmentu njene aktivnosti – stvaranju i podržavanju atmosfere linča, iznoseći tako na vidjelo realni supstrat slavnog tisućljetnog sna – sirovi šovinizam.

    Zašto je međutim upravo Radaković morao postati metom? Zato jer on takav kakav jest provaljuje cijelu priču o Srbima kao stranom elementu na hrvatskom nacionalnom organizmu. On tu priču, nezamjenjivu u konstrukciji hrvatskog državotovorstva, prokazuje u samoj njenoj ideološkoj istini. Radaković naime nije ništa od onoga što bi Srbin morao biti. Štoviše, on je sušta suprotnost onoj primitivnoj balkanskoj seljačini koja nas je tlačila ne dopuštajući nam da postanemo ono što smo oduvijek bili, navlastiti pripadnici zapadne, europske civilizacije. U svojoj urbanosti i modernosti, sa svojom iskonsko hrvatskom kajkavštinom i esencijalnim purgerstvom postao je odveć sličan fantaziji koju Hrvat ima o samome sebi, a da bi to moglo ostati nekažnjeno. On postaje omraženi Srbin upravo zato jer se tako provokativno, tako ekscesivno ne razlikuje od Hrvata. Radaković je egzemplarna žrtva. Njegov slučaj je poruka režima: nema tog hrvatstva koje će zaštititi čovjeka od sudbine Srbina u Hrvatskoj – sudbine paradigmatskog državnog neprijatelja.

    Iluzija da može uteći toj sudbini čini Radakovićevu obranu kontraproduktivnom. To najbolje dolazi do izražaja u činjenici da su Bad Blue Boysi i za njega, kao i za Ivkošića, “čestiti mladići”. Ali iz dijametralno suprotnog razloga. Oni su naime bili spremni prijeći preko Radakovićeva srpstva. “Istinabog, bolje bi bilo da je “Dobrodošli u plavi pakao” napisao Hrvat, ali da su svi Srbi kao Boro, ovog rata ne bi bilo,” citira Radaković jednoga od njih, misleći da njihovom milošću može kupiti milost hrvatske države. Bad Blue Boysi su dakle dobra djeca za oba kraja batine, za društvenu moć koja ne zna više ni za kakva ograničenja, ali i za društvenu nemoć koja misli da još može zaslužiti kakvu milost. Njihova je istina ipak s onu stranu dobra i zla. Ona je istina samog društva čijom scenom u glavnoj roli dominira ova batina bilo u prvom planu, bilo u nevidljivoj svenazočnosti. Na toj sceni BBB su pik zibneri, jedan koliko beznačajan toliko i manipulabilan faktor. Ignorirajući upravo ove društvene uvjete svoga slučaja Radaković u svojoj obrani pred čitavom javnošću ponovo egzercira ono zbog čega je i postao slučaj – svoju društvenu nemoć.

    U samoj predstavi međutim, on je zlim plavim dečkima odista vratio njihov identitet navijačkog plemena, identitet koji su izgubili u onom razdoblju idile koja je nakratko zavladala između njih i države. I to tako što obnavlja, ne samo u inzistiranju na imenu “Dinamo”, njihov kult disidentstva, što ih prikazuje onakvima kakvi bi oni u vlastitim fantazijama htjeli biti – nepokoreni, divlji, neprijateljski prema svakoj vlasti, ukratko zločesti. Ali ih je ujedno iz njihova autentičnog subkulturnog miljea, ulice, premjestio u kazalište i izručio uživanju nacionalne kulturne elite. Ovi pak u Bad Blue Boysima nikada nisu prepoznali autentičnu kulturnu pojavu, ozbiljan izazov njihovoj tradicionalističkoj kulturi. Naprotiv, u subkulturnim pojavama vidjeli su samo manifestaciju vlastite političke volje za čiju artikulaciju nikada nisu imali dovoljno građanske hrabrosti. Njihova frustracija, nemoć da se otvoreno angažiraju za svoje građanske ideale, i da riskiraju svoju elitnu poziciju nalazi svoju kompenzaciju u teatarskom aplauzu zlim plavim dečkima. Reprezentant elitne nacionalne kulture, taj vječiti kibicer društvene drame dobio je natrag svog junaka, svoje milo dijete uvijek spremno da izgubi zube i ne samo zube za njegove slobodarske ideale.

    A hrvatski književnik Borivoj Radaković? Njegov paradoks je sljedeći: kad je izazvan kao građanin on se poziva na nekakvu apriornu artističku nedužnost te se opravdava za ono za što nije kriv, za činjenicu na primjer da je sin srpskog oficira. Ali nije u stanju otvoreno i hrabro, kao odgovorni građanin, odgovoriti kritikom one društvene situacije koja od njega, i ne samo njega, čini nevinu žrtvu. Namjesto društvene kritike on se kurči bez pokrića. Pa javno šalje u pičku materinu srpske zločince i ostale njihove balkanske ekvivalente. Kao da se društveno zlo dade jednostavno otpičkariti!

    Naprotiv, kada nastupa kao umjetnik, on divlju subkulturnu pojavu kroti na kazališnim daskama i servira ju frustriranoj nasladi upravo onog građanskog konformizma i oportunizma bez čije kolaboracije nikada našeg Radakovića ne bi ganjali po novinama kao kakvo šugavo pseto.

    Borivoj Radaković bi htio u današnjoj Hrvatskoj ostati nevin. Kao umjetnik, kako mu preporuča Patti Smith. Jedan od najvećih punkera devetnaestog stoljeća, Hegel, poručio bi mu nešto pametnije: Samo kamen je nevin, Radakoviću!

  
    ČEKAJUĆI FORTINBRASA

     

    Možda još uvijek ne znamo sve, ali znamo dovoljno. Isprva stidljivo, u uzgrednim aluzijama, a potom sve bučnije, kao prvorazredna senzacija, činjenična istina o razmjerima zločina počinjenih u ovom ratu probila se u javnost. Maglovit mučni dojam o onoj drugoj, neherojskoj strani rata dobio je jasnije konture. Na gruboj i jednostavnoj skici iskrsli su detalji: toponimi egzekucija, masovne grobnice, konkretne metode mučenja, silovanja, ubijanja i naposljetku imena i prezimena vjerojatnih počinitelja. Počela je velika repersonalizacija rata. I dok nacija iz anonimnosti kolektivnog podviga još uvijek revno izvlači nove i nove junake obećavajući im besmrtnu slavu, sa svojim zločincima ta ista nacija ne zna što bi otpočela. Ovoga puta međutim nije izvjesno da je na izlazu iz labirinta moguće mimoići vlastite zločine.

    Postoji jedan primitivan način dresure nekih životinja. Psu ili mački koji bi se uneredili na nezgodnom mjestu gazda bi zabio njušku u njihov izmet i dobro ih izudarao.

    Nešto slično su Amerikanci četrdeset pete činili u pobijeđenoj Njemačkoj. U netom oslobođene konclogore dovodili bi lokalno njemačko stanovništvo i suočavali ga s gomilama leševa, s onim sablasnim, izgladnjivanjem sasušenim truplima. Bio je to pokušaj američkih oficira potresenih istim prizorima da naivno i brzopleto doskoče sveprisutnom izgovoru svjedoka/počinitelja: nismo znali. Te su ovim tihim i diskretnim susjedima tvornica smrti zabijali nos u smrad zločina koji bi bez njihove šutnje i sljepila, bez njihova “neznanja” bio neizvediv.

    Posljednji slučaj u kojem je hrvatsko društvo na otkriće zločina reagiralo na tradicionalan nismo znali – način bila je Jazovka. Kosturima iz ove jame međutim ni u jednom trenutku nije dana šansa da u kolektivnoj svijesti postanu ono što su realno bili – žrtve ratnog zločina. Nije postavljeno pitanje konkretne, osobne odgovornosti za taj zločin, zlo Jazovke nije sagledano u činjenici da je nad njom bez ikakva suda provedena jedna zločinačka egzekucija, a još manje se pitalo za onaj masovni građanski kukavičluk koji je gotovo pola stoljeća osiguravao ne samo šutnju o ovome zločinu, nego i servilno idealiziranje one totalitarne vlasti koja je zločin skrivila. Heureka efekt koji je s otkrićem kostura u Jazovki zahvatio široke narodne mase nije bio znak spoznaje laži totalitarnog društva, kako se želio predstaviti, nego laž o vlastitoj ulozi koje su te široke narodne mase odigrale u njemu. Jazovka je, kao jama palih komunističkih anđela, postala tada najveće ideološko čistilište u Hrvatskoj. U nju su ušle nebrojene divizije Titovih komunista i Jugoslavena, da bi iz nje izašle nepregledne falange iskrenih kršćana i državotvornih Hrvata. Tako simbolički potrošena ostala je Jazovka ono što je i bila – mjesto slijepe zločinačke osvete, nad kojim se ponovo zaziva slijepa zločinačka osveta.

    Mi, svjedoci današnjeg rata, nećemo moći reći čak ni to da nismo znali. Nas nitko neće morati ščepati za okovratnik i zabiti nam nos u vlastiti moralni izmet. Mi se u tom izmetu valjamo k’o svinja u kaljuži i, kako se čini, nije nam ništa neugodnije no njoj. Dakle mi ne samo da znamo za zločine počinjene u ime naših najviših nacionalnih ideala, nego mi i znamo da znamo, a to znači u konkretnom hrvatskom slučaju, da hrvatsko društvo, zahvaljujući hrvatskoj javnosti, zna da hrvatska država zna za zločine, poznaje počinitelje i ne čini ništa protiv njih. Štoviše, čak su i sami počinitelji do u najsitnije detalje opisali svoje zločine, skidajući s njih i posljednju crtu tajanstvenosti. Sve je dakle do kraja transparentno, sve se zna, ali to nema nikakvih posljedica i ništa ne mijenja na samoj stvari.

    I dok država cinično egzercira nadmoć svoje samovolje, pravo koje si je sama uzela, da čini ili ne čini što joj je volja, ne podnoseći nikomu računa za to, hrvatsko se građansko društvo u svojim najistaknutijim reprezentantima, većini intelektualaca, natječe u smišljanju sve nevjerojatnijih strategija potiskivanja. Društveni razum prijeko potreban u suočavanju kolektiva s vlastitim zločinima uludo se troši u stupidnim racionalizacijama. Za Hrvatsku je u tom smislu karakterističan slučaj rušenja Mostara, konkretnije mostarskog Mosta. Ovaj nedvojbeno hrvatski zločin, sasvim u rangu srpskog razaranja Vukovara, još nije dospio do hrvatske savjesti, a kamoli do hrvatske pravne države. Nezaboravnu tezu novinara Jure Ilića, objavljenu neposredno nakon samog rušenja, da je most naime srušio rat, danas zamjenjuju još sumanutije tvrdnje o vinovnicima ovog zločina. U zadnjem broju Vijenca, Grozdana Cvitan doslovno poručuje ovo: “… zaista ne znam tko ga je srušio, ali je sigurno da su to napravili oni koji su ovaj rat na Balkanu počeli. Amerikanci, koji su preko svoga veleposlanika u Beogradu i gospodina Bakera poručili kako će poduprijeti cjelovitu Jugoslaviju.” Ove riječi valja imati na umu kad jednom čujemo od Klare Mandić kako je Vukovar razorio vatikanski kler, ili kad će nam jedna Biljana Plavšić objasniti kako su Sarajevo uništili ti isti Amerikanci jer su podržavali cjelovitu Bosnu i Hercegovinu. Nije nimalo slučajno da i mi našu Grozdanu za trku imamo. A još manje je onda slučajno da nam je upravo ona amnestirala Srbe od optužbe za otpočinjanje rata u bivšoj Jugoslaviji.

    Postoji jedna iluzija, sveprisutna u Hrvatskoj, da bi preuzimanje odgovornosti za zločine koje je u ratu skrivila hrvatska strana dovelo u pitanje navodno posve jasnu generalnu tezu o krivnji za rat u kojoj je Srbija agresor, a Hrvatska nevina žrtva. Dovesti dakle hrvatske zločince pred hrvatske sudove, obeštetiti sve njihove nevine žrtve, simbolički demonstrirati kajanje i zatražiti javni oprost, to bi, prema ovom shvaćanju, vodilo izjednačenju žrtve i agresora, potkopalo ionako slabe hrvatske političke pozicije u odsudnom trenu pred konačno razrješenje drame, gurnulo nas u balkansku jamu u kojoj su svi jednako nepodnošljivi divljaci i zločinci, ukratko, nešto takvo bio bi egzemplarni čin veleizdaje. Ne postoje međutim nikakvi racionalni argumenti koji bi potkrijepili ovakve tvrdnje. Već i površan uvid u činjenični materijal o zločinima na prostoru bivše Jugoslavije govori nešto sasvim drugo.

    Uzmimo kao primjer neke činjenice iz nedavno objavljenog “Konačnog izvještaja Komisije eksperata oformljene po nalogu Rezolucije 780 (1992) Vijeća sigurnosti UN”. Komisija je utvrdila postojanje 187 masovnih grobnica na području bivše Jugoslavije. Za 87 grobnica nije ustanovljena odgovornost ni jedne od sukobljenih strana. Od preostalih, za njih 81 okrivljuju se Srbi. Hrvatima se na teret stavljaju 16, a Muslimanima 5. Ove činjenice u osnovi uopće ne proturječe općem dojmu o odgovornosti za ratna zlodjela. Štoviše, krivnju ne izjednačuju, nego ju izgleda raspodjeljuju prema stvarnim zaslugama.

    Dva primjera iz slučaja masovnih grobnica, koja je iz obimnog izvještaja Komisije izdvojilo i čitateljstvu prezentiralo beogradsko Vreme, također potvrđuju ono što hrvatska javnost već zna i što ni u kojem slučaju ne sugerira jednakost u krivnji između hrvatske i srpske strane. U grobnici na poljoprivrednom dobru Ovčara nalaze se ostaci oko 200 ljudi, uglavnom onih koji su se u studenom 1991, kad su srpske snage zauzele Vukovar nalazili u gradskoj bolnici. Srbi nisu dopustili rad ekspertnom timu Komisije tražeći da se ispita slučaj Pakračke Poljane. To je učinjeno i ondje je u devet odvojenih grobnica pronađeno 19 leševa. Za zločin u Pakračkoj Poljani tereti se hrvatska strana. Zanimljiv detalj: Komisiji je sugerirano, vjerojatno od strane Srba iz okupiranog dijela Hrvatske, kako Pakračka Poljana krije i više od 1700 žrtava. Stoga se ekshumaciji pristupilo seriozno (iskopana je 71 rupa), no čini se da je brojka od 19 žrtava konačna. Ova dva primjera zorno pokazuju ne samo stvarni nesrazmjer u zločinima dviju strana, nego svjedoče i o neuspjelom pokušaju jedne strane, srpske, da umanji vlastito zlodjelo preuveličavanjem zlodjela druge strane.

    Ta druga strana, hrvatska, po svemu sudeći nema nikakva razloga bojati se istine i pravde. Štoviše, trezveni razum vidi samo korist od jednog takvog raščišćavanja pravne i moralne situacije u kojoj se našlo hrvatsko društvo. Pa ipak, hrvatski građani kao da nemaju ništa protiv svjesnog suživota sa zločincima. Oni u bešćutnoj ravnodušnosti čekaju da pored njihove vlastite države, želja za kojom je navodno bila osnovni pokretač čitave njihove povijesti, da pored dakle njihovih hrvatskih zakona, hrvatskih sudaca, hrvatske policije i hrvatskih zatvora, pored hrvatske savjesti i hrvatskog morala, neka druga, strana, instancija obavi taj prljavi posao i pred njihovim, našim, nosevima očisti naš vlastiti hrvatski smrad.

    Ima li većeg poniženja za hrvatski narod od činjenice da će njegove zločince na odgovornost pozvati tužitelj iz Južnoafričke republike i to pred sud u Haag? Gdje su sad one silne mase kojima bi pjena bijesne odlučnosti izbijala na usta kad su ih vođe huškale hrvatskom puškom na hrvatskom ramenu i hrvatskom lisnicom u hrvatskom džepu? Što su zamukli, kamo su nestali sada kad hrvatskog zločinca treba dovesti pred hrvatski sud?

    Zavukli su se, sve te silne junačine, u oklop svoje intime, gdje sebi u bradu nariču nad gorkom sudbinom njih samih i njihova naroda, poluglasno psuju vlastodršce, ogovaraju one koji su društveni kaos bolje iskoristili od njih samih i čekaju da ih netko drugi iznova oslobodi tih okova, ponovo učini od njih heroje povijesti, odabrane ostvaritelje tisućljetnih snova.

    Njihova ravnodušnost kojom podnose sramotni život sa zločinom ona je ista ravnodušnost kojom su gotovo pola stoljeća šutjeli o kosturima iz Jazovke i kojom danas mirno prolaze pored susjedove minirane kuće, ili prognaničkog logora, punog nesretnih hrvatskih pehista. To je ona ista ravnodušnost u čijem toplom okrilju je tako dobro uspijevala harmonija najplemenitijih nacionalnih ideala i one, s koljena na koljeno prenošene najsirovije šovinističke mržnje.

    Velika povijesna uloga malog hrvatskog čovjeka na koncu se uvijek svodila na ulogu kakvog sitnog statista koji više zabunom no dramaturškom logikom stupa na scenu hamletovske tragedije kad je ta tragedija onim poznatim pokoljem već skončala i kad na toj sceni nije za vidjeti više ništa osim jezovite hrpe leševa.

    I tad među tim leševima započinje autentična drama hrvatskog čovjeka, kao drama vječnog iščekivanja Fortinbrasa – neke sile izvan njega samoga koja će umjesto njega razriješiti njegov problem.

  
    PLIVAČI I PLUTAČI

     

    Ima nešto skandaloznije od lika i djela ministrice za kulturu gospođe Girardi Jurkić – fascinacija njenih kritičara osobom ovog posve nevažnog političkog epizodiste.

    Na prvi pogled stvar bi trebala biti posve jasna. Za porez na šund i pornografiju nametnut Feralu formalno je odgovorno Ministarstvo za kulturu, odnosno njegov prvi čovjek, gospođa Girardi-Jurkić. Ali kao što realno taj porez znači uvođenje državne cenzure za politički nepodobne medije, tako ni Ministarstvo ni Ministrica realno nisu ni mjesto ni osoba odluke. Da ne bude nikakve zabune, gospođa Girardi-Jurkić je tu činjenicu i sama eksplicirala: “Odluka uopće nije bila isključivo odluka Vesne Jurkić. Odluka je donesena nakon određenog razmišljanja i nakon određenih konzultacija.” Dakle jasno je da stvarnog cenzora valja tražiti drugdje, u vrhovima vlasti gdje padaju strateške odluke, možda dakle kod Šeksa, možda u Praljkovu institutu ili pak kod samog Predsjednika. Pa ipak, svi su skočili na Ministricu. Kao u svijetu imitativne magije svatko je poletio zabosti svoju iglu u ovu lutku kao da će time stvarno naškoditi onima koje lutka predstavlja. Do ušice je zabio i Globusov investigator nad investigatorima, Slaven Letica. Premda je idejnog začetnika rata protiv Ferala i ostalog “nepodobnog” novinstva nedvojbeno detektirao u Vladimiru Šeksu, on se svom silom okomio upravo na Ministricu. Ne slučajno. Na osobi Ministrice demonstrirao je onaj isti postupak koji je svojedobno tako savršeno primijenio u znamenitom slučaju vještica. Prokazao ju je u njenoj privatnosti, kroz njene roditelje, njen brak i obitelj, i denuncirao ju kao ženu, kao osobu koja se u obavljanju svog ministarskog posla služi ženskim oružjem. Šeksa, naravno, nije dirao, kao što se nije dohvatio ni političkih i ideoloških mehanizama koji su nas doveli do fakta ove cenzure. Ne samo zbog intelektualnog kukavičluka, nego i zato jer je prepoznao visoko ritualni karakter iživljavanja nad ovom krpenom lutkicom hrvatske državne politike.

    Hrvatskom intelektualnom scenom naime već dulje vrijeme dominira jedan politički proces: sve što sebe drži osobom ili institucijom od imena i značaja, koristi svaku prigodu da se jasno distancira od vladajućeg režima. Biti u današnjoj hrvatskoj državi kritičar režima, kad je svatko tko u toj državi drži do sebe Predsjednikov više ili manje otvoreni neprijatelj, stvar je društvenog prestiža, zaštitni znak solidnijeg socijalnog statusa.

    Govoreći pojednostavljeno, scena izgleda gotovo idilično. Na jednoj strani On, još jučer svepriznati veliki vođa malog ali najstarijeg naroda, okružen svojom vojskom, svojim javnim i tajnim policijama, svojim kadrovicima, aparatčicima, svojim širokobriješkim pretorijancima i – šačicom intelektualnih no names. Na drugoj strani gotovo kompletna hrvatska inteligencija, zajedno s opamećenom crkvom i decentnom političkom oporbom. Takozvane široke narodne mase, detalj koji na ovoj slici nedostaje, ionako nisu važne. Te hrvatske narodne mase, u čije demokratske potrebe nitko u Hrvatskoj nikada nije vjerovao niti danas vjeruje i o čijoj sudbini nitko ne vodi računa, zanemariva su veličina. One se nikada nisu okoristile političkim uspjesima svojih vođa, ali su zato uvijek plaćale najskuplju cijenu njihovih promašaja te su u cijeloj pripovijesti ostale ono što su oduvijek bile – sporedni, manipulabilni faktor.

    Skočiti dakle danas unutar ovako izmijenjenog društvenog i političkog konteksta na zločestu Ministricu i baciti se u zaštitu Ferala ima svoj ritualni višak smisla – pribaviti sebi legitimaciju demokrata oporbenjaka uz najveću moguću buku i najmanji mogući rizik. Strategiju razgolićuje najbolje sam Letica. U Globusu, u svom tekstu o Ministrici on na jednom mjestu navodi novinare na koje se okomila hrvatska država: Viktora Ivančića, Tanju Torbarinu, Jelenu Lovrić i Denisa Kuljiša. Upotpunimo li ovaj grupni portret žrtava državnog progona likom njegova autora, Slavenom Leticom, dobit ćemo jedno odista bizarno društvance. Nije to naime milenijima daleko kad je jedan Slaven Letica u najtiražnijem nacionalnom tjedniku huškao već razjarenu gomilu na linč Jelene Lovrić, kad je javno naložio lomaču da je spali kao vješticu pred očima cijele hrvatske intelektualne publike koja, ako već i sama nije dobacila vlastiti snopić drva, onda je vjerojatno ne bez zlurade i perverzne naslade šutke odgledala nešto što je sa stajališta same žrtve tada ipak bila neka ljudska drama. Doista, zar čovjek nema pravo začuditi se kad najednom ugleda egzekutora i njegovu žrtvu u pozi idiličnog zajedništva? Zar nije najnormalnija stvar zapitati se onda, što to traže zajedno jedna Tanja Torbarina koja je rat projahala na krijesti vala najsirovijeg šovinizma, njen poslodavac Kuljiš koji je od tog istog šovinizma napravio dobar posao i jedan Viktor Ivančić, čovjek koji je sebi ime stvorio ako ničim drugim a onda dosljednom borbom protiv tog istog odvratnog šovinizma, a za ono malo ljudskog dostojanstva koje se u zlim vremenima moglo još spasiti? Što je dakle ovim kako ljudski tako i profesionalno toliko različitim pojavama ipak zajedničko? Ništa osim grozničave potrebe Slavena Letice i njegovih globusovskih kompanjona da u novo političko razdoblje Hrvatske uđu s temeljito redizajniranim identitetom prilagođenim novonastalim okolnostima i promijenjenom ukusu potencijalne publike. Kad bi ovo uguravanje pod auru žrtve zle, totalitarne države, ovo Letičino hvatanje za onu istu vještičju metlu za kojom je svojedobno ispred nahuškane gomile trčao s bakljom u ruci bilo čak i nešto više od kalkulantskog retuširanja potrošenog imidža, onda bi ostalo tek ljudski bijedno, polutanski bljutavo kajanje. No, imao Letica i pravo na promjenu mišljenja, mi nemamo pravo više ni na kakve iluzije..

    Na ovim prostorima promjena mišljenja nikada nije bila posljedica nove spoznaje, nego posljedica promjene u odnosu snaga na političkoj pozornici. Ljudi su ovdje oduvijek odbacivali stare i preko noći prihvaćali nove stavove, ne zato jer su naglo intelektualno sazrijevali, ne zato jer su umnim naporima izborili novi pristup istini, nego zato jer su htjeli očuvati već stečene pozicije u društvu ili se pak dočepati novih, još boljih. A to se posebice odnosi na naše takozvane intelektualce. Biti naime intelektualac kod nas na žalost nije nikada značilo misliti, a još manje činiti to svojom vlastitom glavom. Nema razloga vjerovati da je ovaj put drugačije.

    Ovomu se ipak može prigovoriti kako danas kad nam prijeti novi totalitarizam, gušenje ovo malo jedva stečene demokracije, nije vrijeme ni za kakvo moralističko kapriciranje ili rigidnu principijelnost. Svakomu tko je spreman pružiti otpor nadolazećoj diktaturi vrata su široko otvorena bez obzira na njegovu prošlost. Naprotiv, onaj koji odveć čačka ljudima po prošlosti i slijepo se drži nekih principa sabotira odlučujuću bitku protiv diktature. Ali ova napetost odavno je poznata u političkom životu. Nazivali su je konfliktom između oportunih realista i neodgovornih romantičara. Dok oni prvi slijede režimsku nacionalnu politiku u njenim temeljnim zasadama, kao i glavnu struju javnog mnijenja bez obzira što ta politika prijeti nacionalnom katastrofom, a glavno obilježje javnog mnijenja je najcrnja šovinistička mržnja, i pritom opravdavaju svoje postupanje prijetnjom nekog većeg zla, recimo vanjskom agresijom, oni drugi ostaju u manjini i nepopustljivo inzistiraju na određenim principima dovodeći u pitanje sam temelj tekuće politike bez obzira što takvim stavom čak mogu štetiti navodnom općem interesu. Nisu li ove dvije pozicije karakteristične za našu situaciju? Nisu li Letica, Kuljiš i T. Torbarina, dakle Globus, ali i gotovo cijela hrvatska inteligencija, hrvatska crkva, hrvatska parlamentarna opozicija odigrali u vrijeme rata upravo ulogu tog oportunog realiste, dok su primjerice Jelena Lovrić i Viktor Ivančić kao i cijeli Feral poput pravih romantičara izlažući se optužbama za veleizdaju dovodili u pitanje temeljna načela hrvatske nacionalne politike i otvoreno se suprotstavljali većinskom javnom mnijenju. Međutim, kao što bi trebalo biti poznato, ishod nekog praktičnog događanja ne može se unaprijed znati. Tako je i napetost između naših oportunih realista i neodgovornih romantika razriješena na jedan neobičan, ali nipošto netipičan način: manjinska stvar od jučer, danas polako zadobija većinu i nekadašnji se romantici naknadno pokazuju kao istinski realisti. Doista, danas ne pljuje na Jelenu Lovrić svatko tko pokraj nje prođe, pa čak ni Tanja Torbarina to ne čini onoliko redovito koliko smo inače navikli. A eto i Letica, kad nagurava svog glavnog i odgovornog urednika Denisa Kuljiša u blizinu Viktora Ivančića, znamo, čini to danas zato da bi Kuljišu i sebi pribavio nešto od onoga što njima dvojici tako kobno nedostaje – bar malo Ivančićeva ugleda.

    Razlozi dakle zbog kojih smo pocijepali Letičin grupni portret novinarskih žrtava Tuđmanova totalitarizma nisu nipošto trivijalno moralistički, nego prije, sasvim pragmatični. Jer što će nam uopće budućnost ako će u njoj glavni arbitri političkog, kulturnog i moralnog života biti ljudi poput Slavena Letice. Njihova jedina šansa bilo je vrijeme zla, mržnje i nečuvene gluposti. Oni su tu šansu do kraja iskoristili i danas su potpuno potrošeni ljudi. Ako njih dakle vidimo kao važan dio naše demokratske budućnosti, onda ćemo tu budućnost potrošiti prije nego se ona ikada pojavi. Jer upravo kad je riječ o toj našoj konkretnoj budućnosti, mi ne smijemo ozbiljno uzimati ljude koji će nam poput Slavena Letice u lipnju kazati “…da će proces demokratizacije narednih mjeseci biti vrlo pozitivan”, da bi u kolovozu masnim slovima istaknuli kako upravo stupamo “u zonu (balkanskog) sumraka”. Mi sebi ne možemo ponovo dopustiti taj luksuz da neukusno ambicioznog šarlatana držimo ozbiljnim političkim analitičarom. Od njega je naime nekompetentniji samo onaj koji ga je svojedobno uzeo za savjetnika.

    Ali nije riječ o ljudima, riječ je o kriterijima. Bez njih nema izlaza iz ideološki simplificiranog svijeta koji nas danas u Hrvatskoj okružuje. A imati kriterije danas i ovdje znači primjerice biti riječju i djelom protiv poreza na šund i pornografiju koji je nametnut Feralu usprkos činjenici što onaj. sramno snishodljivi intervju sa Slavenom Leticom, objavljen u tom istom Feralu, jest primjer novinarskog šunda. I usprkos jasno prepoznatljivim pornografskim motivima u Feralovu cmakanju i šlatanju na otvorenoj sceni sa Slobodanom P. Novakom, hrvatskim intelektualcem ugleda ne većeg od onog Slavena Letice. I dok se onaj prodao Feralu kao arbitar u političkim pitanjima, Novak biva kupljen kao ekspert u ljubavnim stvarima. Mjera neoprostive Feralove naivnosti je nezaboravna Novakova rečenica: “…jer smo svi mi, čak i Feral, zapravo zaljubljeni u Hrvatsku.” Upravo tako, čak i Feral je popušio. Poput kakve provincijalne šiparice koja prihvaća ponudu profuranog svodnika da u njegovu kupleraju radi “samo” kao animir dama. Let’s join the club!

    Intervju sa S. P. Novakom Feral je naslovio: Plutat ću uzvodno. To je naravno obična fraza isprazna onoliko koliko i već antologijska zaljubljenost u Hrvatsku. Obje u svojoj blesavosti skrivaju ipak moment istine. Biti ili ne biti zaljubljen u Hrvatsku ne znači apsolutno ništa, ali kao proizvoljni kriterij razlikovanja podobnih od nepodobnih, vjernika od izdajnika, ta je fraza idealno oružje za sve vrste obračuna. Plutati uzvodno, razumije se, nemoguće je. Ali kao idealni opis intelektualne impotencije hrvatske inteligencije ova je fraza nezamjenjiva. Ona perfektno detektira onu nemoć koja je konstitutivna za identitet hrvatskih intelektualaca. Kretati se uzvodno moguće je naime samo tako da se pliva protiv struje. A upravo je to ono što oni ne mogu. Pa neka ih onda voda nosi!

  
    DEČKO KOJI OBEĆAVA

     

    Naznačimo problem u vidu jedne hipoteze: da su komunisti pravodobno angažirali Vinka Grubišića na svojim propagandnim zadacima, komunizam nikada ne bi propao, ili, ako bi već propao mi to još uvijek ne bismo znali. Zašto? Zato što Vinko Grubišić drži kako “…ono čega u medijima nema – ne postoji!!!”, odnosno da “uspjeh (i neuspjeh) neke akcije ne ovisi toliko o njenim stvarnim rezultatima, koliko o doživljaju njezinih posljedica.”

    Ali najprije, tko je Vinko Grubišić? Nominalno, direktor Omladinske televizije, savjetnik za medije u Uredu državnog poglavara, bivši glavni propagandist vladajuće stranke na zadnjim izborima, a stvarno, što je i najvažnije, on je glavni strateg hrvatske državne propagande. Teze, gore navedene, izvadak su iz najvažnijeg “štabskog dokumenta” koji je do sada provaljen u hrvatskoj javnosti. Riječ je o tajnom prijedlogu za osnivanje Odjela za medijsko planiranje pri Uredu Predsjednika Republike. Autor tog prijedloga je upravo Vinko Grubišić, a objavio ga je Feral.

    O manifestnom značenju ideja iznijetih u Grubišićevu tekstu dosta je rečeno. One se doimlju odista orvelijanski: apsolutna kontrola svih informacija iz jednog centra, proizvođenje lažnih događaja, tretiranje informacija isključivo kao ratnih sredstava (i u miru), potpuna militarizacija čitave medijske sfere društva. Ti, kao i ostali momenti otkrivaju jasnu totalitarnu motivaciju autora i onih kojima je prijedlog podastrt. Oni na vidjelo iznose spremnost da se u ime navodno neupitnih nacionalnih interesa Hrvatska reorganizira kao diktatura i utoliko otvoreno upozoravaju sve koji su hrvatsko društvo zamišljali u demokratskim kategorijama, što im se u skoroj budućnosti može dogoditi. Ili, što im se već dogodilo, glede činjenice da je dokument datiran u kolovozu 1993.

    Povrh svega toga Grubišićev tekst je zanimljiv i kao sam tekst, ne dakle samo kao državni dokument, nego i kao dokument vremena odnosno situacije u kojoj živimo. Kao takav on pruža izravan uvid u onaj svijet ideja koji konstituira današnju hrvatsku stvarnost. Upravo tako, da ostanemo u registru Grubišićeva lajtmotiva – ideje koje konstituiraju stvarnost. Jer jedno je za Grubišića bitno – apsolutna odsutnost bilo kakvog respekta prema stvarnosti, prema svijetu stvarnih, konkretnih, materijalnih činjenica. I sukladno tomu, potpuna prevlast fantastičnog svijeta. Teza dakle, da uspjeh ili neuspjeh neke akcije, nekog stvarnog događaja ne ovisi o stvarnim rezultatima istoga, nego o tome kako će on biti doživljen, može u konkretnoj izvedbi izgledati ovako: usprkos stvarnoj činjenici da je Hrvatska izgubila rat, izgubila trećinu teritorija, u Hrvatskoj vlada pobjedonosno raspoloženje, ona se širi, postaje sve veća, stiže ako treba i do Zemuna; usprkos raspadu društva na one koji iz rata izlaze kao veledobitnici, koji su se dakle u nečuvenim razmjerima konkretno, stvarno obogatili i na one koji su često, kao u slučaju prognanika primjerice, izgubili doslovno sve, u Hrvatskoj vlada idilično jedinstvo svih Hrvatica i Hrvata; usprkos činjenici da Hrvatsku potresaju štrajkovi, u Hrvatskoj se ne štrajka, jer, kako kaže Grubišić, ono čega nema u medijima, to ne postoji.

    Grubišić naime doista misli da nakon reorganizacije, centralizacije i militarizacije informativnog sustava, onako kako ih on predlaže, nekakva stvarnost po sebi više ne može imati nikakve šanse. Hrvatska, njeni građani, institucije, njena konkretna politička, ekonomska i kulturna stvarnost za Grubišića su tek gruda plastelina koju će modelirati već kako zatreba, naravno, ako mu Predsjednik na raspolaganje stavi potrebite ljude i sredstva. Ova omnipotentna poza nije ni sumanuta identifikacija sa Stvoriteljem, ni ono poznato pitanje naivnog junoše: “pošto svijet?”. Ona je nešto ozbiljnije i moćnije, nešto što je odista u stanju konstituirati stvarnost- prava pravcata ideološka fantazija.

    Zamislimo što bi se dogodilo da je Grubišićev projekt u potpunosti ostvaren, dakle, da je Odjel za medijsko planiranje pri Uredu Predsjednika proradio, da su svi dijelovi ustroja konstituirani i međusobno povezani, da su urednici svih novina pod kontrolom i da se kako javne tako i tajne operacije Odjela odvijaju prema planu. Jedina stvarnost koju bismo kao takvu mogli doživjeti bila bi ta, po Odjelu proizvedena stvarnost. Naš svijet bio bi svijet Vinka Grubišića, odnosno svijet u potpunosti skrojen po mjeri Predsjednikove želje. Bio bi to svijet apsolutne kontrole u kojem ne bi bilo mjesta čak ni za slučaj, odnosno, to što bi nam se ukazivalo kao slučaj bio bi tek efekt neke tajne akcije Odjela. No jedno bi u tom svijetu prije svega bilo nemoguće – neki imanentni antagonizam, suočenje s nekim unutarnjim društvenim konfliktom. Taj svijet bio bi svijet do kraja provedenog organskog jedinstva kojemu bi jedina prijetnja bila ona koja dolazi izvana, u vidu vanjskog neprijatelja. Ostvarenje Grubišićevih ideja bilo bi u tom smislu doista ozbiljenje Orwellova svijeta.

    Naivan je međutim svatko tko bi pomislio da se ono monstruozno Grubišićeva projekta skriva u prijetnji ozbiljenja takvog jednog orvelijanskog svijeta. Ono doista čudovišno, a ujedno realno najopasnije, naime sam autentični totalitarni karakter njegove fantazije leži naprotiv u imanentnoj nemogućnosti njena ostvarenja.

    Pribranija dekonstrukcija Grubišićeva “štabskog dokumenta” pokazuje da je taj tekst moguće čitati i kao polemiku. Na naizgled marginalnim mjestima Grubišić daje oduška bespoštednoj kritici zatečenog stanja u hrvatskom medijskom prostoru. “Hrvatska je do sada igrala crnim figurama“, a to je posljedica “sadašnje kaotičnosti u medijsko/komunikacijskom predstavljanju državne politike”, “…situacija nekoordiniranosti informativno promidžbenog djelovanja iz jednog središta dovela nas je do točke u kojoj se tim poslom bavi ogroman broj dobronamjernih aktivista na temelju dnevne inspiracije i emotivnih ad hoc prosudbi” i, kao kulminacija, “to što imamo danas, nazivati medijskim sustavom koji uspješno djeluje je uvreda razumu”. Ovi polemički motivi zauzimaju središnje mjesto u Grubišićevu tekstu. Njihova funkcija je dvojaka. Prvo, oni predočuju glavni hrvatski problem isključivo kao problem medijskog predstavljanja. Temeljni konflikt koji određuje dinamiku društvenog života u Hrvatskoj ne leži u realnosti, primjerice u sukobu između ratnih profitera i ratnih gubitnika, ne leži međutim ni u sukobu između stvarnosti i ideje (čest motiv razočaranja posebice u hrvatskih intelektualaca: “htjeli smo jednu slobodnu, demokratsku Hrvatsku, a realno imamo eto…”). Temeljni hrvatski konflikt pomaknut je na razinu reprezentacije, kao konflikt između profesionalno osmišljenog projekta medijskog predstavljanja, otjelovljenog u Vinku Grubišiću i sabotiranja tog projekta od strane gomile medijskih diletanata, fušera, improvizatora itd. I drugo, uspjeh (ili neuspjeh) projekta zapravo je izravno vezan za pretpostavku implicitno smještenu u ovaj naizgled marginalni polemički detalj samog teksta – uklanjanje svih ovih ometala, svog tog diletantskog šljama koji stoji na putu ostvarenju hrvatskog sna. Napravimo, primjera radi, kratak izlet u prošlost: prije dvije godine Vinko Grubišić je napravio glamurozni scenarij povratka prognanika svojim domovima. Prognanici se ni do tada, ljeta 93, kada Grubišić piše svoj tekst, ni do dana današnjeg nisu vratili kućama. Ali Grubišić nudi savršen odgovor na pitanje zašto se to nije dogodilo. Zato, jer medijski prostor još nije ustrojen prema njegovim načelima, jer iz njega nisu uklonjeni svi diletanti, svi ti “mangupi iz naših redova”, i jer još uvijek pod kontrolom Odjela za medijsko planiranje nisu baš svi glavni urednici, itd, itd. Da je to ostvareno, prognanici bi se već vratili, tj. mi bismo iz medija saznali da su se oni vratili. Što bi se stvarno dogodilo, nije važno, jer kategorija stvarnosti u Grubišićevoj viziji uopće ne postoji, kao što ni samo društvo za Grubišića ne postoji. Jedino što postoji jest informacija, a ta je u potpunosti u njegovim rukama. Odnosno još nije, ali bit će samo kad se ukloni još ovaj diletant, kad se podvrgne kontroli Odjela još koji urednik novina, kad se likvidira još jedan saboter, odnosno još jedan unutarnji neprijatelj…

    U ovoj točki otkriva se autentični ideološki karakter Grubišićeve fantazije. Ideološka se fantazija naime razlikuje od obične u onoj mjeri u kojoj je u stanju unaprijed ukalkulirati svoj neuspjeh. Zato je suvišno isticati kako je Grubišićev totalitarni projekt neostvariv. Kako se zapravo ne može, čak ni na razini medijske iluzije, uspostaviti jedno potpuno transparentno, apsolutno kontrolirano i do kraja homogeno društvo. Ali Grubišić, kao i svaka totalitarna ideologija, znaju za taj problem i unaprijed ga rješavaju – u liku Grubišićeva medijskog diletanta, u ideološkoj paradigmi unutarnjeg neprijatelja. U tom smislu prava prijetnja po hrvatsko društvo ne dolazi od mogućnosti da se Grubišićev projekt ostvari, nego naprotiv, od imanentne nemogućnosti njegova ozbiljenja, dakle od njegova permanentnog zakazivanja koje se kompenzira permanentnom proizvodnjom uvijek novih krivaca odnosno novih unutarnjih neprijatelja. U tom i samo u tom smislu u pravu su oni komentatori provaljenog dokumenta koji ističu kako Grubišićevo vrijeme tek dolazi. Jer fenomen Grubišić jest sam onaj perpetuum mobile hrvatske državotvorne ideologije. A njegov tekst nije ništa drugo do kratka rekapitulacija temeljnog društvenog procesa koji determinira hrvatsku stvarnost danas – rađanja nacije iz ideološke fantazije.

    Ozbiljno čitanje Grubišićeva teksta može međutim raspršiti još jednu iluziju. Onu naime da je nacionalistički totalitarizam anakrona pojava, zakašnjeli revival političkih i kulturnih ideja devetnaestog stoljeća. Grubišić kao konceptualna osoba, odnosno njegove ideje sasvim su moderna pojava. U njegovoj viziji kao da ponovo progovara ona parola hipi pokreta iz šezdesetih koju on mora da je posisao s majčinim mlijekom: stvarnost je za one koji ne mogu podnijeti san.

  
    IMENA LUDA

     

    Svatko tko je nedavno bio nezadovoljan komentarima kojima je u novinama popraćena vijest o slučaju jednog oca koji je svome novorođenom sinu nadjenuo ime Ustaša, mogao je posegnuti za jednim, skoro osamdeset godina starim komentarom. Austrijski satiričar i kritičar ondašnje štampe, Karl Kraus, osvrnuo se svojedobno u svom tekstu pod naslovom “Ratna imena” na jedan sličan slučaj. Ondašnji – riječ je o vremenu prvog svjetskog rata – Berliner Tageblatt pisao je naime o jednoj zanimljivoj pojavi koja se proširila berlinskim matičnim uredima: djeci su davana imena čije je značenje bilo neposredno vezano za trenutnu ratnu situaciju. Tako je jedna žena svome sinu nadjenula ime Beograd. Pastor koji je trebao krstiti dijete usprotivio se tvrdnjom kako je Beograd ime nekog poganskog božanstva. U matičnom uredu imali su međutim više razumijevanja za njenu želju naglašavajući usput kako su sretni kada “si domoljublje daje oduška na takav način”. Osim Beograda česta su bila i imena drugih gradova odnosno bitaka, kao na primjer Vilna, Tannenberg, Longwy, Varšava itd. Još češće su ljudi svoju novorođenu djecu nazivali prema imenima tada slavnih ratnih junaka kao što su Hindenburg. ili pak Zeppelin. Zapamćen je i slučaj nekog čovjeka koji je na početku rata, kada je povjerenje u saveznika Italiju bilo još čvrsto, pokušao svog sina nazvati Trojni Savez. Službenici matičnog ureda ipak su ga uspjeli odgovoriti od te nakane.

    Krausov komentar ove vijesti svodi se na opis zamišljene, ali sasvim moguće situacije u jednoj domoljubnoj berlinskoj obitelji. – Otac: “Djeco, što vam je sad ponovo? Što se to događa?” “Beograd je pao!” “Morate li baš stalno divljati uokolo?” “Tata, Hindenburg štipa Tannenberga i ja sam dospio među njih i mene je dohvatio -” “Dajte umirite se već jednom! Ugledajte se na Zeppelina! “Neee, ne na njega, Zeppelin je najgori, maloprije je prijetio da će se zaletjeti na Vilnu!” “Kakva ste mi vi djeca!” “On je počeo!” “Tišina tamo! Longwy ne kopaj nos! Nego dajte, recite, gdje je Trojni Savez?” “Igrali smo se lovice i njemu je otpala čizma, za krepat od smijeha!” “To je već previše, naučite se već jednom ponašati! Ali gdje je Varšava?” (Varšava se blijeda pojavljuje na vratima) “Tata, morala sam se predati.”

    Postupak kojim se poslužio Karl Kraus da bi izložio kritici sumanutost povijesnog trenutka koja je došla do izražaja u krštenju djece ovakvim imenima u osnovi je sasvim jednostavan. On naprosto vraća ta imena onima kojima su izvorno data – djeci i njihovu dječijem svijetu unutar kojeg se sav povijesni glamour, sva uzvišenost povijesnog zbivanja rastvara u prosti realizam svakidašnjice. Efekt komičnog posljedica je obrata u suprotnost. Želja, po sebi inače sasvim konformistična, da se neposredno, po kratkom postupku iz trivijalnosti pukog protoka vremena i svakidašnjice stupi u simbolički zgusnut svijet povijesti završava strmoglavim padom u tu istu trivijalnost.

    Drugi najuvjerljiviji kritičar ove pojave jest vrijeme samo. Ono izvrgava ruglu svaki pokušaj roditelja da ime svog djeteta fiksiraju za neko povijesno ili ideološko značenje. To vrijeme, kao povijesna mijena, uspijeva uvijek iznova pregaziti sve Hindenburge i Zeppeline, svaku Sutjesku i Sovjetku, Traktora i Turbinu, Indiru i Sirimavo, i napokon Jugoslava i…

    Ukratko, naspram ova dva nemilosrdna kritičara, trivijalne svakidašnjice i povijesne mijene, nema ni naš nedavno rođeni i kršteni Ustaša neke osobite šanse. Mali Ustaša Baraba, kako mu je puno ime i prezime, morat će prije svega živjeti. Što to znači? To znači da će prije nego svojem osobnom imenu uzmogne realno pridati one osobine koje mu inače značenjski odgovaraju, dakle prije nago naš Ustaša doista nastupi kao realni beskompromisni borac za Hrvatsku do Zemuna, odnosno, za drugu stranu, krvoločni koljač i ubojica srpske djece i ostale nejači, morat će se on nakakiti i napiškiti u svoje pelene, morat će u vrtić i u školu, na ulicu, u društveni život ukratko, pun neizvjesnih okolnosti i nenadanih obrata. Jedno je međutim sigurno. S imenom koje nosi ovo, danas dijete, a sutra čovjek, neće on moći izbjeći brojne što glupe što smiješne situacije u koje će ga dovesti život. Zamislimo da u izgradnji njegova karaktera prevagnu feminine osobine, da dobijemo jednog plahog, bojažljivog, u sebe povučenog Ustašu, čovjeka koji “mrava ne bi zgazio” i kojemu je najveća životna avantura skupljanje poštanskih maraka. Bila bi to živa parodija ustaške stvari jednako kontraproduktivna po tu stvar kao i suprotna mogućnost, ona naime da se karakter našeg malog Ustaše izvrgne u smjeru grubosti, nasilništva i da dobijemo jednog rabijatnog tipa s kojim nitko ne bi htio imati posla i koga bi se svi klonili. Od tih dviju krajnosti gora je još samo mogućnost da Ustaša postane normalan čovjek, tek tada naime ne bi ni po čemu odgovarao imenu koje nosi.

    Na kraju, ne valja zanemariti ni povijesne mijene koje se mogu očekivati u budućnosti. Tko zna, možda već sutra, pod nekim novim političkim i ideološkim pretpostavkama ustaštvo postane nešto društveno negativno, ime za jedan politički program kojemu će leđa okretati svi, ne samo dakle sve političke stranke, javnost u cjelini, nego i takozvani mali ljudi u svojoj svakidašnjoj privaciji. Zvati se Ustaša u takvom društvu i u takvom vremenu, značilo bi nositi neizbrisiv pečat sramote, značilo bi postati predmet otvorene sprdnje i sveopćeg zaziranja. Ako bi se to i dogodilo, bilo bi prije pravilo nego iznimka. Našeg bi Ustašu snašlo ono isto što je snašlo Sovjetku nakon Titova historijskog “Ne” Staljinu, ili Jugoslava nakon jugoslavenskog rasula. Nema razloga vjerovati da je “ustaša” ona posljednja riječ koju je povijest izgovorila prije nego je otišla na vječni počinak.

    Pa ipak, u pojavi malog Ustaše nazire se neka neminovnost, neka društvena nužnost koja usprkos vlastitoj unutarnjoj proturječnosti, usprkos nikakvim izgledima na budućnost uvijek iznova zauzima svoje mjesto u realnosti. Od malog Hindenburga do malog Ustaše povijest se neprestano igra ovim imenima i ljudima koji ih daju odnosno nose. Ona ih proizvodi, troši i potom bez izgleda na nekakvu reciklažu nemilosrdno uništava ostavljajući za njima tek sramotno sjećanje na gomilu tragikomičnih zabluda.

    Život malog Ustaše u svakidašnjici je ipak, usprkos svoj komičnosti, načelno zamisliv. Možemo ga je predočiti čak i kao tragičnu žrtvu povijesne mijene. No ima jedna situacija u kojoj usprkos svemu ne možemo zamisliti malog Ustašu. On je naime dijete prognaničke obitelji, dakle i sam prognanik. Štoviše, novine su posebice istaknule činjenicu da i svih šest kumova koji su se pojavili na krštenju malog Ustaše imaju nešto zajedničko, naime da su svi također prognanici. Tako je priča o malom Ustaši u potpunosti prognanička priča. A situacija u kojoj ne možemo zamisliti njegov život je upravo situacija razrješenja te prognaničke drame, dakle povratak kući, povratak među susjede – Srbe. Zvati se Ustaša i ići u školu s malim Srbima, igrati se s njima, s nekima od njih koji možda ponosito nose ime Četnik, to je ono neprispodobivo. Druga mogućnost povratka, naime ona ratna, u kojoj je srpski element potpuno zbrisan s ovih prostora, barem do Drine, nerealan je jer pretpostavlja golemu ratnu kataklizmu, možda konačni sraz hrvatstva i srpstva nakon kojega se može zamisliti sve samo ne život, pa ni budući život malog Ustaše.

    Ime ustaše, akt imenovanja novorođenog djeteta Ustašom danas, u Hrvatskoj, zadobiva svoj shvatljivi smisao, odnosno nalazi svoje racionalno objašnjenje tek unutar realnosti prognaničkog života. Situacija naime u kojoj prognanici danas žive obilježena je dvjema sudbinskim činjenicama. Prvo, potpunom neizvjesnošću njihova povratka kući, dakle neizvjesnošću konačnog razrješenja ratne drame, ali i činjenicom obnavljanja normalnog života, ili barem njegove podnošljive imitacije na neokupiranim dijelovima Hrvatske. Privremenost traje predugo da bi mogla ostati to što jest. Život se počeo smještati u nju kao da će ona trajati vječno. Utoliko je nemoguće izbjeći pitanje koje se sve više nameće: A što ako se konačno rješenje već dogodilo? Ako je stvarnost koju danas imamo u Hrvatskoj, s okupiranim teritorijima, prognanicima, stanjem ni rata ni mira, socijalnim rasulom, upravo ona jedina stvarnost koja se pod ideološkim pretpostavkama hrvatskoga državotvorstva mogla realizirati. Ako je pod tim i takvim ideološkim pretpostavkama Hrvatska u tzv. avnojevskim granicama čista utopija. Dakle, ako je masa prognanika tek onaj ljudski višak koji preostaje kad se na temelju realnog odnosa snaga prostor podijeli po etničkim kriterijima – ako su dakle sve te strašne prognaničke sudbine samo realna cijena ostvarenja tisućljetnog hrvatskog sna i svi ti beskućnici tek neka vrsta povijesnog otpada, žrtvovani dio hrvatskog naroda koji je za svaku realno zamislivu budućnost ionako otpisan.

    Ako je tomu tako, onda i čin oca, prognanika, koji je svom novorođenom sinu dao ime Ustaša moramo drugačije protumačiti. Nema tu mjesta nikakvom čuđenju ni zgražanju, a još manje nadmoćnom podsmijehu. Nazivajući sina Ustašom taj čovjek se tek u sekundarnom smislu poistovjetio s realnim obilježjima ustaškog pokreta. On na sasvim imaginarnoj razini vidi svog sina kao onog pravog ustašu koji će jednog dana protjerati Srbe preko Drine i pobosti sveti barjak hrvatski na zemunskom keju da ga sav Beograd vidi. Primarno, na razini simboličke identifikacije, njegov čin je očajnički pokušaj da se onime što mu stoji na raspolaganju razriješi prognanička sudbina. Dodjeljujući ustaškim imenom svome sinu mandat najjačeg i najbeskompromisnijeg hrvatstva on sebe i svoje dijete ponovo pokušava priključiti korpusu koji ih je jednom za svagda već otpisao. Tim činom on i njegovo dijete nominalno postaju ono što realno više nisu – dio hrvatskog društva. I kao što ustaštvo nije ništa drugo nego jedini realni sadržaj kojim se ispunjuje strašni rascjep između hrvatskih državotvornih fantazija i hrvatske povijesne realnosti, tako je i mali Ustaša hrvatsko siroče ostavljeno pred vratima svih onih autentičnih hrvatskih državotvornih ideologa koji su te fantazije raspirivali ne vodeći računa o posljedicama koje po konkretne ljude može imati njihova realizacija.

    Ali o još nečemu svjedoči mali Ustaša. O nesposobnosti hrvatskog naroda da u svoje iskustvo napokon uključi barem neke bolne lekcije koje mu uvijek iznova daje bešćutna povijesna realnost. U toj tragičnoj nesposobnosti hrvatski narod nije, ukoliko je to nekakva utjeha, prošao ništa gore nego li svojedobno čovječanstvo u svjetskome ratu. Kugla mu je, kao što je napisao Karl Kraus, ušla na jedno uho unutra i na drugo izašla van.

  
    TITO DRUGI PUT MEĐU HRVATIMA

     

    Čini se da je Hrvatima ostao definitivno uskraćen jedan neobično važan susret s vlastitom prošlošću. Ljetos nam je naime u Globusu redatelj Zvonimir Berković ispričao priču o pokušaju da se u Hrvatskoj snimi nekakav pandan Žilnikovom dokumentarnom filmu “Tito drugi put među Srbima”. Pokojni bi se Maršal, kako je to navodno zamislio jedan hrvatski producent, vratio među Hrvate u liku nekog našeg glumca i valjda u režiji Zvonimira Berkovića. Tito se međutim nije pojavio na zagrebačkim ulicama, nije izašao među građane kao njegov beogradski pandan i hrvatska kamera nije do sada zabilježila ovaj susret. Šteta. U Beogradu, koliko smo pročitali, susret građana s glumcem u maršalskoj uniformi izazvao je niz nekonvencionalnih situacija u kojima su ljudi dali oduška svojoj potrebi da kažu mnoge zanimljive stvari ne samo o prošlosti koju je Tito tako sudbonosno obilježio nego i o današnjoj stvarnosti, politici, novim vođama, ratu i miru. Tito u Beogradu i nije prošao loše. Moglo bi se reći da je još uvijek bio u stanju privući simpatije ljudi i na neki način potvrditi svoju superiornost nad današnjim vremenom i svojim političkim nasljednicima. I to upravo u Beogradu gdje se ne baš tako davno na njegov grob na Dedinju dolazilo s glogovim kolcem u rukama. Općenito, čini se da su Srbi od svih naroda bivše Jugoslavije najmanje voljeli Tita. Još je Lawrence Durrell, poslije rata u diplomatskoj službi u Beogradu, pišući Henry Milleru, naglašavao kako Srbi mrze Tita i kako bi bili spremni mijenjati njegovu vlast za sovjetsku samo kad ne bi znali kako će im pod Sovjetima biti još gore. Ni danas, čak u krugovima takozvane liberalne srpske inteligencije koja se otvoreno, dakle sasvim kritički, distancirala od krvnika Miloševića, Tito ne prolazi ništa bolje. Ne može mu se oprostiti što je, kako to stoji na primjer u Dragana Velikića, “…u zimu 1944/45 stvorio umjetni front u Srijemu kako bi planski poslao u smrt beogradsku mladež, njih čak 40 000, i tako spriječio da se od te mladeži stvori poslijeratna opozicija.” Usprkos ovom snažnom intelektualnom ressentimentu, puk je na ulici na neki način rehabilitirao Tita, bar kao partnera u razgovoru o prošlosti i sadašnjosti.

    Kako bi snimanje ovakvog dokumentarnog filma prošlo u Zagrebu, očigledno nećemo nikada saznati. Od “Tita drugi put među Hrvatima” ostala je samo Berkovićeva priča, slika njegova osobnog suočenja s tajanstvenim glumcem koji se već bio izvrsno pripremio za ulogu. No i ta, možda sasvim hipotetična osobna ispovijest ipak je nekakvo svjedočanstvo o susretu Hrvata s Titom. Ona paradigmatski klizi od traume do traume otkrivajući koji je stvarni postupak bio uzor Žilnikovoj inscenaciju.

    Jakob Levy Moreno, bečki psihijatar, utemeljio je dvadesetih godina našeg stoljeća jednu tehniku liječenja duševnih bolesnika koju danas zovemo psihodrama. Riječ je o terapijskoj metodi koja se zasniva na koncepciji totalnog teatra. Pacijentima se dodjeljuju uloge koje oni dalje spontano razvijaju u scensku rekonstrukciju svojih životnih situacija, temeljnih individualnih, obiteljskih i socijalnih konflikata koje su proživjeli i sudbonosnih odluka koje su u svom životu morali donositi. Cilj terapije je, da se u prostoru igre, oslobođenom svakog straha, postigne katarza, da se dakle probiju tvrdokorne naslage frustracija i da individuum dođe u poziciju da kroz simboličko ispunjenje želje napokon slobodno kaže ono što je oduvijek zbog ovog ili onog razloga, no prije svega zbog straha, bilo prigušeno u njemu. Pritom te situacije, kao što smo rekli, oponašaju temeljne životne konflikte. Jedan od njih je i konflikt s autoritetom, napose s očinskim autoritetom. U korijenu Žilnikove inscenacije izlaska glumljenog Tita na beogradske ulice leži ideja jedne takve psihodrame, susreta nesretne djece s njihovim pokojnim ocem, koji je jednom uživao njihovo bespogovorno povjerenje, i kojeg su oni ne samo slijepo obožavali, nego kojeg su se, jednako tako slijepo, i bojali.

    Ako dakle u jedinom susretu Hrvata s pokojnim Brozom, susretu redatelja Berkovića s glumcem spremnim da preuzme ulogu Tita vidimo jednu takvu psihodramu, možemo iz nje ipak izvući dovoljno poučnih zaključaka. Taj susret je, naglasimo to još jednom, u potpunosti određen dinamikom trauma iz prošlosti. Ovdje su to hrvatske trauma kao najbolnije točke u onomu što se općenito drži povijesnim iskustvom hrvatskog naroda. Prva trauma je Jugoslavija. Berković pita glumca/Tita, da li se ponovo pojavio među Hrvatima da bi ih vratio u Jugoslaviju. Odgovor je poznata Titova fraza: “nema povratka na staro!” Na sličan način, lukavom demagogijom, Tito je doskočio Berkovićevim pitanjima o demokraciji i aluzijama na današnju političku stvarnost u Hrvatskoj. A zatim je na red došla druga hrvatska trauma – “sedamdeset prva”. I tu se Tito spretno izvukao, ali je ipak, na spominjanje tadašnjeg masovnog stradanja hrvatske mladeži u političkim čistkama, kako piše Berković: “Preko lica tog nadmoćnog čovjeka prešla neka sjena”. Na kraju došlo se i do najveće traume, Bleiburga. Za sam zločin Tito je našao izgovor u podivljalim ratnicima. Berković ga međutim podsjeća na slučaj Aleksandra Makedonskog koji je, nakon što je razorio Tebu i bezrazložno pobio gotovo sve njene građane ipak, kao znak kajanja za svakog preživjelog učinio sve što je bilo u njegovoj moći. “Gospodine Broz, jeste li i vi onima koji su preživjeli onaj dan činili svaku milost? Jeste li se i vi zarekli da im nećete ništa odbiti,” upitao je redatelj Berković. I – “Glumac se rasplakao. Gorko. Iz dubine.” Priča o povratku Tita među Hrvate ovdje se manje više završava.

    Ako je međutim ta priča bila ujedno i psihodrama, onda pada u oči znakovita asimetrija. Izgleda naime da je došlo do temeljne zamjene uloga. Katarzu je kroz medij glumca doživio pokojnik. Naprotiv, živog čovjeka drama susreta kao da uopće nije pogodila. Sa svojom prošlošću i svojom savješću susreo se mrtvac. Živi čovjek, naprotiv, nije ovdje ostvario nikakav odnos prema toj prošlosti. On, – Berković u ulozi Hrvata uopće – nastupa kao onaj koji sa stajališta dovršene povijesti zna potpunu istinu te povijesti i s tom apsolutnom evidencijom nemilosrdno sudi njenim protagonistima, a da pritom ostaje potpuno slijep za vlastitu ulogu u toj prošlosti, za učinak vlastite aktivnosti/pasivnosti koji je također oblikovao tu povijest.

    Žanr psihodrame, dosljedno izveden u ovoj priči, rezultirao bi dijametralno suprotnim efektom. Onaj koji bi se rasplakao, morao bi biti Berković, odnosno Hrvat uopće. Na toj, i jedino na toj strani, morala se dogoditi katarza. Jer na pitanje o Bleiburgu, u pravoj psihodrami, glumac/Tito odgovara nužno protupitanjem: “A zašto me to niste pitali za moga života?” I suze naviru jer se živ čovjek suočava sa svojom savješću, jer u pogledu u svoju prošlost otkriva nedostatak koji se više ničime i nikada neće moći nadoknaditi, moment samoskrivljene neslobode koji mu je tako sudbonosno odredio današnji život. Da smo se usudili dakle postavljati pravodobno pitanja, onda ne bi bilo ni Karađorđeva sedamdeset prve, a možda ne bi bilo ni Bleiburga ni Jugoslavija u njihovom traumatskom vidu. Ovako, pored svih tih trauma imamo i onu koja kao najvažnija pokreće Berkovićevu priču, traumu “Tito”.

    Žilnikov film i Berkovićeva priča svjedoče oboje, svaki na svoj način, o silnoj potrebi ljudi da reflektiraju svoju sadašnju životnu situaciju, da je prije svega razumiju iz svoje prošlosti, koje je Tito neizostavni dio. Svako izbjegavanje susreta s tom prošlošću, pa i ovakvog simboličkog, ostavlja mrtvom ocu mogućnost da beskonačno produžuje svoj zagrobni život u onomu što je najgore u nama – prije svega u prešutnom pristajanju na obnavljanje onih istih autoritarnih odnosa, one iste ovisnosti mase o mudrom vođi koji nas nisu učinili sažaljenja vrijednim samo u našoj prošlosti, nego poglavito u našoj sadašnjosti. Tito kao naša grandiozna kolektivna trauma stoji nezaobilazno na putu k svakoj spoznaji o stvarnosti, prije svega onoj političkoj, u kojoj se danas nalazimo. A upravo ta spoznaja jest ono što je toliko bolno da je vjerojatno goli instinkt izbjegavanja samopovrede taj koji nas priječi da u traumi Tita kao u zrcalu ugledamo naše današnje regresivno, pokorno i prosjačko držanje ne samo prema novim oblicima političkog autoritarizma, nego ponajprije prema tvrdim ideološkim strukturama koje reproduciraju taj autoritarizam.

    Spoznaja o ulozi koju je Tito odigrao u našoj prošlosti spoznaja je ujedno o ulozi koju mi igramo u našoj sadašnjosti. Spoznaja o tomu da smo u osnovi ostali ono što smo i bili – nijema masa bezličnih oportunista koji u stanju prisilne vegetativne pasivnosti iščekuju da im o sudbini odluče agenti jedne osamostaljene, svakoj kontroli izmakle ideološke i političke moći. Ta spoznaja iznijela bi na svjetlo dana činjenicu da se, kad je riječ o odgovornosti najširih slojeva društva od smrti Titove do danas nije promijenilo ništa bitno. Ovisna masa ostala je ovisna masa. Smrt svemoćnog oca nije inicirala odrastanje ničije djece u zrelo slobodno individualno osamostaljenje. Društvo mase ovisne o vođi nije se razvilo u poredak prosvijećene demokracije koja se temelji na umskoj podjeli vlasti i slobodnoj individualnoj samosvijesti. Hrvatsko društvo još uvijek nije društvo pojedinaca koji se osjećaju doraslim onima iznad njih i koji sa sviješću o vlastitom nedodirljivom pravu slobodno postavljaju pitanja, zašto je u ovom društvu nešto tako kao što jest i koji suvereno prosuđuju je li obrazloženje koje su dobili valjano ili nije. Ali i koji, a to je najvažnije, iz ovakvog držanja pod određenim okolnostima izvlače dužnost da proturječe, štoviše, da se i opru ako treba.

    Berkovićeva, ujedno i jedina hrvatska priča o susretu s pokojnim Maršalom ostala je u osnovi samo na pokušaju. Susret je u zadnji čas izbjegnut. Berković vjerojatno još uvijek lista po raznim teorijama glume tražeći razlog zbog kojeg se glumac rasplakao. Ostajući na razini teatarske iluzije on realno obnavlja ovisnost o pokojnom ocu – onu frustrirajuću vezanost za njega koja počiva na želji da taj otac bude drugačiji no što je stvarno bio. Da se posthumno kaje, kao što se za života nije kajao. Time ga on međutim ponovo priznaje u njegovoj nadmoći nad nama, a ne u našoj nemoći pred njim. Tako na koncu mi svi, hrvatski narod dakle u liku sugovornika Berkovića, ostajemo zatvoreni u njegovoj, Titovoj priči. Logika psihodrame međutim zahtijeva da on, Tito, kao mrtvi otac, postane napokon lik u našoj priči.

    “Pred očima mi je stalno slika rasplakanog glumca. U čije je ime on plakao? Da li samo u svoje,” pita se na kraju redatelj Berković lucidno sluteći obrat. Plakao je u njegovo, Berkovićevo ime, u ime onog imaginarnog Hrvata kojemu tek predstoji pravi susret s pokojnim vođom, dakle, u ime nas svih.

  
    FARSA

     

    “Mislite da bismo sada mogli poći kući? Nipošto! Na programu je još jedan komad. Nakon tragedije dolazi farsa.” Ove riječi, koje je prije više od sto i pedeset godina izrekao Heinrich Heine, nemaju težinu željeznog zakona povijesti. One ne upućuju ni na kakvu nužnost koja prožima sva zbivanja, nisu svjedoci povijesnoga determinizma nego naprotiv, povijesne slobode – kao opomena svima koji su zaboravili kako se povijest zna nepredvidivo poigrati ljudima i njihovim sudbinama.

    Da će tragedija jugoslavenskog ratnog rasula poprimiti jednoga dana jasne crte farse moglo se naslutiti još veoma rano. Neki su to čak otpočetka znali. Ovih dana međutim, zahvaljujući i nekim koincidencijama, obrat u farsu čini se da je dovršen. Barem tako to izgleda izvana, sa stajališta publike koja više ili manje nezainteresirano promatra našu dramu, u ovom konkretnom slučaju, iz pozicije austrijske publike. U manje od dvadeset i četiri sata austrijski su mediji naime toj svojoj publici servirali tri informacije koje u svojoj gruboj jasnoći više nisu ostavljale nikakve dvojbe, da to o čemu se kod nas radi jest nakon svega samo još jedna farsa.

    Najprije su u subotu 22. listopada novine donijele vijesti o novom prijedlogu Francuza prema kojem bi se bosanskim Srbima ne samo dopustila konfederacija sa Srbijom nego bi u zamjenu za napuštanje Sarajeva dobili pod svoju vlast istočnobosanske enklave Srebrenicu, Žepu i Goražde. Paralelno je austrijska publika informirana i o tajnim pregovorima bosanskih Srba i predstavnika RH u Grazu, kao i o dealu koji je na tim pregovorima navodno sklopljen. Hrvatska ponovo uspostavlja suverenitet nad okupiranim područjima, ali unutar Hrvatske uspostavlja se, kako je to u bečkim novinama rečeno, “srpska mini država”, a povrh toga, bosanski Srbi dobivaju izlaz na more južno od Cavtata. U kratkom komentaru ovih vijesti pada već riječ lakrdija. Istoga dana u udarnom terminu večernjeg dnevnika austrijske televizije na ekranima se pojavljuje Slobodan Milošević – kako izlazi za govornicu povodom dana oslobođenja Beograda. Njegov govor je spiker predstavio kao odlučujući za konačni rasplet ratne drame na području bivše Jugoslavije. Sporazum s Hrvatskom navodno je već gotova stvar, uskoro je moguće i priznanje. Potom slijedi opširni komentar čija se bit može svesti na poruku “Premda smo svjesni da taj koji sada nastupa kao mirotvorac jest onaj isti koji je poveo rat i koji je između ostalih ipak najviše kriv za onolike žrtve, realnost nas ipak tjera da usprkos toj činjenici pozdravimo ovu šansu za mir i da se nadamo kako će ovaj puta napokon doći kraj ratu”. Zdvojnost komentatora je dvostruka. Ne samo nad onim dealom koji se odigrao u stvarnosti i koji bi sada trebao osigurati mir, nego i nad dealom koji je sam morao učiniti – dati zločincu oprost za već počinjene zločine, u zamjenu za njegovo odustajanje od svih zločina koje bi u budućnosti tek mogao počiniti.

    Istoga dana bečki Standard donosi intervju s francuskim filozofom Bernard-Henri Lévyjem koji sa svojim dokumentarnim filmom “Bosna!” upravo gostuje na filmskom festivalu u Beču. Filozof otvoreno priznaje da je njegov kompletni bosanski angažman doživio neuspjeh. “Ne vjerujem u savjest svijeta«. Ne vjerujem u svijet. Čak gotovo da već i ne vjerujem u društvo. I uopće ne vjerujem u jedinstvo nacije, a niti u jedinstvo svijeta,” poručuje razočarani filozof i nastavlja se žaliti na zasićenost publike ratom u BiH izražavajući svoju nemoć najcrnjim humorom: “Što više slika donose mediji to se publika manje zanima za njih. Tako sam jednoga dana rekao Bosancima da moraju naći druge načine umiranja, da moraju proširiti svoj repertoar, pronaći nove krike, možda umirati dubeći na glavi…”

    I napokon sutradan, u nedjelju, austrijska televizija prikazuje kratki film o suđenju Dušku Cvjetkoviću, Srbinu uhapšenom i optuženom u Salzburgu za ratni zločin, koji je navodno počinio u Bosni. Na jednoj strani su svjedoci optužbe, a na drugoj njegov brat uvjeren u Duškovu nevinost. I taj brat kreće sada u Bosnu, praćen dakako ekipom austrijske televizije, u potragu za dokazima koji bi rasteretili Duška. Majka navodnog ubojice, ali i majka ubijenog, prijatelji s jedne i druge strane, rođaci, svi oni defiliraju pred kamerama pričajući svaki svoje priče, pokazujući obiteljske fotografije i razne dokumente, mjesta zločina i mjesta nekadašnjeg zajedničkog života. Rezultat: cijela priča zapleće se u nerazmrsivi čvor. Ništa u njoj više nije konzistentno ni uvjerljivo. Svjedoci optužbe postaju smiješni proturječeći međusobno i osporavajući jedan drugomu ulogu krunskog svjedoka: “Ja sam vidio, on nije”, “Nije istina, očiju mi mojih, neka mi odmah ispadnu ako lažem, vidio sam ja, nije on”. S druge, srpske strane, nitko nije bio u ratu, nitko puške u ruke uzeo nije, oficiri se daju slikati u krugu obitelji s nekakvim papirima koji bi trebali posvjedočiti da oni nikada nisu bili na frontu, “nisam vidio, ali znam ja njega, ne može on biti zločinac”. Jedino što još pred kamerama nije do kraja izgubilo odnos sa stvarnošću jesu kulise pred kojima se odvija rasulo same priče – sablasne ruine pogorjelih kuća, jedini apsolutno uvjerljivi ali i apsolutno nijemi svjedoci zbiljskog rata. Sve ostalo je – farsa. Farsa u koju se pretvorio pokušaj da se ispriča priča o jednom stvarnom ratnom zločinu, farsa u koju neminovno srlja samo suđenje i napokon farsa u koju se upleće publika sama – tako što će u farsi prvog pokušaja suđenja za ratni zločin prepoznati dovoljan razlog da s gađenjem zauvijek okrene glavu od problema ratnog zločina; tako što će u priznanju neuspjeha kojim jedan filozof okončava svoj pokušaj angažmana prepoznati svoju mudru dalekovidnost koja je na vrijeme spriječila svaki pokušaj angažmana i koja je unaprijed znala ono za što je filozofu trebalo osvjedočenje osobnog iskustva – da se angažman ne isplati i da je šutnja prema nepravdama uvijek bila i ostala čisto zlato; i napokon zato, jer će zajedno sa svojim realpolitičarima i svojim televizijskim komentatorima svoje najdublje moralno zgražanje nad zlodjelima ratnih zločinaca, svoj jasni uvid u nevinost žrtava i krivnju počinitelja, teška srca ali ipak sasvim spremno žrtvovati za realistično iskalkuliran mirni suživot s tim istim zločincima i za zaborav njihovih žrtava, u ime bolje budućnosti.

    Ali zamjerati austrijskoj publici nedosljedan odnos prema ratu u bivšoj Jugoslaviji, svakako je neopravdano. Jer što je farsa njihova odnosa prema našem ratu naspram farse samog tog rata, farse u koju su ga pretvorili sami njegovi protagonisti? No, da bi od tragedije postala farsa nije dovoljno samo to da se pokretači i gospodari rata pretvore odjednom u mirotvorce, da trgovci povijesnim obećanjima postanu trgovci teritorijama i ljudima, da se huškači preobraze u slatkorječive demokrate. Potrebno je još nešto – da sa scene nestanu same žrtve. Da oni koji su stvarno stradali u tragediji stradaju još jednom – tako što će ispasti iz simboličkog univerzuma novonastale povijesne situacije, što će morati doživjeti tako reći još jednu, simboličku smrt. Iz povijesne tragedije nastaje povijesna farsa onda kada žrtve povijesti postanu smetnja toj povijesti na njenom razvojnom putu, prepreka koju valja ukloniti kako bi se prešlo u novi, koliko toliko podnošljivi oblik života. Zato dinamika zbivanja najprije razara svaku priču koja još pokušava zadržati ili dohvatiti istinu žrtve. Ne propada samo pokušaj austrijske televizijske ekipe da ispripovijeda nešto razumljivo, smisleno, nešto konzistentno o ratnom zločinu u Bosni, propada i sam pokušaj da se tom zločinu sudi, da žrtva u kažnjavanju počinitelja bude simbolički priznata kao ono što jest, kao žrtva. U novonastaloj stvarnosti ona sama gubi svog simboličkog reprezentanta, postaje točka neiskazivog, prazno mjesto oko kojeg povijest podiže skele imitirajući izgradnju novog života. Da bi se napravilo mjesta toj novoj realnosti, upravo je žrtva ono što još jednom mora biti žrtvovano, čija istina mora biti potisnuta, čija stvarna tragedija mora biti zaboravljena. Farsa je tek oblik unutar kojeg se zbiva ovo drugo žrtvovanje žrtve.

    Nije dakle samo “enything goes” postmodernog rata to što onih, kažu već preko sto tisuća mrtvih, zajedno s milijunskom masom prognanika na svim stranama čini tek zanemarivom veličinom na onim zemljovidima na kojima gospodari rata kroje našu budućnost. To je i konformizam same povijesti, strategija zaborava inherentna povijesnom napretku kao takvom. Suprotstaviti se tom povijesnom zaboravu, povijesnom konformizmu, ne znači tek žrtve povijesti jednostavno sačuvati u pamćenju, nego znači prije svega postaviti pitanje o smislenosti odnosno uzaludnosti njihova žrtvovanja, znači dakle ne pristati na manipulativnu logiku prema kojoj je ono što je kupljeno njihovom nesrećom ujedno automatski bilo i vrijedno te nesreće.

    Vijenac je nedavno, obilježujući trogodišnjicu smrti hrvatskog književnika Milana Milišića, kojega je listopada 91, u Dubrovniku, ubila četnička granata ponovo tiskao njegovu priču “Život za slobodu”, priču zbog koje je Milišić početkom osamdesetih dospio u zatvor. U priči prisjeća se Milišić jedne žrtve rata, dubrovačkog bifedžije Mirka Šuštara kojeg su odmah po oslobođenju strijeljali partizani zajedno s mnogim drugima na otočiću Daksi. Njegova jedina krivnja bila je u tomu što su u njegov bife na Stradunu zalazili Nijemci i što je bio oženjen Njemicom. Krivnja dovoljna međutim da ga košta života, ali i, naknadno, i anonimnosti jedne posve suvišne žrtve svjetskoga rata. Pa ipak, Milišić toj žrtvi uspijeva napokon dati neki smisao. On upisuje sudbinu tog nesretnog čovjeka u naše kolektivno iskustvo i tako ga vraća u simbolički univerzum stvarnosti onim jedinim sredstvom koje mu stoji na raspolaganju u borbi protiv povijesnog zaborava – literarnom reminiscencijom.

    U dnevniku koji je vodio sve do smrti Milan Milišić zapisao je i ove riječi: “Naporedo s tim traje neizbrisivo sjećanje da ne živim u povijesti, nego u farsi. U farsi rata, u farsi patriotizma, farsi borbe za slobodu. I s jedne, i s druge strane – što bi nam mogli obećavati nego slobodu. A najgore će biti kada dođu oslobodioci…”

    Milišić je, sigurno na temelju svog literarnog iskustva, znao za problem povijesne žrtve, za rastakanje njene povijesnosti u farsu. Zato je za njega farsa prethodila tragediji. Dati naknadno neki smisao njegovoj žrtvi, kao i smisao nebrojenim žrtvama rata koji još uvijek traje znači prije svega prepoznati ih u njihovoj tragičnosti, a to znači prepoznati ih upravo kao žrtve farse.

  
    OSVAJANJE SREDIŠTA

     

    Sveopća fascinacija središtem – ovo je izgleda glavno obilježje hrvatskog političkog ali i intelektualnog trenutka danas. Silna gužva nastala na tom imaginarnom mjestu društvenog središta otkriva najdublje slojeve krize u kojoj se nalazi hrvatsko društvo. Sve što sebe drži pristojnim, pouzdanim, solidnim, sve što dakle u očima publike želi ostaviti dojam ozbiljnosti i sigurnosti u kontrastu spram kaotičnog ludila koje nas okružuje, sve to ili po nekoj čudnoj samorazumljivosti oduvijek već jest u tom društvenom središtu ili pak izguravajući druge iz njega zauzima neprestano iznova to neupitno mjesto. Kao da je onaj groteskni ideal primitivne pučke pedagogije – “drž’ se zlatne sredine” koji nije samo osiguravao reprodukciju socijalnog konformizma nego uvijek i otkrivao količinu straha koja je pratila svaki akt socijalizacije pojedinaca postao općevažeće regulativno načelo za sve protagoniste društvene stvarnosti. Kad je o politici riječ, onda, osim ekstremističkih ridikula na desnom krilu, gotovo da i nema nikoga tko bi htio biti negdje drugdje osim u samoj sredini. U uvjetima u kojima je konkretni sadržaj desne ekstremističke politike odavno dio vladajuće ideologije kao i institucionalizirane, dakle državne, politike, postojanje nečeg “još ekstremnijeg”, “još desnijeg” služi tek legitimiranju državne desničarske politike kao umjerenog centrumašenja, njenom lagodnijem smještanju u onu prenapučenu sivu zonu u središtu političkog spektra. Bučni ustaški cirkus ionako živi od ideološke dotacije državne politike. Realna opasnost, da se on otrgne i osamostali te pokrene vlastitu sumanutu dinamiku kojom može ugroziti i egzistenciju društva u cjelini, tek je posredni dokaz s koliko se hazarda može voditi politika koja sebe drži centrumaškom. Pa ipak, čini se da fascinacija središtem najpogubnije posljedice ima u području društvene refleksije – u sferi ideja koje društvo proizvodi o sebi, u točki u kojoj se odvija grozničavi pokušaj razumijevanja političkih, društvenih i kulturnih procesa koji dominiraju našim životima. Ovdje naime izgleda da ona uvid u funkcioniranje društvene stvarnosti prije zamračuje no što ga produbljuje.

    Jedan izvanredno poučan prikaz ovog problema izložio je nedavno u Vijencu književni teoretičar Zoran Kravar. On je analizirao polemiku koju je 1933. Miroslav Krleža vodio s Kerubinom Šegvićem, pokretačem časopisa Hrvatska smotra. Krleža se naime, piše Kravar, osjetio izazvanim stavovima koje je Šegvić iznio u proslovu prvom broju Smotre, a posebice Šegvićevom ocjenom da je atmosfera onovremene hrvatske kulture “okužena bacilima materijalizma, marksizma, lažnog, sebičnog kolektivizma i utopijama o nekom raju na zemlji na bazi lenjinizma.” Razlažući pedantno Krležinu intervenciju na njene sastavne dijelove Kravar dolazi do zaključka o njenoj temeljnoj podvojenosti. S jedne strane Krleža nastupa s pozicije liberalnog, građanskog intelektualca koji se “naprosto po mjeri dobra građanskoga ukusa” suprotstavlja jednoj zaostaloj, svjetonazorski zadrtoj i prema onodobnim evropskim kulturnim standardima sasvim primitivnoj koncepciji književnosti i kulture uopće. S druge pak strane, Šegvićevu optužbu za kužni materijalizam i marksizam Krleža je spremno prihvatio, štoviše iskoristio ju je da se otvoreno legitimira u svom materijalističko-marksističkom svjetonazoru. A tim postupkom on je, tumači Kravar, samo potvrdio Šegvićev “odrešiti kulturnopolitički dualizam”, “sliku hrvatskog društva kao poprišta samo dviju nepomirljivih političkih volja”, one “idealističke” kao krajnje desne, i one materijalističke kao krajnje lijeve. To međutim Krležino otvoreno priklanjanje jednom, krajnje lijevom, ekstremnom političkom stajalištu bilo je, kako danas to vidi Kravar, ne samo zlosretno nego i posve suvišno. Kravar je naime mišljenja da je Krležina kritika Šegvićeva i Smotrina kulturnog koncepta i vizije hrvatskoga društva bila dostatno utemeljena i u građansko liberalnoj poziciji. Dodatak o materijalizmu i marksizmu smio je, prema Kravaru, i izostati, posebice stoga što bitno sužava “smisao Krležine u osnovi liberalne i slobodnjačke reakcije na pojavu novoga desnog časopisa”.

    Ovdje se napokon u potpunosti ocrtava stajalište s kojega Kravar podvrgava Krležu kritici. Krleža je naime za Kravara neka vrsta neosvještenog građanskog liberala. Marksističko-materijalistička “ekstremna pozicija” Krležina maligna je izraslina na u osnovi zdravom građanskom tkivu našega velikog pisca. I premda je naslućivao mogućnost liberalne građanske kritike društva i kulture koja bi bila oslobođena prevratničkih i aktivističkih ideoloških motiva, (primjere ovakvog ideološki neobvezanog građanskog buntovništva nalazi Kravar u Krležinim literarnim likovima kao što su Leone Glembay i “doktor” iz romana “Na rubu pameti”) Krleža nikada nije uvidio koliko je njegovo lijevo ideološko optiranje “lišeno unutrašnjih razloga” te je u sudbonosnim trenucima po hrvatski narod propustio svojim primjerom “ojačati snage društvenoga centra” i doprinijeti “legitimiranju naše moderne, liberalno nastrojene građanske klase”, kako na kraju, ne bez jasne crte bolnog razočaranja zaključuje Kravar. Ovako protumačen Krležin slučaj napokon nalazi svoje mjesto u prilično ambicioznoj Kravarovoj priči o sudbini hrvatskog naroda u 20. stoljeću. Ta sudbina je, kratko i jasno, ova: “hrvatski se narod u svim velikim kušnjama modernog doba […] ponašao kao društveni organizam s nedjelotvornom sredinom, a s dobro organiziranim ekstremima”. Ovdje Kravar napokon zauzima poziciju unutar sasvim recentnih političkih sporova i suprotstavlja se raširenoj tezi o “nacionalnom pomirenju”, prema kojoj će nam sunce napokon svanuti tek kada bivši ustaše i bivši komunisti jedni drugima pruže ruku. Ovom ideologemu današnje hrvatske političke elite, kako s pravom karakterizira navedenu tezu, suprotstavlja Kravar ideju Vlade Gotovca, prema kojoj hrvatska ljevica i hrvatska desnica moraju napokon “kleknuti pred hrvatski narod i moliti za oprost”. Hrvatsko društvo postat će zdravo i moderno tek kada se i bivši komunisti i bivši ustaše “ispričaju neutralnom hrvatskom građaninu, kojemu se politika jednih i drugih narazbijala o glavu”, zaključuje na kraju Zoran Kravar.

    U ovoj koliko idiličnoj toliko i dirljivo naivnoj slici konačnog ozdravljenja hrvatskog društva u kojoj iznenada prosvijećeni politički ekstremisti pokajnički padaju na koljena pred simboličkim predstavnikom zlatne društvene sredine – u Gotovčevoj populističkoj verziji, pred narodom, a u Kravarovoj elitističkoj, pred “neutralnim građaninom” – izlazi na vidjelo temeljni nesporazum na kojem Kravar gradi svoju viziju hrvatskog društva. To odlikovano središnje mjesto društvenog sistema, u odnosu na koje neka druga pozicija tek može biti smatrana ekstremnom, to mjesto u Kravarovoj socijalnoj fantaziji namijenjeno neutralnom građaninu, potpuno je prazno. Odnosno, ondje se nalazi građanstvo kao puki socijalni sloj, a ne kao osviještena socijalna pozicija koja na temelju jasnih građanskih vrijednosti aktivno suoblikuje društveni život u njegovu moralu, pravu i politici. Da paradoks bude veći, Kravar je i sam svjestan da je taj građanin pred kojim bi na koljena trebali pasti ekstremisti svih vrsta tek njegova himera, konkretno, da je taj građanin, Kravarovim riječima, “…u našem društvu još prilično nezamjetljiv”. Ako dakle dakle na neki način stvarno i postoji, onda samo u onoj pozi pasivnog promatrača kojemu se povijest poput elementarne nepogode sručuje na glavu, najčešće dakako u vidu ekstremističkih političkih projekata i njihovih brutalnih realizacija.

    Upravo zato što je u potpunosti svjestan ovog kobnog manjka – nepostojanja građanina, odnosno odsutnosti samog onog autentičnog objekta sveopće hrvatske fascinacije središtem – poduhvaća se Kravar analize Krležina teksta i još jednog tumačenja Krležina slučaja uopće. No tu i jest najveća zabluda Zorana Kravara – iluzija da se tako nešto kao što je građanin u modernom demokratskom smislu može simbolički rekonstruirati iz života i djela Miroslava Krleže. Ono što je bilo i ostalo sporno na Krleži, njegov skandal, sastoji se u tome što je on zakazao upravo kao građanin. Kao umjetnik zaslužuje i danas divljenje zbog svoje beskompromisne borbe za slobodu umjetničkog stvaranja. No pravo koje je tako herojski branio, pravo naime da se kao umjetnik odrekne svake obveze prema nekoj društvenoj vrijednosti, bilo da je riječ o istini, moralu ili pravdi, to pravo koje po samorazumljivosti pripada umjetniku građanske epohe, ne pripada automatski i građaninu modernog društva. Laži, amoralnost i nepravde totalitarnog sistema u kojem je živio, Krleža je, kao što znamo, prešutio. Jednako iluzornim čini se i pokušaj da se nešto pozitivno o modernom građaninu nauči iz Krležine beletristike, od njegovih, kako piše Kravar, likova “ideološki neobvezanih građanskih pobunjenika” kao što su Leone Glembay i “doktor” iz romana “Na rubu pameti”.

    Što znači biti građaninom u modernom demokratskom smislu prije ćemo naučiti iz par američkih filmova nego iz čitave hrvatske literature uključujući tu i sve Krležine likove. Jer građaninom se ne postaje pukom pripadnošću socijalnom sloju emancipiranih i obrazovanih građana. Kada onaj donedavno možda još polupismeni kauboj prihvaća u vesternu šerifsku značku i stavljajući život na kocku suprotstavlja se rulji koja srlja u linč, onda on stupajući u neposredan odnos s beskonačnom vrijednošću zakona, pravde u njenoj esencijalnoj apstraktnosti, upravo proizvodi mitsku sliku rođenja građanina, autentične građanske socijalizacije. U slavnom filmu Sidneya Lumeta, “12 angry men”, Henry Fonda kao član porote spremno prihvaća neugodni položaj usamljenog pojedinca nasuprot složnoj većini i do kraja zastupa svoju istinu, uspijeva promijeniti mišljenje ostalih članova porote te na kraju spašava nevinog. Ondje pravda, ovdje istina, ne kao nešto što postoji po sebi, nego kao ono što uvijek iznova u aktu građanske hrabrosti valja preoteti konformizmu društvenog središta koje je bez kontrole samostalnog individualnog uvida tako često spremno na linč i na lakoumno žrtvovanje nevinih. I šerif i Henry Fonda su ekstremisti, ali ekstremisti pravde i istine, u najboljem građanskom smislu te riječi i u najboljoj tradiciji filozofije, kulture i politike Zapada. Nasuprot Krležinim Leoneu Glembayu i gospodinu “doktoru”, dvama likovima iz silne plejade hrvatskih građanskih osujećenika, čije pobune u pravilu završavaju u nemoćnoj frustraciji – rodnom mjestu ressentimenta iz kojeg se reproduciraju prevratnički projekti političkih ekstremista – stoje ovi američki celuloidni junaci u onom istom odnosu u kojem su svojedobno stajali Grci nasuprot barbarima.

    Zavidan intelektualni napor koji je Zoran Kravar uložio kako bi u osobi i djelu Miroslava Krleže otkrio neku čvrstu točku o koju bi se mogao osloniti moderni građanski identitet, ostao je uzaludan. Naša hrvatska kulturna tradicija u tom je pogledu stravično prazna. Da nismo koji puta otišli u kino, izgleda da danas ne bismo znali gotovo ništa o modernom građanskom svijetu i životu.

  
    ŽENE NE ŠUTE

     

    Tko je hrabriji, muškarci ili žene? Ovo pitanje nije nikakva isforsirana provokacija koja prijeti trivijalizacijom odnosa među spolovima. Naprotiv, ono nas neposredno dovodi do onih temeljnih problema koji odlučujuće obilježavaju društveni život i povijesni trenutak Hrvatske. To vrijedi pogotovo danas kada rat i povijesni prevrat prožimaju sve sfere hrvatskog društva. Pod tim okolnostima nastaje naime veoma uvjerljiva iluzija da su društvene uloge muškarca i žene raspodijeljene na najprirodniji mogući način. Dok on u buci i bijesu politike i rata proizvodi povijest, ona mu pruža logističku podršku iz pozadine. U prvom planu potentni mužjak, u monumentalnoj pozi heroja domovine, ogrnut tek presvetom nacionalnom zastavom i okićen svim znakovima nasiljem izborene nacionalne slobode i neprikosnovene političke moći, a otraga, u polumraku ona koja riflja njegove krvave gaće tek povremeno podižući zaljubljeni pogled pun udivljenja i beskonačne odanosti. Činjenica da je ova slika uslijed zamora ljudskog materijala i opće bezizlaznosti u znatnoj mjeri izblijedila ne mijenja mnogo na stvari. Siže je ostao isti i još uvijek je jednako prepoznatljiv. Kad je o spolovima riječ u nas se jako dobro zna komu je što činiti, a još bolje koje se granice ni za živu glavu ne smiju prelaziti. Iznimke, one žene u prvim redovima političke borbe i domovinskog rata, tek su maskote, ukrasne lutkice u samorazumljivom sivilu muškog svijeta, iznimke koje potvrđuju neprikosnovenu vladavinu muškog pravila. Iznimkama druge strane, muškarcima koji odstupaju od društveno najpoželjnije uloge junačkog borca za nacionalnu stvar preostaje pak na javnoj sceni uloga zagovornika civilnog društva odnosno njegovih vrijednosti kao što su ljudska prava, nenasilje, tolerancija, jednakost spolova itd, dakle djelovanje na području na kojem se u nas u tradicionalnom smislu može dokazati sve samo ne muškost, području naime onih interesa koje hrvatska većina danas drži još uvijek bizarnima, nedostojnima pravog muškog angažmana te stoga područja prepuštenog dezerterima svake vrste, slabićima, pederima, ukratko ženskome svijetu kao takvom.

    Ova statična slika hrvatskog društva u kojoj su uloge muškarca i žene jednom zauvijek unaprijed zadane te se doimlju naprosto prirodnima ozbiljno će se međutim zaljuljati ako malo bolje razmotrimo povijesni kontekst unutar kojeg se situirala naša stvarnost. Tko se oslobodio megalomanske fantazije kako je sudbina Hrvatske nešto jedinstveno na svijetu, nešto što je shvatljivo samo nama Hrvatima u ekstazi navlastitog nacionalnog osjećaja i što bjelosvjetski ignoranti nikada neće moći ni približno dokučiti, taj zna da će prije ili kasnije na mjesto ovog samoskrivljenog autizma morati stupiti racionalno komuniciranje sa svijetom. To prije svega znači da će se specifično hrvatska situacija jednom morati izraziti kao dio globalnih povijesnih procesa. Nacionalistička ideologija, postkomunizam, iskustvo totalitarizma, kob rata, sve to nije samo hrvatsko. No ta usporedba iskustava mogla bi ponekad dovesti i do neočekivanih spoznaja.

    Uzmimo jedan primjer. Od pada Berlinskog zida naovamo u ponovo ujedinjenoj Njemačkoj traje proces razračunavanja sa totalitarnom prošlošću bivše Istočne Njemačke. U središtu zanimanja javnosti je na prvom mjestu suradnja s tajnom službom bivšeg DDR-a. Ispostavilo se da je potkazivanje u istočnonjemačkom socijalizmu bilo masovna pojava i da se sistem mogao oslanjati ne samo na bezbroj anonimnih doušnika, nego i na najuglednija imena iz, recimo, kulture i umjetnosti. Činjenica da se na popisu suradnika Stasia (istočnonjemačke tajne policije) našla i Christa Wolf, jedno od najpoznatijih imena današnje njemačke književnosti, za mnoge je predstavljala šok i teško razočaranje. Slučaj poznatog književnog kritičara i ujedno zvijezde televizijskih kulturnih programa, Marcela Reich-Ranickog, za kojeg se nedavno otkrilo kako je radio za poljsku obavještajnu službu na neki način je dotjerao problem do paroksizma. Postavilo se napokon pitanje, zašto svi ti ljudi sami nisu blagovremeno progovorili o tim sjenovitim stranama svoje prošlosti, nego su čekali da se u javnosti pojave dokumenti koji ih upravo dvostruko optužuju – ne samo za dokazanu suradnju s tajnim policijama, nego i za prikrivanje te svoje djelatnosti – i tako im tovare na leđa moralni teret veći no što bi ga stvarno morali ponijeti da su pravodobno sami izašli u javnost sa svojim istinama. Uvijek iznova se naime ispostavlja kako je realna težina njihove suradnje s obavještajnim službama zapravo zanemariva. Uglavnom su bili sitni špicli koji svojim potkazivanjem nisu nanijeli mnogo štete drugim ljudima, neka vrsta sistemskih doušnika čija je suradnja bila više automatske naravi, nešto otprilike kao članstvo u pionirima ili slično. Zapravo, ono najgore u svim tim pričama jest upravo naknadno prešućivanje, grijeh nesumjerljivo teže iskupiv u današnjoj njemačkoj javnosti od puke suradnje s komunističkim službama državne sigurnosti. Ukratko, riječ je tu o fenomenu kojeg ta njemačka javnost uzima ozbiljno, govori o njemu i pokušava ga na najbolji mogući način shvatiti, koristeći se znanjima svakovrsnih stručnjaka, od povjesničara pa do psihoanalitičara.

    U nas se javnost ne bavi tim stvarima. Izuzimajući slučaj jednog medijskog ekscesa kada je javna optužba za navodnu suradnju sa Službom državne bezbjednosti bivše Jugoslavije na najprimitivniji način iskorištena u tekućim političkim obračunima, u nas izgleda kao da tog problema uopće nema. Kao da smo izašli iz najstabilnije demokracije u kojoj su ljudi uživali nedodirljive slobode koje nikakve tajne službe nisu mogle ograničiti. Ono što se u Njemačkoj predbacuje pojedincima – ne toliko činjenica da su nekada radili za tajne službe totalitarnih država, nego upravo to da danas tu činjenicu prešućuju – moglo bi se u nas predbaciti čitavom društvu. Kolektivna amnezija međutim čini se da je tek simptom koji upućuje na daleko ozbiljnije društvene anomalije.

    Postoje međutim i drugačija iskustva. “Pakao”, naslov je autobiografije jedne žene koja je u razdoblju Pinochetove vojne diktature radila za Dinu, čileansku tajnu službu. Luz Arce, kako joj je ime, bila je do vojnog puča rujna 1973. aktivistica Allendeove socijalističke stranke. Kretala se u samim vrhovima partijske organizacije i pripadala je GAP-u, grupi osobnih prijatelja Salvadora Allendea. Nakon puča prelazi u ilegalu, ali je ožujka 1974. hapse. Izložena je svim vrstama torture, premlaćivanjima, elektro šokovima, stalnim silovanjima, agenti Dine pucaju u nju, prostrijeljuju joj nogu, muče ju glađu i žeđu te naposljetku ucjenama i prijetnjama u vezi s obitelji. Napokon ona, zajedno s bratom, popušta i počinje odavati drugove. Isprva tek poneke, one najmanje važne, da bi uskoro kružila u autu s oficirima tajne službe ulicama Santiaga u lovu na ilegalne suradnike čileanske ljevice. S vremenom njena suradnja poprima sve aktivnije oblike, ona postaje agent tajne službe pod imenom “Jaguar” i stječe status oficira. Na njenoj savjesti mnogo je mučenih, ubijenih i onih nestalih za koje se do danas ne zna gdje su. Nakon godina kolaboracije Luz Arce početkom devedesetih progovara pred “Nacionalnom komisijom za istinu i izmirenje” i kao svjedok pojavljuje se u više od šezdeset sudskih postupaka. O njenom slučaju u Njemačkoj je snimljen dokumentarni film, a uskoro se pojavila i spomenuta autobiografija. Na kraju svoje priče Luz Arce zaključuje: “Iz vlastitog iskustva znam da je iluzija o povlačenju crte ispod prošlosti i nekom novom početku neostvariva i da zavjera šutnje čiji je cilj anuliranje i egzorciranje doživljenog užasa samo hrani konflikte i ressentimente. Tek prorada sjećanja, koliko god bila žalosna, može egzorcirati taj pakao i stvoriti uvjete za istinsko izmirenje. Društvo mora ponovo naći put ka samome sebi i pogledati u oči svojoj istini kako bi moglo u prošlosti ostaviti ono što ondje i pripada te graditi budućnost oslobođenu zaborava i laži.”

    Bez obzira na razliku između Pinochetove vojne diktature u Čileu i gotovo polastoljetne vladavine komunizma u nas, iskustvo totalitarizma upućuje posvuda na očigledno sličnu problematiku. Ljudski materijal u pravilu je preslab da bi se u masovnijem vidu izbjegla suradnja s diktatorskim režimima i aktivno služenje njihovim najnehumanijim ciljevima. Samo bi natčovjek bio apsolutno siguran od kolaboracije. Naivna pripovijest o šaćici pokvarenih uzurpatora na jednoj strani i slobodarskim narodnim masama sapetim u okovima tiranije na drugoj, više nije ni za dječje uši. Tamo gdje se ona još kolportira i sama je tek simptom aktualnog totalitarizma. Hrvatska iluzija, da su fašistički i komunistički totalitarizam strano tijelo na zdravoj hrvatskoj narodnoj jezgri i da je napokon ostvarena vladavina narodne volje automatski i izmirenje sa zlima prošlosti i ujedno iskorak u demokratsku budućnost ima samo jednu svrhu – potiskivanje istine totalitarizma, a time onda i njegovu reprodukciju. Pouka koja iz njemačkih i čileanskih iskustava pogađa hrvatsku situaciju jednostavna je: nikakav drugi put ne vodi iz totalitarne prošlosti u demokratsku budućnost osim puta artikuliranog sjećanja. Hrvatska šutnja traje međutim i dalje. Upravo na njoj se danas gradi aktualna hrvatska nesreća, kao nesreća prisilnog ponavljanja istoga – totalitarizma.

    Čileanska priča Luz Arce međutim skriva još jedan poučan detalj. Od svih onih koji su surađivali sa Pinochetovom zločinačkom tajnom policijom u pravom su smislu progovorile samo žene. Samo su one imale dovoljno snage da pod punim imenom i prezimenom prihvate rizik suočenja s neprijateljskom javnošću koja je u njima vidjela izdajice i zločince, suočenja s prijetnjama bivših kolega agenata i naposljetku sa vlastitom krivicom od koje se nikamo više nije moglo pobjeći. Samo su te žene bile dovoljno hrabre da iskustvo svoje osobne ljudske slabosti artikuliraju u koherentnu priču o sebi i svome vremenu koja je postala neizostavni dio kolektivnog iskustva cijelog čileanskog društva. Na taj način upravo su one napravile onaj kvalitativni iskorak koji je čileanskom društvu dao novu povijesnu perspektivu.

    Pomak iz povijesnog gliba u kojem se danas zakopalo hrvatsko društvo izgleda da također neće biti moguć bez promjene tradicionalne paradigme odnosa među spolovima koja još uvijek prožima sve oblike našeg društvenog života. Nije li se težište hrabrosti kao društvenog fenomena danas pod imenom civilne kuraže već u odlučnom smislu pomaklo od muškoga ka ženskomu? I nije li naše previđanje ove promjene tek popratna pojava onog istog muškog kukavičluka koji nas je u glib doveo i koji nas u njega i dalje zakopava? Jer, tko zna, možda je upravo povijesno sljepilo ona smrtna bolest muškoga svijeta!?

  
    O HRVATSKOJ ŠUTNJI

     

    Sjeća li se još netko znamenite hrvatske šutnje? Bilo je to krajem osamdesetih u onoj bivšoj Jugoslaviji koja je tada intenzivno radila na svom skorom rasulu. U Srbiji je novi vožd sa svojim podaničkim aparatom, svojim akademicima i svojim medijskim egzekutorima raspaljivao takozvani narod prijeteći svima ostalima u bivšoj federaciji onim najgorim što je srpstvo ikada imalo – mitom o ratničkoj superiornosti. U Sloveniji je demokratski proboj zahvatio daleko širi spektar društvenog života. Volja za demokratskom promjenom artikulirala se na kulturno i civilizacijski već pripremljenom terenu. No premda je slovenska javnost bila već znatno senzibilizirana upravo za vrijednosti civilnog društva, u pravcu kojeg je izgledalo da se proces demokratizacije odvija, nacionalni pokret za osamostaljenjem, koliko god se doimao reaktivnim, već je razvio svoju dinamiku. Demokratizacija je za Slovence na kraju tog procesa značila samo jedno – nestati jednom zauvijek s ukletog Balkana i to pod svaku cijenu. Naročito ako će tu cijenu plaćati drugi. Da je upravo u toj potpuno jednodimenzionalnoj želji do riječi došao već sasvim razvijen zametak onog istog rasizma koji danas neobuzdano divlja upravo na tom Balkanu, kao autentično, gotovo endemsko, obilježje njegove ukletosti nije tek puka ironije sudbine. Rasizam nije ni sredstvo ni način na koji se uspješno bježi od onog drugoga koji ugrožava. On je tek način na koji se bezuspješno pokušava pobjeći od samoga sebe, od drugoga u nama samima. U propaloj Jugoslaviji, na ukletom Balkanu, Slovenci su bili reprezentanti Evrope, zapadne civilizacije i slobodnog demokratskog svijeta. U tu Evropu pak, u samom aktu osamostaljenja, ušli su kao Jugoslaveni, kao autentični Balkanci.

    Nasuprot ove slovenske ambivalentne i srpske regresivno mitske glasne artikulacije volje za promjenama, hrvatska je šutnja, u ona sudbonosna vremena, ipak još uvijek bila neka poruka. Ta šutnja naime bila je prije svega šutnja hrvatskih komunista i kao takva imala je svoj neosporni povijesni dignitet. Ona je bila jedini mogući odgovor komunista na izazov demokratskih promjena. Kao što je i njihovo decentno povlačenje s te iste povijesne scene bila jedina adekvatna reakcija na te promjene. U tom smislu, koliko god to paradoksalno zvučalo, hrvatski su komunisti, u svojoj šutnji i u svojoj fatalističkoj spremnosti na bezuvjetnu abdikaciju bili jedini u bivšoj Jugoslaviji doista na nivou svjetske povijesti. Ali, na žalost, ne i na nivou tadašnje jugoslavenske političke situacije.

    Bezlične komunističke lutke od papira zauvijek su otpuhnuli prvi demokratski izbori devedesete. Hrvatska šutnja napokon je i formalno okončana. Na njeno mjesto stupila je neizdrživa buka nacionalnog buđenja, a uskoro i tutanj topova. Ali samo jedan izlaz iz šutnje ima pravo nazvati se napretkom – artikulirani govor. On se međutim nije dogodio. Naprotiv, dogodilo se pučanstvo. Srpske godine raspleta zamijenile su godine hrvatskoga zapleta. Namjesto hrvatske šutnje na scenu je stupila zaglušujuća hrvatska mutavost.

    O čemu je riječ? Reći za neko društvo da ono raspolaže artikuliranim govorom znači ustvrditi da je to društvo posredstvom svojih političkih i intelektualnih predstavnika u stanju obrazložiti svoju političku volju i prezentirati svoj kulturni identitet na onaj način koji omogućuje komunikaciju s civilizacijskim okruženjem, danim povijesnim i ideološkim kontekstom, ukratko sa svijetom. Hrvatskoj, od dolaska na vlast hrvatskih državotvoraca pa do danas, ni u jednom trenutku nije uspjelo suvislo obrazložiti “što zapravo hoće”. Svaki nesporazum u komunikaciji svodio se na priču o svijetu prepunom zlonamjernika koji svaku hrvatsku želju, od one za stvaranjem samostalne države, pa do one o podjeli Bosne, dočekuje neprijateljski jer je sam naopako ustrojen – ne priznaje volju malih naroda, njihovu potrebu za slobodom, samostalnim razvojem, posebnim kulturnim idenitetom itd., ukratko, ideološki je zaslijepljen. Hrvatski nesporazum sa svijetom bio je međutim otpočetka nesporazum Hrvatske sa samom sobom.

    Dva nedavna događaja ponovo su aktualizirala ovaj problem. U Bavarskoj je zabranjena “Hrvatska čitanka”, zbog jedne pjesme Slavka Mihalića, a u Zagrebu se pred Židovskom općinom zbio klasični antisemitski ispad zbog kojeg je – na temelju ratnih uredaba – Vojno tužiteljstvo podnijelo krivičnu prijavu protiv nekolicine pripadnika Nove hrvatske desnice. Ono što je zajedničko ovim dvama slučajevima jest odlučna reakcija države na one pojave u kojima njeni organi vide izravno ugrožavanje temeljnih načela na kojima funkcionira normalno društvo. Konkretno: Mihalićeva pjesma “Progonstvo Iloka” nije dobila odobrenje za upotrebu u bavarskim školama jer “proturječi temeljnim načelima Ustava Države Bavarske i temeljnog Ustava SR Njemačke, kao i najvišim odgojno-obrazovnim ciljevima u Bavarskoj, prema kojima je zadatak škole da odgaja za razumijevanje među narodima, pomirenje među narodima, kao i za toleranciju, mirotvorstvo i poštivanje drugih naroda”. U Zagrebu pak, Schwartz, Bujanec i drugovi trebali bi odgovarati zbog “krivičnog djela izazivanja nacionalne, rasne i vjerske mržnje, razdora ili netrpeljivosti…” U Mihalićevoj pjesmi, u spomenutom udžbeniku, dakle u pjesmi namijenjenoj prije svega djeci, govori se između ostaloga o klanju, odsijecanju glave, silovanju i vađenju srca iz živoga mesa, a hrvatski Novodesničari dijelili su letke na kojima se dovodi u pitanje brojka od šest milijuna Židova stradalih u nacističkim konclogorima i, navodno, traži izbacivanje Židova iz Hrvatske. Ono bitno međutim, što određuje karakter i povezanost ovih slučajeva upravo je problem hrvatskog komuniciranja sa svijetom. Jer, to isto što je u nas normalno, što je dio svakidašnjeg života takoreći, vani postaje opsceni predmet, izaziva zazor, čak cenzuru. Antologijska pjesma našeg slavnog poete biva u Njemačkoj zabranjena zbog onih istih morbidnih motiva, isticanje kojih je u nas dokaz neospornog patriotizma. A hrvatski antisemiti krivično se gone ne zato što izazivaju “nacionalnu, rasnu, vjersku mržnju, razdor i netrpeljivost”, kako stoji u optužbi, nego zato što njihov ispad šteti trenutnim političkim interesima hrvatske države, odnosno, njihovo krivično proganjanje može toj državi sada samo koristiti. “Izazivanje nacionalne, rasne i vjerske mržnje” u nas je ne samo društveno i javno tolerirana, nego društveno nadasve poželjna odnosno javno poticana patriotska rabota. Ta nacionalna, vjerska i rasna mržnja, ukratko rasizam u svim njegovim vidovima i stupnjevima, od primitivno pučkog do profinjeno intelektualnog, od benigno psovačkog do krvožedno huškačkog toliko je neprikriveno sveprisutan u hrvatskoj stvarnosti da s pravom možemo pitati je li hrvatski nacionalizam, hrvatska državotvorna ideologija koja tu hrvatsku stvarnost naskroz prožima u svojoj biti išta drugo do li sam taj rasizam. Nije li hrvatska sloboda osvojena na izborima bila i ostala prije svega sloboda upravo te mržnje, sloboda uživanja u njoj bez ikakvih pravnih, moralnih ili religioznih ograda i bez ikakve odgovornosti za njene posljedice? Nije li zgražanje našeg malo finijeg građanstva nad neizdrživim kičem pučkih svetkovina koje su poput vulkanske erupcije provalile ispod tanke opne hrvatske depresivne šutnje, i koje je kao veliki meštar karnevala otpočetka poticao i predvodio sam Predsjednik, nije li dakle to jalovo malograđansko zgražanje nad jeftinom zabavom prljave svjetine, nad tim pijankama i masovnim pokoljima volova i koza, i samo bilo izraz opčinjenosti onom mračnom stranom hrvatskih saturnalija – preopasnom blizinom nasilja? Jer, zašto bi hrvatski Dioniz bio manje “bog ubilačkog bijesa” od njegova grčkoga originala? I napokon, nije li vrijeme da jednom već prestanemo slijepo vjerovati u bajku o nacionalizmu s ljudskim licem. O čistoj, nepatvorenoj, ljudski toploj i djetinje iskrenoj, najsublimnijoj ljubavi prema domovini koja u smislu prirodne zakonitosti nužno kulminira u praktičkoj realizaciji nacionalne države. I o mržnji, rasizmu, kao slučajnim devijacijama, sporednim nesavršenostima koje u konačnici povijesnog procesa nacionalnog državnog osamostaljenja ipak ostaju zanemariva veličina. Današnji hrvatski rasizam nije nikakva isključivo reaktivna tvorba, otprilike, uzgredna posljedica srpske zločinačke agresije. Naprotiv, on je jedan od uzroka rata, i to za Hrvate onaj daleko najbitniji. Jer za svoj rasizam Hrvati su bili i ostali odgovorni, jednako kao što nikada nisu bili i ne mogu biti odgovorni za srpsko imperijalističko ludilo i zla koja ono ostavlja za sobom.

    Jasna svijest o definitivnom neuspjehu u komuniciranju sa svijetom, o bespomoćnoj hrvatskoj mutavosti, dobro je sredstvo za otrežnjenje. Slučaj Mihalićeve pjesme pokazuje da je uloga žrtve jednom zauvijek odigrana. Ta uloga bila je univerzalno prepoznatljiva i veoma funkcionalna. U njoj se mogla relativno komotno zauzeti klasična poza histerika koji emocionalno ucjenjuje svijet i kojemu je u toj pozi dopušteno mnogo toga što je normalnima zabranjeno. Hrvatska žrtva međutim zatvorila je puni krug, prošla je kompletni put od svoje cijele istine do svoje cijele laži, od Vukovara do Mostara. I nitko se nema pravo čuditi što danas ispod maske nevine žrtve svi odjednom vide vampirske očnjake.

    Drugi slučaj, slučaj antisemitskog ekscesa pred Židovskom općinom daleko je ozbiljniji. Između klasičnog rasizma i modernog antisemitizma postoji naime jedna neobično važna kvalitativna razlika. Rasist svoj objekt mržnje, pripadnika “manje vrijedne rase” doduše ponižava i najčešće neljudski iskorištava, ali je u načelu spreman jedan te isti svijet podijeliti s njim, bez obzira koliko nepravedno. Antisemit međutim u svome svijetu ne nalazi mjesta za svoga “Židova”. Njegov univerzum je potpun tek kad je iz njega isključen njegov navlastiti objekt mržnje. Manje vrijednim rasama nacizam je, kao što znamo, namijenio ulogu robova. Židovima – plinske komore. U tom smislu možemo reći da je hrvatski rasizam tek s antisemitskim ispadom pred Židovskom općinom dosegao svoju punu zrelost. Njemu više ne treba maska žrtve. On ne samo da na jednom, u svjetskom smislu univerzalno razumljivom jeziku jasno daje do znanja što hoće, nego i retroaktivno objašnjava što se je zapravo htjelo – recimo onom tezom Predsjednikovom o “humanom preseljenju”.

    “Židovi, van!” – Tako i nikako drugačije glasi napokon jasno artikulirana, svima do kraja razumljiva hrvatska istina, istina hrvatske državotvorne ideologije. I spremni smo pristati na sve što nas može zaštititi od nje. I na vojne sudove za civile, i na ulogu mutave žrtve, pa čak možda i na staru hrvatsku šutnju. Jer nema danas ništa strašnije od gole hrvatske istine.

  
    GOVNO NA KIŠI

     

    “Bože, koliko samoće”, razmišljala je Đurđica Ivanišević kad se spremala pisati o PEN-u, “hoće li barem netko misliti kao ja?”. Ali nije mogla mimo sebe, sada, kao ni prije, iako ju ta samoća poput zle kobi prati u njenom intelektualnom angažmanu za pravedne stvari. Eto, kad je bila riječ o onom režiseru Ciulliju “koji je propovijedao genocidnu Hrvatsku”, sedmorica njih skočila su na nju jednu, a slično je bilo i s asfaltiranjem Salone. Bila je sama, “ali onda su postojala još dva, tri čovjeka koja su shvatila istinu, možda će je shvatiti i sada.” Tako je razmišljala Đurđica Ivanišević “vrteći svoju platnenu vrećicu”. Ali nije rezignirala, jer se sjetila onog stiha koji ju je “hrabrio od djetinjstva” i davao joj “vjeru i nadu” – “Jedan se da onemogućiti, ali se ne da/ onemogućiti pjev ponora cijelog jednog naroda/ roda koji je smogao snage pjevati UNATOČ.” (Tonči P. Marović). Dakle, shvativši najednom da zapravo i nije sama, štoviše, da iza nje stoji čitav jedan narod, da će se dakle kroz njena usta oglasiti “pjev ponora cijelog jednog naroda”, “roda koji je smogao snage” da upravo kroz nju Đurđicu Ivanišević, napokon propjeva, progovori […] odluči se naša Đurđica na akciju te neustrašivo pojuri dobaciti svoj snopić drva na lomaču. Ponovo su pricvrljili nečije meso na žar, ponovo zrak hrvatski vonja po opaljenoj ljudskoj koži, zar bi presvete jednostavnosti kao što je naša Đurđica mogle ostati po strani? Nikako, tim više što su hajke na ljude, kao što je opće poznato, specijalnost ovakvih neustrašivih osamljenika kakva je naša Đurđica. Ali avaj, dok je vrtila svoju platnenu vrećicu i osvrtala se za rodom i narodom priskočiše Slobodani Novaci, Milani Ivkošići, priskočiše akademici i ugledni pisci, i država sa svojim medijima, i hajka krene – masovna, naravno, kakve prave hajke i jesu. Progonjene zvjerke ovaj put su oni članove PEN-a koji su u posljednje vrijeme skrivili dvije rezolucije: jednu na kongresu svjetskog PEN-a u Pragu kojom – kako piše u zahtjevu za ostavkom Upravnog odbora Hrvatskog centra PEN-a i njegova predsjednika Slobodana P. Novaka, koji su potpisali mnogi ugledni članovi istog tog PEN-a – kojom se dakle “nudi hrvatska kulturna suradnja ideolozima genocida nad hrvatskim narodom” i u kojoj se “izjednačuje krivnja srpskog krvnika i hrvatske žrtve.”; i drugu rezoluciju, onu u Križevcima, “u kojoj se Republika Hrvatska optužuje kao sukrivac za neljudsko stanje u Bosni i Hercegovini.”

    Inkriminacija je i ovoga puta jasna – izdaja! Ostavka se traži ni manje ni više nego zbog “klevetanja Republike Hrvatske”, “nanošenja štete njezinu ugledu” i “potkapanja njezina suvereniteta” – ovo potonje zvuči kao optužba za veleizdaju, gotovo kao poziv na sudsko gonjenje. Za razliku od bljutave moralističke patetike u kojoj završava fantazija osamljenog istjerivača pravde, Đurđice Ivanišević, Zahtjev za ostavkom unosi daleko više svjetla u prave motive sukoba među hrvatskim intelektualcima, članovima PEN-a. Razlog je naime isključivo političke naravi. To najbolje dolazi do izražaja u optužbi za klevetu domovine u hrvatskom izdanju časopisa “Lettre Internationale” (izdaje ga upravo hrvatski centar PEN-a) gdje su, kako pišu pobunjeni tužitelji, “pretiskani i tako ponuđeni inozemstvu uvodnici iz Vijenca, lista Matice hrvatske , upereni protiv hrvatske države, hrvatske državnosti i hrvatske državotvornosti”. Uvodnike je pisao, kao što znamo, uglavnom Vlado Gotovac. Jednako tako znamo da Vlado Gotovac nije u Vijencu sasvim sigurno nikada ništa izjavio “protiv hrvatske države, hrvatske državnosti”, a pogotovo ne nešto protiv “hrvatske državotvornosti”. Optužba je u potpunosti zasnovana na notornoj laži i u tomu otkriva svoj osnovni motiv – unutarhrvatski politički obračun, točnije, nastavak istoga, sjetimo li se bure oko izbora za predsjednika Matice hrvatske. U sukobu su dvije struje: jedna koja stoji uz vlast podržavajući je ili eksplicitno, kroz konkretni politički angažman, ili implicitno, kroz potpunu šutnju o očiglednim svinjarijama koje ta vlast čini; i druga, koja igra ulogu političke opozicije i koja otvoreno kritizira hrvatsku vlast i njene konkretne političke promašaje, njene totalitarističke tendencije, autoritarnost, a posebice destruktivnu kulturnu politiku. Ova druga struja pokazala je svoju snagu u izboru Gotovca za predsjednika MH i više ili manje potpuno se jasno artikulirala kroz Vijenac.

    U samu situaciju, u samorazumijevanje njenih protagonista s obje strane barikade, a velikim dijelom i u sliku koju o toj situaciji stvara publika ugrađena je međutim temeljna iluzija – lažni dojam da je riječ o intelektualnom sporu, odnosno o sporu među intelektualcima. Ta iluzija sekundarna je posljedica hrvatske političke stvarnosti danas, odnosno činjenice da hrvatski parlamentarizam očigledno uopće ne funkcionira. Riječ je ozbiljnom poremećaju u implementaciji reprezentativne demokracije u nas. Ona izgleda nije zaživjela u onoj mjeri u kojoj bi to bilo nužno da je uopće možemo zvati demokracijom. U Hrvatskoj danas ne postoji prava, jasno artikulirana i profilirana politička opozicija. Stoga je realna napetost u društvu, napetost između stvarno suprotstavljenih različitih interesa pojedinih dijelova hrvatskog društva naprosto pomaknuta na drugu razinu – kvaziintelektualnu – gdje se izražava kao tekući konflikt.

    Optužba koju PEN-ovoj “praškoj” vrhuški upućuju pobunjeni članovi dostiže svoj vrhunac u tvrdnji o izdaji domovine kroz klevetu iste u inozemstvu. U tom smislu upućuje ona na najbolniji problem hrvatske državotvorne ideologije i njene današnje političke i kulturne prakse – njenu samoreprezentaciju, odnosno potpuni fijasko u svim pokušajima da se Hrvatska, odnosno ono što svi nazivaju nekom specifičnom, hrvatskom, istinom, na odgovarajući, dakle razumljivi način predstavi svijetu. Upravo ta, tragično skončala drama (samo)reprezentacije ona je trauma koja ovom sukobu daje tako upadljivu žestinu.

    Činjenica da je S. P. Novak i dio PEN-ovaca koji su više puta predstavljali Hrvatsku na raznim kongresima i susretima otpočetka u samom središtu te drame od odlučujućeg je značenja za čitavu priču. Od Rija do Praga dug je bio put, posut ne cvijećem i lovorikama aklamacije, nego trnjem bolno doživljenog nerazumijevanja. Svijet nikada nije prihvatio tzv. hrvatsku istinu, pa čak ni prije bosanskog inferna, čak ni u vrijeme kad se Hrvatska predstavljala pod čistom aurom nevine žrtve. Potrebno je samo malo oživjeti pamćenje. Tek prije nešto više od godinu dana, u vrijeme priprema odlaska hrvatske delegacije na 60. kongres PEN-a u Santiago de Compostelu, Vjesnik iz pera Branke Džebić donosi prikaz razgovora s Verom Čičin-Šain, glavnom tajnicom PEN-a: “U međuvremenu su se, međutim, politička situacija i javno mnijenje […] dosta promijenili i tu pred hrvatskom delegacijom stoji dosta težak i delikatan zadatak da objasni, s jedne strane, vlastite književničke i penovske poglede na te probleme, a s druge strane morat će tumačiti postupke i stajališta hrvatske države […] – To će nam biti prilično teško – naglašava tajnica Hrvatskog PEN-a – pogotovu nakon onih slika iz hrvatskih logora u Bosni i Hercegovini. Morat ćemo se svakako suprotstaviti mogućnosti presijecanja hrvatske obale kod Neuma.” Drama reprezentacije već je sasvim jasno prisutna. Nije bilo nikakve šanse da ova shizofrena pozicija naiđe na neko razumijevanje, ni da se ovaj parapropagandistički, parapolitikantski i čak paravojni žargon na bilo koji način utopi. Već je tada postalo jasno da postoje samo dvije mogućnosti: ili se ograditi od politike hrvatske države ili prekinuti svaku komunikaciju sa svijetom. Dakle, ili Evropa ili Tuđman, u smislu ekskluzivne disjunkcije. Münchenski govor S. P. Novaka nije tek priznanje dileme, nego već donijeta odluka. Iz intelektualnog poraza u političku opoziciju, to je bio jedini mogući put onog dijela hrvatske inteligencije koji je još zadržao nekakvo sjećanje na svojedobno toliko neodoljive čari ideologema Europa i Zapad. Drugi dio prepustio se slobodnom padu – u ideološki unaprijed programirani balkanski autizam na čijem dnu se danas bez ikakve razumske kontrole prepušta divljanju vlastitih sado-mazo impulsa. Književnik Stijepo Mijović Kočan, koji se pridružio hajki i priskočio u pomoć našoj osamljenoj Đurđici, svu golotinju te pozicije razotkrio je do kraja nazivajući Europu doslovno kurvetinom i tako pred čitavom javnošću pokazao što je istina do paroksizma dovedenog hrvatstva – srpstvo!

    Moralna niskost, lažljivost, no prije svega tragikomična glupost svih onih silnih književnika, profesora, doktora, a posebice akademika hrvatskih koji su potpisali antologijski Zahtjev za ostavkom vodstva PEN-a kulminirao je u optužbi uvodničara Vijenca za destrukciju “hrvatske države, hrvatske državnosti i hrvatske državotvornosti.” Vlado Gotovac, a to je uvodničar Vijenca, ne samo da je notorni hrvatski nacionalist koji je svoj život posvetio hrvatskom državotvorstvu i koji jedva da zna za išta drugo osim za to hrvatsko državotvorstvo, nego je njegov stil pisanja i govora, ona močvara iracionalnog diskursa po sebi takva da nešto kao što je suvisla kritika ideologije hrvatskog državotvorstva u njega uopće ne dolazi u obzir. To je naprosto nezamislivo.

    Opisani sukob nije dakle sukob među intelektualcima, nego sukob među kvazipolitičarima. On se odvija na pozadini propalog pokušaja samoreprezentacije hrvatske državotovorne ideologije. Njene katastrofalne praktičke posljedice osujetile su svaku mogućnost njena komuniciranja sa svijetom i prije nego se razvila do nekog pojma. Tzv. hrvatski intelektualci nisu nikada ovladali onim jezikom koji bi bio dovoljno univerzalan da hrvatsku želju učini priopćivom. Odnos hrvatskog naroda prema hrvatskoj državi, u toj tzv. hrvatskoj državotvornoj ideologiji, danas je još uvijek onaj isti koji je svojedobno slikovito predočen tezom: narod bez države je kao govno na kiši. Jedini koji se potrudio osmisliti hrvatsku želju, podići je s razine govna na kiši, – ujedno i jedini hrvatski filozof – bio je Alain Finkielkrauth. Hrvatska ga je intelektualnost besramno potrošila u trivijalne propagandističke svrhe. I jedino što danas još čini, ta hrvatska intelektualnost, je da se otima, primitivno, balkanski, seljački, oko tog kišobrana nad govnom. Ne vladaju ljudi ideološkim fantazmama, nego ideološke fantazme vladaju ljudima. Onaj oceanski osjećaj u kojem se utopila Đurđica Ivanišević pomislivši da kroz njenu osamljenost možda progovara čitav jedan rod, cijeli jedan narod, bio je dio ideološke fantazme. I u tom smislu istinit: Bože koliko samoće, progovorio je kroz Đurđicina usta hrvatski narod ostavljen od svojih intelektualaca ko govno na kiši.

  
    BOLJE SVAŠTA JESTI NEGO SVAŠTA GOVORIT

     

    Odlazak Antuna Vrdoljaka s čelne pozicije Hrvatske radio-televizije važan je događaj. Ne međutim zato što su odstupom ovog malog diktatora, kako to žele vjerovati naivni demokrati, sile mraka ustuknule pred upornim zahtjevom za slobodom medija i za informiranjem koje bi bilo primjereno modernom demokratskom društvu. Nije ovdje riječ o iskoraku u slobodu, nego o jednoj neobično važnoj promjeni u strukturi neslobode koju živimo. Povlačenje Vrdoljaka s ovog isturenog položaja simbolički predstavlja povlačenje avangarde hrvatskog revolucionarnog državotvorstva s prvih crta bojišnice, povlačenje u stabilnu pozadinu one grupe ljudi koja je svojedobnu pobjedu na izborima jednoznačno shvatila kao povijesni mandat za ostvarenje hrvatske države pod svaku cijenu. Položaj dakako uopće nije napušten, on je tek prepušten drugom ešalonu – onima koji će uspostavljeni sistem, novoustanovljene vrijednosti i odnose, očuvati takvima kakvi jesu i obraniti ih od svih nasrtaja promjene ne iz svog revolucionarnog entuzijazma, nego iz drugih, sasvim prizemnih motiva: osobne koristi, socijalnog prestiža, birokratske rutine, građanskog kukavičluka, političke inertnosti, potkupljivosti, častohleplja, zlobe ili jala, ukratko iz svakidašnjeg, cinično osviještenog, hrvatski tipičnog, oportunizma.

    Antun Tonči Vrdoljak nije iz te priče. Motiv njegova djelovanja, kao i djelovanja ostalih iz prvoboračke grupe valja tražiti među višim kategorijama. Ono što je činio, činio je iz svoje, da upotrijebimo onu antologijsku Gotovčevu sintagmu, najautentičnije autentičnosti – uvjerenja da je njegova osobna volja ujedno i volja povijesti same. A to nije nimalo prizemno. Naprotiv, riječ je o jednom osobito uzvišenom osjećaju, naime onom osjećaju koji je upravo onoliko uzvišen koliko je dovoljno da se ljudi o čijim se sudbinama odlučuje ukažu iz te perspektive sitnijima i od samih mrava. Samo je taj osjećaj – povijest, to sam ja – omogućio da se bez suvišnih dilema, bez mučnog odvagivanja osobne odgovornosti ostvari tisućljetni državotvorni projekt i da se u ime tog povijesnog megaprojekta ljudi hrpimice šalju u smrt, da ih se na stotine tisuća preseljuje kao da je riječ o gomilama šljunka a ne o masama živih ljudi, ukratko da se taj živi čovjek, zajedno s dobrima koja je stvorio svojim radom uzme jednostavno kao materijal za izgradnju povijesnih konstrukata, konkretno, hrvatske države kao neupitnog smisla/dovršetka nacionalne povijesti.

    Stoga su danas toliko deplasirani svi pokušaji da se postojanost nove hrvatske vlasti nagrize ukazivanjem na neizmjernu privatnu korist koju heroji prvog ešalona hrvatske državotvornosti naočigled cijelog građanstva izvlače iz svojih javnih funkcija. Na temelju vladajućih ideoloških premisa nemoguće je zaoštriti to moralno pitanje. Društvo koje nije smoglo dovoljno hrabrosti da izlaz iz komunističke diktature nađe u otvorenom suočenju s izazovima modernog građanskog svijeta, nego se pokušalo kriomice odšuljati kroz stražnja vratašca nacionalizma nema pravo žaliti se što je zaglibilo u postkomunističkoj gnojnici. Kobno sjedinjenje triju hijerarhija, političke, ideološke i ekonomske, onaj carsko-papsko-mamonski karakter boljševizma oličen u jednoj jedinstvenoj nomenklaturi koja upravlja čitavim društvom, na dijaboličan način ponovo je oživljen u revolucionarnoj uspostavi nacionalne države. Sada je to nova, iz nacionalne revolucije proizašla kasta heroja, nova nacionalna nomenklatura koja je u sebi koncentrirala svu političku, ideološku i ekonomsku moć društva. Jer, opće je poznata činjenica da se danas u Hrvatskoj u posjed kontrolnog paketa dionica nekog poduzeća ne dolazi njihovom kupnjom za vlastiti novac, nego izravnom vezom s političkim moćnicima koji u potpunosti raspolažu društvenim bogatstvom i koji ga raspodjeljuju ili u skladu s vlastitim ideološkim kriterijima ili po logici vlastitog političkog interesa. Ovi odnosi ne mogu se uzdrmati moralističkim zanovijetanjem. Koje je posebice licemjerno kad dolazi od onih koji su prihvatili logiku: najprije okvir, nacionalna država, a onda sadržaj, demokracija, dakle, najprije nacionalna revolucija, a onda izgradnja građanskog društva i uspostava građanskih vrijednosti. Tko je pristao da mu hrvatstvo bude jedino univerzalno mjerilo društvenog života, taj nema pravo prigovarati onima koji su se na tom hrvatstvu enormno obogatili. Da bi pak s druge strane sami vlastodršci mogli na svojoj savjesti osjetiti težinu moralnog prigovora koje im na račun njihova bogaćenja upućuju podanici, još je manje vjerojatno – ta za volanima njihovih skupih automobila oni ne vide sebe kao nekakve pojedince, moralno odgovorne individue, nego samu hrvatsku povijest koja presretna juri iz junačke sadašnjosti u blagostanje budućnosti. Štoviše, tvorci hrvatske države uglavnom vjeruju da su njihove povijesne zasluge tako goleme da ih se više ničime ne može platiti.

    I nitko to stanje nije umio bolje izraziti od Antuna Vrdoljaka: “Nakon šezdeset i nešto dana mazohizma, koji me uvalio u organizaciju Atletskog prvenstva Europe, nakon što sam za pedeset i tri dana, uz pomoć nekolicine entuzijasta, uspio sagraditi cijeli jedan hotel, obnoviti i urediti borilište (stadion Hajduka na Poljudu), vježbalište (igralište Splita), dvije zaobilaznice u gradu, spasiti obraz domovine pred cijelom Europom, donijeli su mi kutiju od malo većih cipela, ili možda čizama, i rekli: Tu su vaše dnevnice. “Niste uzeli dnevnice”, kažu. Kad nisam do danas, što će mi i sada? Imao sam i stan i hranu.”

    Sve je ovdje poredano upravo onako kako i dolikuje hrvatskoj groteski: nacionalni junak tragično razapet između svoje patološke megalomanije i gotovo isposničke skromnosti, statirajući nezahvalni puk, i – nitko više. Ono međutim što kobno nedostaje ovoj slici nisu samo svi oni inženjeri, tehničari i silni radnici koji su pomogli Vrdoljaku sagraditi hotel i urediti borilišta, nisu samo svi oni novinari, ugostitelji, sportski radnici, svi Splićani napokon koji su pomogli Vrdoljaku spasiti obraz domovine pred cijelom Europom – ono glavno što nedostaje jest čovjek koji je pošteno obavio svoj posao, u ljudskim razmjerima dakako, i tako zaslužio u normalnim društvima uobičajeni ekvivalent za takav jedan obavljeni posao, naime plaću, s dnevnicama. Ali pravi Hrvat ne radi za novac. Daleko bilo. Pravi Hrvat kao Vrdoljak radi iz osjećaja povijesne odgovornosti, iz najdublje potrebe žrtvovanja za časni obraz domovine, iz najuzvišenije ljubavi prema hrvatskom narodu, ljubavi toliko uzvišene da taj narod u njegovoj prozaičnoj (radnoj) svakidašnjici uopće i ne primjećuje, dakle, ljubavi toliko sublimnoj da je uopće više ne možemo razlikovati od čistog prezira prema tom istom narodu. Da je taj narod tada možda ipak, makar na tren, shvatio s kim ima posla, posvjedočio je sam Vrdoljak: “Spominjem Split, jer sam tamo stekao nadimak Atila, bič božji.”

    Spomenute riječi Vrdoljakove uzete su iz njegova Dnevnika objavljenog u Danasu veljače devedeset treće, trenutka u kojem se autor prisjetio svoje herojske uloge u organizaciji Atletskog prvenstva Evrope u Splitu. Iz tog vremena valja se međutim prisjetiti još nečega. Jednog nastupa Vrdoljakova na televiziji u kojem je s nesuzdržanim ushitom govorio o organizaciji Prvenstva. U jednom trenutku on se, do kraja ganut vlastitim riječima, doslovno – rasplakao. Tada su se voditeljica, kamera i režija još umjeli zbuniti političarevim javnim suzama. Zadnji put. Otada je naime javno cmizdrenje postalo dijelom hrvatske političke kulture. Gospodin Predsjednik primjerice rado se javno služi suzama, u doduše rijetkim, ali neobično znakovitim prigodama. Antunu Vrdoljaku međutim pripada besmrtna zasluga probijanja leda. Njegove su suze bile prve, dakle povijesne. Tada, kao i danas igrale su istu ulogu. S njima je u političku arenu stupio i u njoj ostao Veliki Hrvatski Osjećaj. Ono neizrecivo nešto samog hrvatstva, naturalistički eruptivno i neukrotivo, diskurzivno nedohvatljivo, ono nešto hrvatsko naprosto. U stvari, bile su te suze simbolički prikaz želje za demonstracijom povijesnog novuma koji je s njima i u njima imao uslijediti. One su bile znak da nova država koja se rađa na ruševinama stare, jugoslavenske, jest bitno drugačija za običnog čovjeka. Ne više tuđa, ideološka, umjetna, tom običnome čovjeku prijeteći suprotstavljena i hladno, neugodno tajanstvena pod svojom birokratskom krinkom. Naprotiv, nova država, hrvatska država, imala je otpočetka biti nešto naše, moje, tvoje, nešto prirodno i blisko, toplo i povjerljivo u svojoj apsolutnoj neposrednosti, nešto potpuno autentično, nepatvoreno i bez ostatka iskreno. Ukratko, intimna stvar. I ovdje leži generalna zabuna novije hrvatske povijesti. Država, moderna država, ona je naime javna stvar – res publica. Država je država tek onda kada se osjeća poput bolno hladnog leda na čelu, a ne poput vruće suze na obrazu. Sav njen smisao i nije nigdje drugdje nego u njenoj apsolutnoj otuđenosti i arteficijelnosti – u njenom paradoksu: da je stvarno moja tek onda kad ju doživljavam kao potpuno tuđu.

    Antun Tonči Vrdoljak, u svojoj totalnoj neposrednosti, otvorenosti, prisnosti, u svojoj najjavnijoj intimnosti, u svojoj neobuzdanoj prirodnosti i elementarnosti bio je i ostao živo otjelovljenje hrvatske državotvorne želje – prvi i najveći ridikul hrvatske najautentičnije autentičnosti. Zato, kada će se jednoga dana, za spomenik generaciji hrvatskih intelektualaca i političara koja je tako glupo upropastila svoj narod tražiti odgovarajući epitaf, valjalo bi sjetiti se Vrdoljakovih riječi: “Zaludu mamin naputak: bolje je svašta jesti, nego svašta govorit! Ali, gdje je mama sada? Ona je među anđelima, a ja…”

  
    OLUJA

     

    Komentirajući na press-konferenciji u Beču vojnu akciju hrvatske države u bivšoj srpskoj krajini jedan član Hrvatskog helsinškog odbora rekao je da je ta akcija s pravnog stajališta potpuno u redu, ali da ona ujedno predstavlja moralni disaster. Njegove riječi najbolje su opisale odnos koji većina vanjskih promatrača ima prema vojnoj reintegraciji donedavno okupiranih dijelova RH. Nitko naime ozbiljno ne osporava pravo Hrvatske da ostvari suverenitet nad cjelokupnim svojim područjem, ali gotovo svatko dovodi u pitanje moralni karakter te akcije. Slike hrvatskih vojnika koji se u Kninu ni pred kamerama stranih televizija ne ustežu od otvorene pljačke, nizovi do temelja spaljenih srpskih kuća i naposljetku scene masovnog egzodusa Srba, više su od usputne mrlje na blistavoj vojnoj pobjedi. Taj dojam ne mijenja ni činjenica da hrvatska politička scena, najveći dio hrvatske javnosti i najvjerojatnije gotovo sve ono što u RH sebe dade nazivati pučanstvom ne vidi nikakav moralni problem u vojnom zaposjedanju krajine. Prihvatiti taj stav značilo bi pristati na logiku onog slijepca koji misli da ne vidi svijet oko sebe zato što je ovaj malen i nezamjetljiv, a ne zato što je on slijep. Tomu nasuprot dade se argumentirati teza da je moralni problem danas najvažniji hrvatski problem.

    O čemu je riječ? S čisto državnopravnog aspekta ne može se naime dovoditi u pitanje pravo hrvatske države da uspostavi svoju vlast na cjelokupnom teritoriju unutar kojeg je međunarodno priznata. U tom smislu akcija hrvatske egzekutive je legalna. To međutim još uvijek ne znači i da je ona legitimna. Jurističko-etičko načelo legitimnosti uključuje naime i dimenziju koja se nalazi s onu stranu pozitivnog zakonskog poretka – dimenziju moralne opravdanosti ili neopravdanosti nekog državnog čina. Ovdje naime odlučujuću ulogu igraju vrijednosti koje nadilaze i državu i njezino pravo. Riječ je o problemu koji je uočio još Kant. Da bismo naime vrednovali neku radnju nije dovoljno ustanoviti da li se ona jednostavno podudara ili ne podudara sa zakonom. Valja se također upitati i o unutarnjoj motivaciji kojom se poštuje odnosno provodi zakon. To u našem slučaju konkretno znači da nam ne može biti svejedno s kojim je motivima pokrenuta i provedena “vojno-redarstvena akcija Oluja”. Da li se naime u tu akciju krenulo zato da se na cijelom teritoriju RH uspostavi zakonitost koju su svojedobno ukinuli srpski teroristi i JNA, da se dakle vrati pravna država koja bi svim građanima bez ikakve diskriminacije osigurala sva ona prava koja im garantira hrvatski Ustav, da se dakle svim ljudima ondje garantira sigurnost njihove imovine i njihova života, ali i da se kazne svi počinjeni zločini i uspostavi red dostojan života u normalnom evropskom društvu na kraju dvadesetog stoljeća. Ovo bi svakako bio motiv one države koja je svoje uspostavljanje legitimirala u autentičnim demokratskim načelima, u ideji države koja promiče i štiti najprije ljudska prava, a onda i sve ostalo na što se prema zakonima obvezala.

    A što ako je motiv bio sasvim drugi? Na primjer, da se konačno riješi srpsko pitanje u Hrvatskoj. U prilog ovoj mogućnosti najprije govore ona zbivanja na oslobođenom području koja su potakla moralno zgražanje vanjskih promatrača, na prvom mjestu već spomenute pljačke i paljevine. Nazire se naime neugodan paradoks. RH argumentira Oluju pred svjetskom javnošću na prvom mjestu njenom legalnošću – riječ je o neospornom pravu države da protegne svoju vlast na sve dijelove svog teritorija. A zatim u svjetskoj javnosti prezentira slike hrvatskih vojnika i policajaca koji ukoliko već sami ne pale i ne pljačkaju barem ne sprječavaju druge da to čine. Hrvatska je dakle povratila vlast nad dotičnim teritorijem zato da tu vlast ne bi obavljala, ne dakle da bi ukinula nelegalnu vlast srpskih pobunjenika, nego da bi ukinula svaku vlast uopće! Hrvatska se država ponovno uspostavlja zato da bi se smjesta sama ukinula. Ona pokreće ratnu mašineriju u ime zakona, da bi potom taj zakon ili sama gazila ili potpuno ignorirala. Ona se poziva na pravo suverenosti proizišlo iz volje hrvatskog političkog naroda, da bi taj politički narod srozala na podivljalu rulju koju niti umije niti hoće kontrolirati. Njen poredak je dakle opći nered, njena vlast je bezvlašće, a njen temeljni zakon bezakonje. Njen najviši državni interes, interes je njena samoukidanja kao države.

    Ne! “Vojno redarstvena akcija Oluja” nije legitimna. Štoviše, ona naknadno opravdava srpske pobunjenike dajući im napokon dovoljan razlog za pobunu, razlog kojeg nisu imali onda kad je ta pobuna izbila. Ali ujedno im pruža i razlog njihova kompletna egzodusa. U tom smislu Srbi nisu pogriješili što su otišli. Stoga ih se kao kolektivni entitet i ne može žaliti, koliko god sudbine pojedinačnih pripadnika ovog naroda bile tragične. Ne s razloga osvetoljubiva cinizma: ta događa im se ono što su činili drugima, protjerani su kao protjerivači, opljačkani kao pljačkaši i popaljeni kao palikuće. Stvar stoji puno gore. Oni naime u cjelini odlaze zadovoljni. Gube doduše zauvijek svoj zavičaj i sve materijalne stečevine vezane za nj, ali dobivaju zauzvrat nešto mnogo dragocjenije – osjećaj da su bili u pravu, najdublju unutarnju satisfakciju i blagotvornu poštedu od suočenja s posljedicama vlastite gluposti. Sve je doista onako kako su im govorili njihovi vođe koje su tako slijepo slijedili. Oluja junačke hrvatske egzekutive učinila je čudo. Od najgoreg srpskog demagoškog ološa, od neodgovornih glupana i ratnih zločinaca, od svih onih Martića i Babića, Mladića i Karadžića, od Ćosića i Miloševića, Oluja je u jedan mah stvorila dalekovidne vizionare srpskog naroda. I cijelom tom narodu ponovno je pružila ono od čega on navodno živi – poraze i seobe. Kažu da je u konkretnoj vojnoj izvedbi Oluje planski omogućen izlazak Srba, da nigdje nisu, iako je bilo vojno moguće, do kraja okruženi i da im je svugdje ostavljen izlaz za kompletno povlačenje. Ona moralna odstupnica koju im je Oluja stvorila daleko je važnija. Sa svakom opljačkanom i zapaljenom kućom, sa svakim kamenom bačenim na kolonu i pljuvačkom koja je pala na obraz izbjeglica vraćalo se njihovo moralno samopouzdanje koje su odavna izgubili. U tom smislu ne možemo govoriti ni o kakvoj kolektivnoj tragediji tog naroda. Za nju je potrebna dramatika unutarnjeg sukoba. Fatalistička bešćutnost kojom taj narod prima udarce, samorazumljiva spremnost na žrtvovanje ne ostavlja međutim nikakva prostora za suosjećanje ili uživljavanje.

    Srpski osjećaj moralne satisfakcije nije ništa manje iluzija od hrvatske trijumfalističke euforije. Činjenica da jedna sasvim legalna vojna pobjeda biva doživljena kao moralni disaster, dakle, u krajnjoj liniji kao događaj koji, premda legalan, nije ujedno i legitiman, ne samo da se ne može zanemariti nego odlučujuće utječe na karakter samog događaja i na kompletnu ocjenu povijesnog značaja uspostave hrvatske države. I ponovo smo kod Kanta: povijesna istina nekog događaja ne leži samo u djelima i nedjelima samih aktera, a još manje u tome što oni sami misle o svojim činima. Da bi se iz kaosa zbivanja neki događaj izdvojio kao povijesni potrebno je još nešto. Potrebno je da nezainteresirani promatrači, izvanjska publika dakle, prepozna u tom događaju neko, kako bi Kant rekao, “napredovanje prema boljemu” i to ne u individualnom smislu, nego u smislu “tendencije ljudskog roda u cjelini”. Tek dakle ako ta izvanjska publika, u našem slučaju to je evropska i svjetska javnost, ne imajući nikakva posebna interesa, s oduševljenjem pozdravi neki događaj kod nas, prepozna u njemu neku univerzalnu, dakle općečovječansku vrijednost, tek onda će to zbivanje steći karakter doista povijesnog događaja, tek onda će sami akteri biti prepoznati u svojoj povijesnosti i priznati u svom identitetu. Riječ je dakle upravo o onoj moralnoj komponenti koja tako kobno nedostaje Oluji. Ali ne samo Oluji.

    Na ovom mjestu valja radikalno postaviti pitanje o temeljnoj motivaciji cijelog projekta uspostave hrvatske države. Danas je jedno sigurno – ideja radikalne demokracije nije ni u jednom trenutku bila ono o čemu je hrvatski politički narod zasnivao svoju volju, oblike svog institucionalnog organiziranja i konkretnog političkog djelovanja. Čak ni u pokušajima samoreprezentacije pred svjetskom javnošću, dakle čak ni tamo se volja za hrvatskom državom nije argumentirala iz ideje demokracije. Predsjednik Tuđman je još početkom 1991. na jednom predavanju u Beču, zapadnom svijetu objasnio tko je on i što zapravo želi. Istaknuo je tri važna momenta: prvo, komunistički socijalizam srušen je ne pod utjecajem individualne liberalne demokracije, nego snagom demokratskog nacionalizma; drugo, ono što je sada povijesno na dnevnom redu jest novi val nacionalno-demokratskih revolucija; i treće, komunistička doktrina i komunističko-socijalistički pokreti u velikoj su mjeri pridonijeli “razvoju pokreta za nacionalno oslobođenje i čak nastanku suverenih država”. Dakle, ne anemična ideja demokracije nego surovi vitalizam nacionalizma, nemirna demokratska reforma, nego nacionalna revolucija, ne prekid s komunističkim totalitarizmom, nego kontinuitet s onim najboljim u njemu – nacionalističkim pokretom. Komu tada nije bilo jasno što nas čeka, taj je ujesen iste godine iz predsjednikova pera mogao pročitati da je jedini način rješenja jugoslavenskog problema “humano preseljenje stanovništva”. U svjetlu ovih idejnih pretpostavki nema mjesta čuđenju nad onim što se događa. Ali nema mjesta ni samozavaravanju. Temeljni motiv Oluje nije uspostava demokratske pravne države na čitavom teritoriju RH, nego konačno rješenje srpskog pitanja. Ali to također znači i ovo: takozvano srpsko pitanje nije ni u jednom trenutku postojalo po sebi, ono je oduvijek bilo ideološki konstrukt oko kojeg se kristalizirao hrvatski nacionalni pokret. Što to napokon znači? Da Srbi nisu bili nikakva imanentna prepreka hrvatskoj državi, nego upravo osnovni pokretački motiv njene uspostave – kao ideologijski konstruirano strano tijelo, kao ono politički, civilizacijski, povijesno, religijski, genetski… Drugo, kroz čije se isključenje konstituirao današnji hrvatski identitet. Činjenica da su Srbi u Hrvatskoj bez greške odigrali ulogu koju im je namijenila hrvatska ideologija jednako je malo slučajna kao i činjenica da su Hrvati brutalno obračunavajući sa Srbima kao faktorom imanentne subverzije, izvorom bezakonja, divljaštva i civilizacijske regresije došli upravo u ono stanje koje su htjeli ukinuti – stanje bezakonja, divljaštva i civilizacijske regresije. Zato će srbizacija Hrvatske kulminirati onog trenutka kad iz Hrvatske ode posljednji Srbin.

    Dojam da je ovdje riječ o nekoj vrsti folie á deux, o podudarnosti i uzajamnosti djelovanja hrvatske i srpske strane, dojam da je tijek događanja rezultat nekog konkretnog dogovora političkih elita ne proizlazi iz sličnosti onoga što su Hrvati i Srbi posljednjih godina činili, nego upravo u identičnosti u onome što nisu učinili – ni jedni ni drugi nisu zasnovali svoje političko, kulturno i svako drugo djelovanje u ideji radikalne demokracije. Stoga ni jedni ni drugi nisu od referentne svjetske javnosti prepoznati u moralnoj dimenziji svog djelovanja, u nekoj točki u kojoj bi ljudski rod mogao prepoznati tendenciju k općečovječanskom boljitku. Stoga, što se hrvatske države tiče, koliko god to zvučalo paradoksalno, možemo reći da ona, u smislu njezine legitimnosti, nikada nije priznata. Njezino postojanje još je uvijek slika apsurda – slika kakvog Potemkinova kolodvora podignutog na slijepom kolosijeku povijesti.

  
    SAPERE AUDE

     

    Negdje oko godine osamdesete, među studentima filozofije u Zagrebu kružila je neobična anegdota. Za jednoga od uglednijih profesora Odsjeka za filozofiju govorilo se da sakriva knjige od svojih studenata. On bi, pričali su studenti, početkom semestra uzimao iz knjižnice Odsjeka većinu knjiga koje su na izravan ili sporedan način bile u vezi s temom njegova seminara i čuvao ih do kraja semestra kod sebe. Ali ne prvenstveno zato da podigne kvalitetu svoje nastave, nego, i u tomu je poanta ove anegdote, da od svojih studenata sakrije prave autore spoznaja koje im je na predavanjima i seminarima prezentirao kao svoje vlastite ideje.

    Nije bitno je li anegdota istinita ili nije. Činjenica je da su je studenti prepričavali i tako okolnosti koje ona opisuje držali stvarno mogućima. Pod tim okolnostima međutim zamislivo je sve osim normalnog intelektualnog sazrijevanja. Najprije nam nedostaje sam profesor. Njegova funkcija se raspala u sebi – on nije više onaj koji upućuje na izvore znanja nego je postao prepreka na putu do njega. Kao što knjige nestaju s javnog, svima dostupnog mjesta, i gube se negdje u nedostupnosti privatnog posjeda, tako se i javna funkcija “profesor” srozava na svoj odveć ljudski, privatni supstrat. Profesor postaje tek loš čovjek, možda odveć tašt i iskompleksiran, a možda jednostavno bez talenta, kako stvar obično stoji s jalovim epigonima i plagijatorima. Na drugoj strani međutim raspada se i grupni portret njegovih učenika, studenata filozofije. Nitko od njih otvoreno ne postavlja pitanje o nedostupnim knjigama, niti na bilo koji način javno artikulira problem. Njihova se intelektualna ambicija, ona navodno silna glad za znanjem i mudrošću zbog koje se čovjek, kako kažu, odlučuje za studij filozofije, šutke povlači pred prvom konkretnom društvenom zaprekom i smjesta utažuje u sitnoj zlobi i licemjerju privatnog trača. I život teče dalje. Profesor je ostao profesor, zadržao je svoj javni ugled i privatno zbrinute knjige, a studenti su ga nastavili javno štovati kao profesora i privatno pljuvati kao čovjeka.

    Ipak, zapitajmo: po kojem to pravu jedan profesor zaposjeda izvore spoznaje ne pripuštajući k njima čak ni svoje studente? – Po onom pravu koje proizilazi jedino iz njegova društvenog statusa, iz njegove institucionalizirane privilegije. To pravo neupitno je profesoru, kao što je neupitno i njegovim studentima odnosno svima ostalima, samo u onoj mjeri u kojoj u cijelom društvu vrijedi kao samorazumljivo da je spoznaja, ljudsko znanje, štoviše, kultura kao takva, nešto po svojoj naravi dostupno samo elitama, dakle nešto što je u esencijalnom smislu odvojeno ne samo od društva nego u krajnjoj liniji i od politike.

    I dalje: po kojoj to logici studenti bespomoćno zastaju pred prvom društvenom zaprekom na putu do znanja, po kojoj logici na javnoj razini prešućuju problem i zašto je njihova jedina reakcija, regresija u privatni trač? – Logika njihove uzetosti jest logika straha, ali ne straha kao karakternog nedostatka slučajnih pojedinaca nego kao modela reagiranja na društvene pojave, dakle straha ne u njegovoj psihološkoj, nego u njegovoj socijalnoj dimenziji. U ovom konkretnom slučaju taj je strah našao svoj izraz u, kao što i sama riječ kaže, strahopoštovanju prema instituciji profesora, kao instanci autoriteta, prema kojoj se studenti odnose jednako neupitno kao što se, kao društveni subjekti, odnose i prema drugim društvenim i političkim institucijama. Stvarna potreba, ovdje potreba za znanjem, ne usuđuje se artikulirati javno. Zato tim žešće izbija u patološkom obliku, kao ressentiment koji se hrani privatnim ogovaranjem. Tako nastaje doduše iluzija da se na situaciju nekako ipak reagiralo, ali tek s tom reakcijom okolnosti ne samo da ostaju kakve su bile, nego zadobivaju i čvrstoću objektivne zakonitosti.

    Erozija zahvaća još jedan krug odnosa. Nesposobnost ovih mladih ljudi da kao studenti javno artikuliraju problem koji imaju sa svojim profesorom izraz je njihove nemoći da kao društveni subjekti aktivno sudjeluju u konstituiranje javnosti kao takve. Ona već tada naime, u začetku njihova intelektualnog sazrijevanja, za njih ne predstavlja nikakav relevantan faktor.

    Ova sličica iz studentskog života nije dakle nimalo bezazlena. Čak i kao puka izmišljotina, predstavlja ona simptom konstitucijskog poremećaja unutar same hrvatske intelektualnosti. Neka pojava postaje simptom samo retroaktivno. To je poruka koju bolest šalje iz budućnosti u kojoj će se tek do kraja razviti. Isto je i s našom anegdotom. U vrijeme kad je kružila među studentima, početkom osamdesetih, ona i nije bila ništa drugo nego obični trač, možda više izraz nestašluka nego prave zlobe. Da je bila i više od toga, simptom teške bolesti, saznajemo tek danas kad se bolest neprikriveno manifestirala. Ta bolest zove se rasulo hrvatske pameti – rasap unutar same supstancije hrvatske intelektualnosti. Tek danas iz stanja tog rasula možemo shvatiti puno značenje tadašnje anegdote. Ona je prije svega bila sažet prikaz spontanog pobačaja te hrvatske intelektualnosti. Tek danas znamo da oni studenti filozofije i nisu imali nikakve šanse da se rode kao intelektualci. Te da su to, i ne znajući, rekli upravo navedenom anegdotom. U toj je anegdoti naime sadržano sve što ubija intelektualnost u samom njenom začetku: strah pred javnom artikulacijom vlastitih misli, prihvaćanje elitnog statusa uma, regresija u privatno i kontigentno.

    Nesreća onih studenata, ali i njihova tipičnost, jest potpuna uronjenost u hrvatske prilike. Riječ je o okolnostima u kojima je strah dominantna osobina čitavog društvenog života, konstanta političke prakse i opće duhovne klime. Štoviše, sastavni dio samog hrvatskog mentaliteta. Onaj naizgled gotovo urođeni kukavičluk pred autoritetom društvenih institucija i kulturnog nasljeđa, autoritetom iza kojeg ne stoji ništa osim gole, ničim kontrolirane, moći političke i duhovne elite. Riječ je napokon o prilikama u kojima na mjestu javnosti u njenom modernom demokratskom vidu, stoji njen perverzni surogat – košmar trivijalne ljudskosti. Uvijek samo ljudi u njihovoj kontingenciji, danas dobri, sutra loši, pametni, glupi, zgodni i odurni […] nikada međutim načela, ideje, strukture i koncepcije. Nikada logika, nikada racionalna argumentacija, nikada otvorena diskusija.

    Te prilike bile su i ostale jače od želje za spoznajom. Ona ruka koja se u pokušaju da dohvati knjigu nije usudila ispružiti do kraja, sasušila se u svom zgrčenom stavu. A rješenje je bilo doslovno na dohvat te ruke – u onim nedosegnutim knjigama. Tamo je stajao odgovor na pitanje što jest bit moderne intelektualnosti. Na primjer, kao “Odgovor na pitanje: što je prosvjećenost?”, Immanuela Kanta: “Prosvjećenost je izlazak čovjeka iz njegove samoskrivljene maloljetnosti. Maloljetnost je nemoć da se čovjek bez vodstva drugoga služi vlastitim razumom. Samoskrivljena je ta maloljetnost jer njen uzrok ne leži u manjku razuma nego u manjku odluke i hrabrosti da se tim razumom služimo bez vodstva drugoga. Sapere aude! Imaj hrabrosti služiti se vlastitim razumom!” To je Kant držao lozinkom prosvjećenosti. Lozinkom koju hrvatska kultura nikada nije čula i koja u njenoj tradiciji nije ostavila nikakva traga. U tom smislu je današnje rasulo hrvatske intelektualnosti upravo konstitucijski poremećaj, konstitucijska maloljetnost – riječ je o njenoj nemoći da se začinje u slobodi i reproducira iz slobode. A ta sloboda jedino je što zahtijeva prosvjećenost i, prema Kantu, svodi se jednostavno na ovo: “vlastiti um u cijelosti izložiti javnoj upotrebi.” Ne iz slobode, nego iz svog socijalnog supstrata reproducira se ono što nazivamo hrvatskom kulturom. Ona je bila i ostala ekskluzivna stvar elita, stoga joj javnost nije potrebna, kao što joj nije potrebna ni demokracija. Štoviše, ona zazire i od jednoga i od drugoga. Ona se boji demokratskog, a time ujedno i egalitarnog karaktera moderne kulture i moderne evropske intelektualnosti s kojima u pravom smislu tek počinje novovjekovlje, kao što Descartesova “Rasprava o metodi” počinje rečenicom: “Nijedna stvar na svijetu nije bolje raspodijeljena od zdravog ljudskog razuma.” Ničim ograničena, u samoj sebi osovljena sloboda uma, koji se u potpunom svjetlu javnosti obraća svijetu kao takvom, u njegovoj univerzalnosti – ta dimenzija ne postoji u prosvjetiteljskoj tradiciji hrvatske kulture. Iza ideje narodnog preporoda, nacionalnog buđenja, iza “hrvatskih proljećâ” s jedne strane, kao i iza klasno motiviranog opismenjavanje masa, pod parolom “kultura narodu”, s druge, ostalo je tek sumorno groblje abortiranih intelektualnih fetusa – ljudi koji misle da su intelektualci zato što su išli u nekakve škole i zato što pripadaju nekom socijalnom sloju. U stvari, gomila jadnika bez dostojanstva i pameti, izgubljena u prostoru i vremenu, koju svaki malo moćniji idiot može potezati po bespućima povijesne zbiljnosti kao hrpu praznih vreća.

    Intelektualac je nešto drugo. Mi znamo točno kada i gdje se on rodio. Siječnja 1898., u Francuskoj, u jeku afere oko kapetana Dreyfusa, okrivljenog za špijunažu. Dan nakon što je Emile Zola teško optužio vojsku i sudstvo pojavljuje se u istim novinama protest protiv povreda prava u procesu protiv Drayfusa. Ispod protesta je više od stotinu potpisa, među kojima su i imena tada najprominentijih pisaca i znanstvenika Francuske. Taj protest nazvan je u javnosti “Manifeste des Intellectuelles”. Moderni evropski intelektualac rađa se dakle ne samo u angažmanu za ljudska prava, nego i u otvorenom suprotstavljanju pogromaškoj, u slučaju Dreyfusa, antisemitskoj masovnoj histeriji. Javna upotreba uma u aktu beskompromisne društvene kritike – to je dakle njegovo rodno mjesto.

    Angažman za javne interese, za povrijeđena prava i potisnute istine; kritički refleksivna distanca spram vlastitog identiteta, kulturnog nasljeđa i društvenih institucija; emfatična vjera u javnost senzibiliziranu za racionalnu argumentaciju; performativno proizvođenje te javnosti u aktu javne upotrebe vlastitog uma; sustavno poticanje kulture proturječja; otvorenost prema fenomenima masovne kulture, kao i stalno dovođenje u pitanje vlastite elitne pozicije; odgovornost za demokratski razvoj društva u cjelini […] te i ovima bliske osobine ne nasljeđuju se ni po kakvoj zakonitosti iz onoga što se zove hrvatska kulturna i politička tradicija. To znači da biti intelektualcem u Hrvatskoj danas znači biti na neki način nezakonito dijete te tradicije i tih hrvatskih prilika. Biti dakle izrod, bastard.

    Diplomirao filozofiju na Filozofskom fakultetu u Zagrebu. Doktorirao u Berlinu na studiju kulturalnih znanosti na Humboldtu. Do 1990. objavljuje eseje i članke u dnevnom tisku i periodici. Prevodi s njemačkog, uglavnom djela iz područja psihoanalize i filozofije. Među objavljenim prijevodima su i dvije knjige Sigmunda Freuda. Devedesetih je kolumnist i urednik u zagrebačkom Arkzinu. 1996. objavljuje u Zagrebu zbirku eseja Barikade, a 2001. zbirku eseja Kaptolski kolodvor u Beogradu. U Berlinu kod Kadmosa 2004. objavljuje Der Schacht von Babel, a 2009. kod Suhrkampa Zone des Übergangs. Živi i radi u Berlinu.

  
    Biblioteka Online

knjiga 22

     

    
      Boris Buden
      

      BARIKADE
    

    
      © 2006 Boris Buden
      

      © za elektroničko izdanje: Društvo za promicanje književnosti

na novim medijima, 2006, 2015
    

     

    Izdavač

Društvo za promicanje književnosti

na novim medijima, Zagreb

    Za izdavača

Aleksandra David

    Urednici

Krešimir Pintarić

Dario Grgić

    Fotografija

© chokchaipoo / Fotolia.com

    ISBN 978-953-6924-38-7 (HTML)

ISBN 978-953-345-012-4 (EPUB bez DRM)

ISBN 978-953-345-013-1 (PDF)

ISBN 978-953-345-014-8 (MOBI)

    Prvo izdanje

Arkzin, Zagreb, 1996.

  images/dpkm-logo.png





images/cover-image.jpg





